text:
「訂造禮物」,係目前送禮嘅新趨勢,好多文創品牌或者新設品牌都有尼項服務,有別於一般市面上嘅禮物,訂造除咗保持少量,獨一無二嘅屬性,最重要嘅係:隱藏係其中嘅意義係你同收禮者嘅共同連結.無論係訂造嘅鎖匙圈,抱枕定帆布袋,大家總會揀可愛嘅相印製,今日小編要嚟針對實用嘅送禮舉薦–尿袋,嚟教學,點樣嘅相最啱印製係度.
無論乜嘢主題嘅相,首要條件就係解析度,再靚嘅相即使畫素唔夠都達唔到效果,係選擇相時請斟酌像素,光線等基本因素.另外,印製係大小有限尿袋上,特別講比例同主題,想要一拎出尿袋就可以畀人眼為之一亮,一定要係呢方面特別琢磨.以下係小編大略歸納出大家最常使用嘅相主題,再其中一一介紹.
-
情侶
另一半嘅生日,一年一度嘅情人節,抱埋一齊取暖嘅聖誕節,當諗唔出送乜特別,只要有兩人美好嘅回憶都係最好嘅禮物.
唔一定係要兩個人嘅合照,有時身體係最好嘅意境表現,真係:呢種手法特別要注意後面嘅背景,太過凌亂會導致焦點蒙!
用影子表現兩人之間嘅感情都係遍會用嘅照相主題,不過呢啲相光線係好大嘅關鍵,好光會畀影子嘅個個動作都清楚呈現,都要注意攝影者嘅影子系咪會穿幫,而兩人穿著嘅色系都要協調,若男方全黑色系,女方就係跳色系嘅話,當相印製出嚟視覺效果會偏向多色嗰方,導致失衡.
最後一種情侶意境照就係靠POSE取勝,對望取代睇鏡頭,請其他人攝影取代自拍,當成品出嚟時再調濾鏡,質感即刻上升.
-
朋友
冇情人都唔可以冇朋友,如果想要維持得住呢段難得嘅友情,送禮就要好好選擇.
此類型嘅相講:最真誠嘅笑容,小編認為係最困難嘅主題,因為發自內心嘅開心好難一個瞬間捕捉,只要笑到夠自然,背景即使係廁所都可以畀人無視,目光都會畀呢真摯嘅友情吸引,要去到噉嘅境界別無他法,要訣就係:擁有一個真正嘅好朋友.
-
寵物
冇情人,冇朋友,所謂嘅邊緣人,都可以用寵物嚟慰藉寂寞嘅心靈,訂造寵物相關產品嘅人不勝枚舉,因為寵物嘅一舉一動都畀人覺得療愈,呢類型嘅相主題特別要注意:唔好郁,唔好居家.
如果你寵物好上鏡,噉對你最好嘅幫助,因為唔使乜姿勢,寵物係你心中永遠係最可愛嘅細路,此種意境照多半係後制背景,揾一張最可愛嘅相,用埋重複性嘅排列,唔使特登嘅影相棚,你細路都可以呈現沙龍照嘅效果.
若到戶外攝影唔好唔記得相比例,背景無法控制,但主體可以為最基本嘅正中間,或者係三分之一,諗呢張萌到唔得嘅法鬥出現係尿袋上,我諗身為主人,你應該宜得快啲手機冇電,因為呢樣就有理由可以拎出呢可愛到犯規尿袋!
另外上述提到嘅唔好居家,針對貓嚟講,好少人會將家貓似狗一樣帶去散步,如果係屋企攝影喵星人嘅時候,建議特寫跟住背景柔燶,表現出一種有景深嘅感覺,啲細技巧除會更集中對寵物嘅注意力之外,再雜亂嘅背景都會畀忽略.
-
家人
屋企人係永遠嘅避風塘,如果你係長期住喺出面,打拼嘅人’或者係啱有bb嘅初哥父母,家人對你嘅意義一定特別重大,想要無時無刻都睇到佢哋嘅身影,印在尿袋上係好好嘅選擇.
另一種方法可以選擇象徵物,有時係你自己物品最可代表自己嘅情感,唔單止隱晦又唔失美感,怕醜曬屋企人嘅,你都可以參考嘅影相模式!
-
意境
只要自己覺得好睇嘅都可以係情境相,話曬審美係好主觀嘅嘢,呢類型嘅主題係訂造禮物上好易見到,但要注意千祈唔好擅自使用圖片以免侵權㖞!特別係卡通人物,藝人,藝術家嘅作品.訂造可以係特別嘅,但其中嘅各種細節都唔可忽略.
下次再選相印製時,唔好唔記得以上嘅步驟,你都可以擁有最特別訂造禮物!


c: text/html

text:
記得細個既時侯每逢到家長日,自己都會諗:唔知今次老師會話我衰咩呢.時至今日到自己作為家長參加家長日,角色轉變左,但諗既野其實差唔多:唔知老師會話佢衰咩呢.
有時候覺得見家長有少少似performance review,雖然唔係講緊你個performance ,但多少有見老闆果時果種緊張感:又期待有讚賞,又害怕有負評.
帶住呢少少緊張感黎到學校行入阿囡班房;當初以為淨係得班主任係入面,原來班房內仲放左兩排凳俾未見既家長入埋去等.可能係怕某啲家長傾到唔肯走,俾少少壓力大家等啲時間keep得好啲.咁如果我想講第二個同學事非咪會有機俾後面個家長聽到?
終於輪到我地見班主任了.之前其實係唔同既學校活動都有見過阿囡班主任;班主任非常友善親切,今次再見佢都係滿面笑容,令我稍稍忘記左腦入面果句「佢今次衰咩」.
班主任第一時間先交左阿囡既成績表俾我地睇.其實之前考完試學校派返唔同科既卷返黎,我同老婆都已大約知佢考成點(同埋衰咩),所以對成績表上既分數並不意外.
另一個都無乜意外既係老師既評語:同以往阿囡幼稚園時啲老師既評語差不多.老師評語既最後一句話希望阿囡繼續努力,唔好辜負老師既期望.好想問下班主任:你對佢既期望包唔包括管理好啲工作紙架?
睇完成績表,班主任好快就同我地進入答問環節.我同老婆其實比較關心阿囡既適應同埋同同學間既相處,所以同班主任傾既內容都係圍繞住呢個主題.班主任非常留心聽我同老婆講既問題同意見;佢話家長日係好好既機會俾佢聆聽晒咁多家長既聲音,等佢可以綜合下全班同學同家長既睇法後係下學期幫到班小朋友.
咁講法,班主任咪即係要將至少三十幾人(甚至Double…若兩個家長一齊黎)既口供分析然後綜合一個full picture 出黎?「刑事偵緝檔案」一個case都係最多有兩三個人錄口供啫,三十幾人…點攪?
講下講下話咁快已經夠鐘,後面既家長亦已經到左.雖然好想同班主任繼續傾,不過都要離開等班主任接見下一位家長.好快係心入面計數:見一個家長15分鐘,我地成班三十幾人佢咪要見8個鐘?再一次感覺老師唔易做…
返到屋企,未俾成績表阿囡睇之前我叫佢估下佢張成績表係點.
囡:「我估宗教考得麻麻地.」
我:「點解呀?」
囡:「因為我成日都唔記得啲金句.」
爭啲想同佢講:咁咪睇多啲黎明或者方東昇囉,好多金句架.
從我呢個阿爸既角度,總結第一學期,其實阿囡已經achieve左好多野:開學初既walking dead已經慢慢消失,宜家做野快手左,算係upgrade左做running dead;開學初訂既睇書target最後亦都meet到.無論佢考試考成點,突破到自己其實已經非常可貴.
所以我同老婆最終送左一份禮物俾佢,鼓勵同肯定佢呢一個學期既努力,同時希望為佢黎緊既下學期打打氣.阿囡小一既上半部,亦係佢收到禮物時既燦爛笑容下完滿結束.

robotstxt: allowed

filter: keep


text:
睇到呢個標題,相信大家都好慨嘆,因為學識拒絕係一個終身課題.唔好話職場,就算平日想拒絕朋友嘅拜托,親戚嘅好意,從來都唔係一件易事.今日要講嘅唔係點樣向你朋友say no,而喺職場,當涉及一啲責任同工作內容嘅時候,我哋應該點樣保障自己之餘,同時可以維繫到與同事,上司嘅關係呢?
一枚打工仔遇過好多例子,好似係有啲人會為咗早走,就將一啲工作卸俾同事,仲會講:我屋企人生日,你幫我一次啦,下次我會幫返你㗎!然後,就冇然後啦.傻啦,佢點會仲幫你啊,要你繼續幫佢就真,因爲佢仲有女朋友生日啦,佢朋友生日啦,佢唔知邊個遠房親戚生日啦.總之,未做晒啲嘢又想早走,咪叫你幫佢做囉.
仲有如果嗰個係你上司呢?哈!真係唔知點講好.唔通唔覆咩?之後你想準時走?哈哈,一不離二,二不離三,應承得第一次,你往後日子基本上就冇機會拒絕.
但其實咁樣繼續啞忍落去,後果可以好嚴重,唔單止工作上嘅界線越來越模糊,仲會影響心理,甚至被指派去做一啲違反職業操守同道德嘅事(橫掂你都唔識say no)).到時,已經為時已晚.
喺同你哋分享點樣有禮貌拒絕人嘅拜托之前,大家又有冇諗過如果你係為咗面子,或者因為你唔識點開口拒絕人而要面對問題有幾多?
大家應該有聽過咩叫慣性定律,原來除咗物理學有,心理學都有一個咁定律.意思就係話,當你照單全收人哋嘅要求,應承得頭兩三次,喺人哋心目中就會成為一個習慣,覺得佢哋所有要求,你都會繼續做.繼而,只會認為你幫佢係理所當然,甚至唔會對你表達感激.
仲有,當嗰件事超出左你嘅能力範圍,但你又應承咗,最後結果你做唔到,人哋只會抹煞你所有之前嘅功勞,淨係Focus喺你做唔到嘅事情上面.最後咪變到自己攞嚟辛苦,仲要乜都得唔到俾人鬧返轉頭.唔想咁樣就睇下以下嘅小劇場,可能幫到你點樣拒絕人!
小劇場
同事: XXX,我今日要同屋企人食飯呀,份proposal呢仲差呢幾part,你幫幫手做埋,聽日前俾我呀唔該.下次你有急事我都會幫你架!
你: 我呢,其實都有幾份project跟緊,A呢份都係要聽日交,我今晚都要處理佢.始終我係PIC就要負責返,所以唔好意思我處理唔到呀.你都唔想我夾硬應承,最後兩個人都交唔到咁咪仲衰!
一枚打工仔提提你,拒絕時:
1. 先話俾佢聽今晚你有咩做,等佢唔好以為你好得閒
2. 提埋佢,PIC就要負責返所有嘢,唔好交個波俾人.
拒絕絕對唔係一件自私嘅行為,只係想保障自己,保障對方.要記住你應承之後,責任從來都係對方到,你只係一個幫手.更何況你冇任何義務去做呢件事,當然你可以為咗友情,或者關係,甚至係自己嘅面子而去答應.但如果能力或者時間唔許可,千祈唔好勉強,仲要分清楚邊一啲係吃力不討好嘅事.學識適當嘅拒絕,係對自己嘅一份尊重同認同.


text:
之前我地提到,數據科學家嘅人工已經跑贏大市,而且晉升市途一流.好想喺事業殺出一條血路嘅你,係咪好想知道點樣開創新事業呢?
Ladies and Gentlemen! 今次我地介紹R 同埋Python 依兩種編程神器,同你熱個身先!
R有咩好?
R 其實比較適合一啲本身對統計有一定認識嘅朋友.一開始R主要是在統計學界或學術圈內流行,但喺依幾年多數應用喺數據科學度.R可以話係依家最受歡迎嘅開源語言之一,因為佢最叻就係令Data ”可視化”,即係令佢更易讀更user-friendly.
有好多人都話R嘅 syntax (語法規則) 比較難學,如果一啲統計學知識或者基本編程知識都無,可能需要費一番功夫先可以掌握到.但係萬事起頭難,有心學就已經係成功嘅第一步.
而且,好彩佢有非常活躍的用戶社區,有咩唔明都可以即刻請高人指點迷津. CRAN (Comprehensive R Archive Network) 所謂嘅“R安裝包” 更加係集思廣益, 好多對R好有研究嘅人會定期將最新技術擺入去,互相切磋.
Python 有咩好?
Python可以話係最適合初學者嘅語言.所以好多IT人都會prefer先學Python再學.
“簡潔”係Python最好嘅形容詞,因為語句少,而目超級容易上手,近幾年同R一樣大受歡迎.而且好多人叫佢萬用語言,因為佢以一種語言,由網頁設計,大數據到生物醫學都可以駕馭到,所以喺依方面就佔左好大優勢.
想知多啲有關資訊? ? Click入黎Venturenix Lab上個trial class 就知得一清二楚啦!


text:
有時候真係想將阿囡塞返落個肚到,結婚生仔女之前真係要諗清楚呀......生完之後我個樣唔止老咗10年,直頭覺得突然老咗20年,同我阿媽睇落去無咩分別,最緊要係產後色斑有三塊,左邊有兩塊,右邊有一塊,搞到我睇落去真係好似阿婆咁好老!所以我先去試Perfect Mama Picocure 好唔好!佢係超皮秒去斑激光,超皮秒仲勁過快過皮秒,想快速打斑或者美白嘅姊妹們記住啦!
Perfect Mama Picocure好唔好,work唔work?我講下自己啲背景資料先啦,畢竟人人膚質同色斑原因都唔一樣,我work未必你都work架!我本身皮膚好白好薄,遺傳咗我阿媽,平時根本唔需要功能性護膚,尤其係美白!我不嬲都好得意自己有咁白滑又無毛孔嘅皮膚,由細到大基本都淨係用洗臉奶洗面,連化妝水都無用,大學室友個個都羨慕妒嫉恨到咬牙切齒LOL,不過我都有失手嘅時候,因為我皮膚薄又成日無補濕,後生嘅時候又懶得防曬,所以某年夏天竟然有玫瑰痤瘡,嚇死我!成塊臉中間紅曬而且仲起粒粒,又痕又紅!好彩我及時睇醫生先知皮膚白又薄嘅人特別易有玫瑰痤瘡,之後就要加強補濕同防曬,Touch wood因為我成日唔去好熱嘅地方同戶外,所以直到生囡前都無返發,估唔到生個囡令我前功盡廢,唔止因為免疫力低咗令玫瑰痤瘡返發,而且仲出現埋我從來都無嘅色斑!所以我先會的起心肝去試Perfect Mama Picocure好唔好咋!如果唔我都懶得搞咁多嘢!
聽醫生講皮膚白又薄嘅人好似易啲有玫瑰痤瘡同埋色斑,所以出得嚟行始終要還,突然噴出嚟嘅色斑就咁逼我去試Perfect Mama Picocure好唔好!同我同齡有個女仔係油性肌,讀U嘅時候暗瘡爆到七彩,塊面爛曬,到而家再見面三十幾歲竟然一條皺紋都無,眼角眼底一條皺紋乾紋都無,毛孔粗大,有洞洞但無紋又無色斑,都唔知佢羨慕我定我羨慕佢好!有色斑呢單嘢我一個人都無講,每次見人都搽粉底(我唔會帶BB同我一齊出去),跟住自己靜靜雞去試Perfect Mama Picocure!其實超皮秒做一次好貴,我真係唔知點解 Perfect Mama 做到免費試做優惠,可能人地係上市公司財大氣財呱LOL!
其實我之前都做過膠原槍,不過因為自己皮膚不嬲無咩問題而且仲後生,所以做下唔做下,記起又做下咁都無咩覺得有太大效果,好可能係我自己唔勤力,但係Perfect Mama Picocure我就真係好著緊!如果今次Perfect Mama Picocure試做得好可能我會買Plan架,去試Perfect Mama Picocure好唔好梗係要著緊啲,超皮秒激光去斑一次嘅價錢同膠原槍能一樣嗎?
Perfect Mama Picocure係用齊4個波長仲有皮秒同傳統激光,總之咩波長同皮秒,納秒一鑊熟,你揀唔到用咩波長,皮秒或者納秒適合自己?咁就唔洗再揀,因為Perfect Mama Picocure咩都有,呢個都係我揀試做Perfect Mama Picocure嘅主因原因,波長同皮秒,納秒呢啲嘢,我又唔係美容達人,我又好少做醫美,我鬼識咩!總之試咗做Perfect Mama Picocure好唔好先講!
如果想知可以留毛!
_______________這是時間的分隔線—————————————————————
各位sis,我試完Perfect Mama Picocure返嚟啦!廢話唔多講,有圖有真相,大家幫下眼睇下我兩邊啲色斑係咪淡咗好多?好似連臉色都白咗,均勻咗,right?真係好開心,好感動呀!
其實我去Perfect Mama Picocure好唔好之前,都無預計Perfect Mama Picocure個效果真係咁好,可能因為我唔太識呢啲所以唔知可以預期有咩效果,但見到試打咗一次(美容師話幫我係兩邊色斑位落重手)之後返去第2日已經見到色斑邊緣模糊咗,而且顏色仲淡咗好多,我真係真係好開心!係咪所有超皮秒/皮秒/激光打斑都係咁嘅呢?定係Perfect Mama Picocure嘅打斑效果特別好?係咪因為Perfect Mama Picocure有4個波長同2款唔同秒激光全包圍所以好有效?
Anyway,我諗打咗一次Perfect Mama Picocure超皮秒去斑之後,色斑大概淡咗......30%?我計一計條數,我買plan之後打多3 or 4次就可以完全擺脫咁討厭嘅色斑,回復白白淨淨,而且仲可以預防色斑出現,美白肌膚同收細毛孔添!我諗女仔都係想要呢幾樣嘢者!
我就已經做咗小白鼠去為親朋戚友同廣大網友親測咗Perfect Mama Picocure好唔好同打斑work唔work,如果想去試超皮秒打斑又唔知揀咩機種好,可以試下Perfect Mama Picocure,因為佢咩波長同兩種皮秒都有曬架!就咁先,peace!
P.S. 有sis pm問我究竟打Perfect Mama Picocure好唔好同打Perfect Mama Picocure痛唔痛,咁Perfect Mama Picocure好唔好呢條問題我上面就答得好詳細,至於痛唔痛......嗯,我就覺得有幾下打落敏感地方會有少少痛(e.g.鼻側,嘴邊,顴骨位......)其他地方感覺唔大,最多似被橡筋彈咁,不過因為我本身皮膚比較薄,所以感覺大啲,皮膚厚同油性皮膚應該會好啲架!
P.P.S. 有玫瑰瘡同皮膚易敏感嘅sis記得,記得,記得(重要嘅事講3次)同醫生或者顧問講呀!過敏緊唔可以做任何激光,而且如果知道你肌膚易過敏,醫生都會根據情況調校能量架!(超皮秒同皮秒接觸皮膚時間超級短所以無咁易引起過敏同反黑架!)


text:
大人有「三節獎金」,小朋友都有所謂嘅「三節禮物」哦!
細路嘅三節禮物「生日禮物」,「兒童節禮物」,「聖誕禮物」每年都會令大人煩死.
煩緊2020年兒童節禮物送咩好?唔洗緊張,集比都幫大家整理好啦!
快啲將呢篇兒童節禮物攻略收起,無論係點樣嘅小朋友都絕對可以畀到適合嘅兒童節禮物!
- 想訓練小朋友嘅邏輯同耐心嘅禮物:
如果係想培養小朋友嘅思考同邏輯嘅話,其實相當推薦砌圖,積木等等類型嘅禮物.
而家嘅砌圖積木已經同之前唔同,唔單止外型更加特別,更加精緻,甚至都推出立體砌圖,3D砌圖等商品,玩起嚟絕對唔無聊,仲可以訓練小朋友對立體嘅概念哦!
(截圖自:PC HOME)
- 想慢慢訓練孩子獨立自主,自我負責嘅禮物:
小朋友嘅獨立自主除咗日常生活同學校教育之外,其實都可以從物品著手,就好似自己嘅書枱房間要自己整理一樣,送畀小朋友屬於自己嘅碗,屬於自己嘅訂造環保餐具等等都可以訓練孩子對自己嘅物品負責.
可拆式環保餐具,輕巧好收.
或係一口氣就可以帶走嘅三件組.
- 想畀小朋友學習服務,體驗職業,又可以啟發生涯規劃嘅禮物:
雖然對細路講職業好似有啲太早,但都係可以從遊戲同禮物中提早睇出小朋友對於邊方面比較有興趣或者係有天份,有呢類規劃嘅家長可以試下經典嘅煮飯仔系列嘅禮物.
而家嘅煮飯仔玩具亦越嚟越有模有樣,咩工種職業都有!
齊全嘅收銀機玩具.
(截圖自:博客來)
最後最受小朋友歡迎嘅職業之一──醫生系列都有哦!
(截圖自:博客來)
- 文靜內向嘅小朋友會鍾意嘅禮物種類:
當然並唔係所有細路都可以同其他小朋友玩埋一齊,對於個性比較內向嘅小朋友,都會推薦得意嘅玩具系列,尤其最近好流行嘅森林家族,同一整組嘅動物家人玩埋一齊,就唔怕寂寞啦!
(截圖自:樂天網站)
- 有小藝術家氣息嘅小朋友可以畀嘅禮物種類:
有藝術天分或者係有呢個傾向嘅小朋友通常鍾意郁手做或者郁手畫,黏土,蠟筆,顏色筆定係水彩用具等等都會好推薦,除咗可以滿足孩子嘅創作欲之餘都可以培養才藝.
(截圖自:樂天網站)
非常有份量嘅60色顏色筆.
(截圖自:德國FABER輝柏)
其他仲有常見嘅立體書畫本,模型玩具等等,有啲家長都會安排兒童樂園,或者係主題餐廳等等地方,嚟個親子日.
而家兒童節嘅慶祝方式越嚟越多,無論係送環保餐具定係積木,煮飯仔嘅玩具,係咪可以令小朋友從禮物中學到愛惜物品,都係近年嚟兒童節禮物種類嘅考慮因素之一!
集比可以畀您更多兒童節禮物嘅專業建議同推薦選擇,令小朋友得到嘅唔只係禮物,仲有更多學習機會!


text:
撰文:Wantedly編集部
對上一次訪問Outward Bound已經係上年年尾嘅事,上回講到因為疫情影響,所以一班instructor都冇得帶班.咦,咁點解仲請新一批instructor trainee嘅?
人才發展部主管阿平就話,其實大家都餓咗好耐:「上年因為Covid,大家都困喺香港冇得去旅行,變相多咗好多人接觸戶外運動,好似行山,爬艇等等.再加上小朋友上年又冇得返學,所以啲家長就更加想帶佢哋入嚟放電,體驗吓『另類』嘅教學.」原來香港人對外展訓練有咁大需求,唔怪得今年都keep住請人啦.
咁呢一年Outward Bound又係點樣面對疫情嘅影響呢?阿平就苦笑:「上年開到嘅班真係十隻手指數得曬,呢段時間我哋都keep住做internal training,facilities翻新,器材裝備嘅保養等等,亦都制訂咗好多應變嘅plan去應對唔同嘅情況.而家我哋已經準備好曬,ready好迎接嚟緊嘅programme!」
既然Outward Bound已經慢慢咁回復返正常狀態,新一批「幼齒」亦早喺六月就入咗西貢大網仔嘅基地做training喇!當日小編入去搵呢批trainee做訪問嘅時候,佢哋其實已經執緊背囊,準備緊之後十日嘅Instructor Development Course.
呢6位trainee當中有人做咗幾年嘢,有人啱啱present完final year project (FYP),有人本來教游水,亦有人做開freelancer,點解會揀Outward Bound呢?等小編訪問吓呢班準備過十日「人在野」生活嘅trainee啦!
▲ 一入佢哋個dorm就見到呢個full到爆嘅training schedule,仲有呢個「肉體改造計劃」……換轉係小編,應該做完一set squat jump就要抖返一個鐘先……
日曬雨淋真係好好玩咩?
揀得入Outward Bound做trainee,佢哋當然本身都好熱衷玩outdoor活動.原來當中有幾位trainee係睇完Wantedly以前訪問Outward Bound嘅文,所以選擇咗呢個地方.
▲ 圖左起:Charlene,Berry,Cookie
嗰頭present完FYP,呢頭就入西貢做trainee嘅Charlene,原來中學就參加過呢度嘅18 Days Classic Achiever Programme:「中學喺呢度做participant嗰陣就發現自己好鍾意戶外嘅環境,仲喺日記上面寫『唔知將來有冇機會做返呢一行呢?』.就喺上年年尾見到Wantedly介紹Outward Bound嘅article,當年嘅想法又再彈咗出嚟,真係有緣!」
Berry笑住咁話:「其實我兩年前就睇過你哋啲文㗎啦!當時已經好想入嚟做trainee,因為我一直都好嚮往呢種生活.對上一年apply唔到,今次終於輪到我做trainee啦!」
同樣睇過篇article嘅Cookie都話:「我本來讀IT嘅,畢業之後都好順理成章地返IT相關嘅工,但嗰種生活經歷咗一年已經覺得夠曬皮.又咁啱喺facebook見到你哋介紹Outward Bound篇文,咁咪膽粗粗試下apply做instructor trainee囉.」
咁做開游水教練嘅Louis又點解會入嚟西貢嘅做trainee?Louis:「我本身都好鍾意同小朋友相處嘅,但做游水教練最多咪同佢哋對到一個鐘,其實建立唔到啲好深厚嘅關係.」咁Outward Bound又點呀?「呢度就梗係唔同啦!最短都對一日,好多時仲會對足成個禮拜,我好期待之後可以透過outdoor training去啟發啲小朋友!」
喺Outward Bound Training 最正嘅係咩?
▲ 圖左起:Louis,Karen,Richard
入咗Outward Bound都一個月時間,問到佢哋最鍾意呢度啲咩,Louis就笑住咁答:「一定係個海!我哋每日training完都會做recovery,喺海邊鋪張mat,吹住海風做yoga,有時仲舒服到喺海邊瞓著咗添.」以前已經會日日游水嘅Berry都話最鍾意個海:「呢度個環境真係好正,打開門就可以跑落去游返轉先,呢種生活唔係度度都搵到㗎.」
除咗個海之外,Louis話最正嘅都係身邊多咗班同伴:「大家一齊住,一齊做運動,日對夜對變得好團結!爬完艇覺得唔夠喉?郁啦,再去跑返轉先再講!」
「每日嘅training唔單止係train hard skills,學識點樣爬艇,仲可以慢慢建立teammate關係.每晚我哋都會喺廳度播住歌,做自己嘢,溫緊書有嘢唔明就可以即刻問佢哋.」Karen都好鍾意呢度嘅team spirit:「身邊多咗五個人同自己一齊經歷呢一切,感覺真係好好.」
而做過3年auditor嘅Richard就覺得最正嘅係每日都有新嘢學:「同以前坐office計數計到天荒地老嘅生活真係好唔同,喺呢度每一日都係唔同嘅體驗.」喺Outward Bound會唔會見少咗屋企人? Richard話正正相反:
「 以前不停地OT,計數,公幹……雖然日日都會返屋企,但凌晨三,四點佢哋都一早瞓咗,根本無時間好好相處.而家話就話成日流落『荒島』,電話都用唔到,但每星期都會返屋企,反而多咗時間見面添.」
咁多地方可以揀,點解揀Outward Bound?
曾經喺其他地方做freelance outdoor instructor嘅Karen話,Outward Bound同出面好唔同,會令佢多咗好多思考嘅空間:「呢度學嘅嘢比起出面學嘅嘢會再深入啲,好多時都會令你重新思考每個動作,每個equipment嘅setting,背後有咩目的同作用.」
上過其他course嘅Berry即刻點頭:「出面會比較著重hard skills嘅training,但Outward Bound好強調一點,就係想我哋喺outdoor嘅過程學習唔同嘅soft skills,例如點樣面對突發情況等等.」Berry以前讀嘅中學同Outward Bound一樣,都係用experiential learning嘅教學模式:「Outward Bound同我嘅想法好貼近,令我好想喺度用呢套去教日後嘅participants.」
Cookie就話:「Outward Bound同其他學校唔同,出面多數都係收學費,training完再請你做instructor.呢度唔單止冇收費,training時間仲相對長好多,所有training都係step-by-step,所以個training path比起其他學校會明確好多.」
▲ 原來kayak係有分sit-on-top同sit-in兩種㗎,唔做運動嘅小編又學多咗嘢!
「荒島求生記」前傳
訪問完嘅第二日,6位trainee就要出發去體驗十日嘅Instructor Development Course.頭五日將會係hiking,路線由Training Instructor Shaik plan畀佢哋,至於剩低五日就係佢哋自己plan嘅kayak之旅.呢十日咁多未知數,各位又對呢個adventure有咩期望呢?
Charlene就話到呢一刻都未知行山路線,時間安排,點都有少少不安:「始終好多嘢都唔會預計到,好多嘢都唔知應唔應該帶,又好驚會執漏啲咩嘢.」Cookie就搭住Charlene膊頭講:「真係帶漏咗咪問我哋借囉!」無錯,身邊有班人傍住你,互補不足㗎嘛.相信teammate,唔驚!
之後Cookie再補充:「個心點都有啲緊張嘅,但我又好期待喺呢個adventure裡面同大家製造多啲難忘嘅回憶.」
至於Richard同Louis都好想透過呢趟未知之行,重新認識自己同埋身邊嘅人:「當人去到唔熟悉又或者充滿挑戰嘅環境嗰陣,往往都會發掘到自己內心最真誠嘅想法.希望喺呢個中期check-in,可以同呢班人一齊重新認識自己!」
Louis:「雖然已經朝夕相對咗個幾月,但我諗training同喺野外可以帶畀我哋嘅嘢都好唔同.我諗經歷完十日之後,大家嘅關係會再close啲,同時都可以好好發揮學過嘅嘢!」
▲ 數數手指,呢篇文出街嘅時候,佢哋就啱啱玩完「人在野」返到Outward Bound基地.唔知佢哋有冇實現到自己當日喺訪問所講嘅嘢呢?
望住呢班同小編差唔多年紀嘅trainee,真係好羨慕佢哋擁有呢種「出生入死」嘅同伴.諗諗吓,其實人生就同佢哋喺度training咁,只要身邊仍然有一班人喺背脊back up住自己,共同進退,無論前面幾大風浪都好,都一定撐得過嘅!
後記:當日小編八卦問咗句,喺Outward Bound呢一個月最有趣嘅事係咩嘅時候,Karen即刻笑到收唔到口:「趣事就日日都有,但有一單真係好好笑……」等Karen笑完,佢又繼續講:「有日我哋練緊獨木舟,見到海面有碌棍伸咗出嚟,本來以為係附近有人snorkeling,點知望真啲係個廁所泵!最好笑係我哋拎住個廁所泵都玩咗一日……」講完Karen又繼續笑啦,原來開心真係可以好簡單.
▲ 你睇,Karen未講就笑咗先,你就知佢哋喺Outward Bound過得幾開心啦!
✨發覺你都想好似呢班熱血trainees咁樣挑戰自己?快啲click下面條link apply做Outdoor Instructor Trainee啦!✨
✨仲諗緊自己啱唔啱同佢哋一齊上山下海?嚟緊info day就入去西貢大網仔基地瘋狂問佢哋問題啦!✨
Outward Bound Hong Kong's job postings


text:
我叫波音蝠,我係公廁
如果你喺GOOGLE打波音兩個字,「波音蝠係雞係公廁」就係第一個搜尋結果.對好多人嚟講佢未必知我叫波音蝠,但公廁蝠依個名就肯定個個都聽過.因為我地數量太多大家都捉到悶,如果唔係捉我地有星塵,如果唔係進化會有經驗加,到底仲有冇人會理我地,我唔敢想像.
雖然我唔明點解數量多就叫公廁.明明冇人叫中國人做公廁,一街都一樣嘅韓國女人又唔會比人話係公廁,公廁界鼻祖連小姐得一個又叫公廁,大家對公廁嘅定義都好奇怪,不過我知大家都唔鐘意我就得.好多人捉完我地就會留低我地身上嘅糖果同星塵然後扔比大木,少數會用嚟進化,但最後通常都冇得留低.連大木博士都頭痛緊點安置我地,因為無時無刻都有人傳送緊我班同伴去大木度,就係我講完依句說話果陣,又有一打波音蝠送過嚟.
冇錯,我冇比卡超咁有人氣,我冇波波球咁得意,我冇啟暴龍咁打得.但對好多新手嚟講大口蝠就係佢地用嚟道館執雞最好嘅選擇,好多而家20LV嘅人都係靠捉完一堆波音蝠之後食LUCKY EGG再進化我地先可以咁高LV.我地波音蝠可能係比人罵得最多嘅小精靈,但同時我好肯定我地對訓練員嘅貢獻都係數一數二,如果唔係靠我地升LV訓練員點會捉到稀有精靈,佢地又點會咁高CP?或者我地真係小精靈中嘅基層,但如果冇咗我地,我諗你地而家10LV都未過到,啟暴龍你連望嘅資格都冇.
你可以唔鐘意我,你可以扔我比大木博士,但你點都唔可以鬧我係公廁.我個名叫做波音蝠,我同啟暴龍,仲有超夢夢一樣,都係寵物小精靈.


text:
保單要9日內畀到個客 究竟合唔合理?
最近大家有無聽聞有Agent畀保監局捉到「無喺9日內將保單送到投保人手上」呢?講緊係一條一直都無乜人留意嘅例──如果人壽保險保單要交付畀保單持有人,保險公司同中介人要喺保單簽發日期起計9個曆日內交付保單.如果9個曆日限期最後一日唔係工作天,限期可以延長一日.
究竟當初呢個9日限期係點嚟,無人知道.但一張新單由保險公司到Agent手上,一般都需要2至3日,之後可能就只係得返6日,呢6日Agent仲要約個客見面,咁唔係成日都得閒㗎嘛,幾經辛苦約到見到面,唔單止要交付張單,簽完返去仲要上載埋公司個系統先算.
所以唔少Agent都反映9日其實未必夠時間,只不過不嬲有少少Buffer位,所以一直都相安無事,點知保監突然認真起來,聽講仲試過「放蛇」捉違規人士,唔少爭一,兩日未畀到單客戶嘅Agent,就咁被扣5分,要知道扣4次,滿20分就要釘牌,都咪話唔大件事!
有大隊長就好勞氣咁話,保監突然間捉得咁緊,對生意好嘅Agent唔係好公平.「無數」嗰班Agent,就覺得根本唔關我事,但係對「有數」嘅Agent就係一種歧視,如果生意好好,根本連送保單都唔得閒,如果一個唔好彩畀人捉到,一次就扣5分,要知道有啲公司規定扣10分就無得去Convention,又或者唔可以遙距Sell保單,嚴重嘅仲有可能無得撈添.唔通太好數都有罪咩?
當然大家可以轉用e-Policy,但好多行家都覺得畀張實體保單個客,都係一個提供服務嘅機會.保險公司將送單呢個責任交畀Agent,如果中間有乜冬瓜豆腐,就由Agent去孭,咁樣公平咩?不過既然而家條例係咁寫就無辦法,所以保險公司同保險中介人都唔可以輕率.保險公司好應該諗吓點樣幫啲Agent慳返更多時間,例如優化出單系統更加快出張單畀Agent,又或者簡化e-Policy系統嘅操作,咁先係幫到手㗎嘛!
有大隊長就提議促請保監局修改交單日數,一係維持返9日,不過改成工作天,一係就改成14天但唔分工作天,大家又點睇呢?
保寶達人 – 為您八盡保險天下事
更多保寶達人手記Click Here


text:
薛凱琪 湯駿業 – 給十年後的我
親愛的十年後的我:
十年後嘅你, 你宜加喺邊? 做緊d咩呀? 唔知你宜加去左世界嘅邊一個角落? 你呢十年你怏樂嗎? 我宜加喺美國五年喇, 中間停左一年去南美唔使我提你啦. 暑假去左Point Reyes Summer Camp 做左兩個月, 仲唔記得Scout 同Burl 呀?
16年八月中我返返去Berkeley, in 左兩份工, 兩份都俾人turn down左. 其中一份係SF Department of Environment 做 unpaid intern. 我一直都好想入去做, 希望博一個機會, 入到去就可改變世界, 同時改變我自己生活. 9月1日前, 我收到通知, 佢地已經請左另外一個人. 我頹左一日, 同自己講第日可能會搵到份更適合你嘅呢?
踏入9月份, 我開 turbo, 每日報一兩份工. 同時為左解悶分心, 每星期跑三日步練半馬, 希望籍長跑訓練自己突破心理同體能嘅關口, 而鼓勵自己搵工難都可以捱過. 每個星期我睇住自己愈跑愈長, 我同自己講繼續 push 一定好快到去21km. 踏入9月份, Kyle送左塊滑板俾我, 我從此每日都踩板返學, 仲愈踩愈快, 愈踩愈斜. 9月10日, 我上午踢完波後(farewell Victor去Switzerland讀書), 原本佢地話夜晚想落bar,不過我踢完波已經好攰加上想自己一個靜靜地咁過, 所以拒絕左. 到左夜晚, 我又 send 左一份job application. 之後我好想出一出去抖下氣, 所以一個人出去踩左轉板.
經過兩星期每日練習滑板, 的確進步左好多. 既然進步左,我決定踩微斜. 微斜冇問題, 跟住! 就試左一條好短好斜嘅(斜落然後斜上). 呼, 第一下差少少仆. 之後試左左四五次, 完全冇問題. 好興奮咁諗住返屋企啦, 有一條比剛才1/3咁斜, 但係長15倍, 加只有落冇上. 一路落愈來愈怏, 快到一個點我已經冇能力減速. 我一路保持平衡, 去到就到盡頭嘅平路, 速度亦去到最高. 呢個時候我一失平衡, 個人離板, 我好似平時咁雙腳落地, 希望可以好似平時咁好快咁向前跑卸左度力. 但係果時速度實在太高, inertia不等人, 我向前一仆, 右手著地, 立即有人走日問我有冇事. 我見到右前臂有個位卜起左, 皮膚自己彈下彈下, 右手前臂完全控制唔到, 手指痲痺, 然後四周變白, 差d就想暈低. 路人幫我call左架uber去emergency room.
因為冇保險, 手術幾皮美金點玩… 同一晚決定盡快返香港. 3am我個德國roommate仲喺廳未瞓, 終於可以搵個人傾訴下…. 瞓前我喺床上諗到要走, 流左幾滴眼淚, 因為我唔想美國夢就咁一跌粉碎. 之後好好彩我可以買到保險. 我決定買個機會, 第二日落San Diego呀哥度養傷,繼續搵工同快d好返. [手術三皮變九舊真係好好彩]
唔知你仲記唔記得, 你做手術俾人打左high針, 然後全身痲醉果種感受. 做完手術冇得沖涼, 右手暫時失去左活動能力, 寫字揸筷子都要用左手.. 不過我真係完全冇氣餒. 我繼續每日send job application, 終於俾我有多兩次interview機會.
事到今日, interview仲未有回音, 手已經郁得返, 距離90 employment days 嘅visa要求已經得返25日.
踏入十月份, 我in左另外一份工後失哂動力, 只係報左兩三份工, 另外我打返未打好嘅遊記, 四日打左十篇! 因為未有job offer, 我開始懷疑自己, 開始愈來愈大壓力. 又好驚會墜入同人比較嘅困局, 同年同學早已喺兩二三年前已經做緊野, 究竟點解好做mut都要遲人一步?
呢種念頭一閃我就叫自己要停. 我要保持樂觀, 同時作最壞打算. 可以做住unpaid intern 吊住鹽水先, 不過唔ideal. 返香港? 我掛住香港, 同時好驚香港人性格同生存模式, 好驚返去會變返做冷漠,事事批評人嘅工作奴隸. 英國同歐洲都係一個考慮. 至少我做咩工都得, 唔似美國visa有限制. 我大可以喺cafe做assistant, 教廣東話, 或者做hostel staff!! ok wor! 岩岩見到Sheffield 同Prague都有份ok嘅hostel 工!! 做一兩年有經驗可以去唔同地方嘅hostel做!! 去歐洲好去喇Brexit之後時勢唔知會變到點.
好奇怪. 好多好朋友都同我講, 神會安排.我一路都唔信神, 我信只要努力, 做個好人, 命運會安排. 不過自3月返返Vincenes, 我同Jarquis飲酒吹水, 佢同我講神無處不在, 我又係半信半疑. 我跌斷手Fabi同我講可能係神安排. 我interview 前Natalie 話會替我祈禱. 琴晚Njeri又同我講會幫我祈禱. 感覺好似有人要透過佢地同我講野咁. 唔知呀.
喺十年前, 你入summer camp又開始寫journal. 你寫低左好多短中長嘅目標. 今日諗左去英國嘅option, 令我多左新諗法. 我有好多野想嘗試, 我想有氣有力就去試, 我唔想你後悔呀你明唔明呀. 希望你宜家讀緊呢封信嘅時候, 即使未必可以將所有野實踐, 但至少你要試過!
1) 我好希望可以喺美國city government做三年環保/ 能源工作, 唔得就去英國做
2) 我想pick up返結他, 有一日搞個屬於自己嘅音樂會
3) 我想學跳舞, hip hop, salsa, lindy hop都正到喊
4) 我想參與至少一次三項鐵人 (但係自由式有待改善…)
5) 我好想三十前做一個職業足球員 (我知好發夢)
6) 遇到鍾意嘅人要去馬! 我感覺到你已經出現左 🙂 不過睇下將來我會去邊再考慮啦
7) 在職學習: 不論係做環境好, 定係真係做hostel. 因為太多野唔識太多野要學喇. 其中一樣係web design. 如果學成可以一邊做野, 一邊環遊世界
8) 發展事業, 儲多少少再backpack
當然仲有好多, 不過大目標就係呢幾個. 十年後嘅我, 如果你8 點都達成到, 我會好尊重你哈哈. 如果你一樣都做唔到, 我會對你好失望. 十年後嘅我, 我知你會笑我, 但係唔準笑! 十年後嘅我, 希望你會多謝我十年前為你做左d咩. 希望你一切安好, 繼續追你嘅夢, 用同樣嘅態度面對任何事. 記住覆信呀!
十年前的我上
今日係二零一六年十月十五日. 寫於San Diego


text:
測試員: 認真小毒毒 | POSTED ON 25 NOVEMBER 2019
大家好,今次要開箱嘅成人用品係由Toysheart推出嘅鍊金術師的自慰器工坊,係由鍊金術師所練成嘅飛機杯(X),應該係主打真空吸吮感嘅飛機杯至啱.
基本資料
(鍊金術師的自慰工作室 自慰器分析圖表)
前言
今次呢隻鍊金術師嘅包裝,可見Toysheart真係落足心力,成個格調同以往嘅產品完全唔同,放喺Toysheart嘅貨架總係有種好似放錯咗位嘅感覺咁,唔講仲以為係MagicEyes出品阿
作為成人用品,尤其是係飛機杯,其實舊膠嘅外型都大同小異,都係粉肉色一舊野,如果一間成人用品店啲飛機膠全部無包裝就咁放晒上貨架,比你見到都唔知點揀好啦.所以包裝設計對飛機杯嚟講真係非常重要,除咗係客人對飛機杯嘅第一印象之外,如果包裝插畫有個大波妹仲可以提升幻想力添阿!
特別提一提,呢隻鍊金術師的自慰工作室係日本Amazon限定發售㗎,正常係唔會喺日本街上嘅成人用品店搵到㗎!所以唔好諗住喺日本買飛機杯就一定最齊最多款阿~
包裝
打開個盒已經機關重重,先係好似魔法書咁嘅開蓋方式,上下內頁再有飛機杯嘅規格資訊以及設計介紹
揭開後面重有幅好似鍊成陣定元素表嘅東西,集齊呢啲元素應該就可以自己鍊成飛機杯… (無限FF中)
連支Lotion都係專登為呢舊膠而設,黏度偏中低黏,有陣淡淡嘅花香精油味,印象同封面啲花非常之夾,所以話今次Toysheart真係花咗好多心機阿
本體
全長約15cm,重量330g,都係基本飛機杯嘅標準size啦,玩開Toysheart嘅朋友應該都可以操作自如
柔軟度方面,睇落係好似好堅挺咁,但係摸落同用落完全唔會覺得非常硬
反出嚟可以見到頂部子宮位係由肉紋組成嘅密室空間,呢個位嘅吸吮力最為顯著,中段位置收窄,底部就由大肉粒為主
*內反動作只供評測之用,請勿模仿.
*任何使用不當而導致產品損壞,本公司恕不負責.
至於真空吸吮效果方面,特別係尾段位置十分顯著,可以見到個吸力係勁到連舊膠都凹埋入去,只要插入後令管道形成密封狀態,用力一撳即刻抽真空,個吸力仲勁過R-20,絕對唔講得笑
用後感
整體嚟講呢舊膠非常有個性,管道內嘅每段結構都扮演住唔同角色,就好似打機咁比你衝破一關又一關.
總之先試試就咁插入,頭段係肉粒層,姑且可以感受到有立體感嘅程度,但係始終路程唔算長,未有感受到好大刺激感,輕鬆過關.
去到中段位置開始收窄,管道稍彎令緊窄度再提昇,中段位都都需求一定耐力,如果唔係一個唔小心就當場投降.
正當我攻略到最後一關以為要打爆機嘅時候,「咦,就係咁咋?」好似無乜料到喎,唔怪得定位喺舒適型啦.
咁你就錯啦,千祈唔好畀呢張圖呃咗!!
大力一撳杯身,排出空氣後形成真空效果,呢個先至係真BOSS!呢個吸力嚇到我一個抽身不及,就好似比隻活生生嘅大章魚緊緊吸住咗細佬咁,隨住抽插動作不斷,感受更強烈!本來覺得有空虛感嘅位置都變到完全緊貼,刺激度非常高,完全唔知點解個圖表會定位做舒適慢玩,究竟係咪想呃鬼啲新手呢?
總括而言,今次呢隻鍊金術師的自慰工作室嘅用感雖然未至於非常舒服,但係佢嘅個性係十分強烈,帶到畀我一種前所未有嘅新鮮感,同埋真係唔好比Toysheart個圖表呃咗,呢舊無疑係一舊主sell真空吸吮嘅刺激型膠,尤其是係頂部龜頭嘅部分更顯著,所以我特別推薦比喜歡龜頭刺激嘅朋友 (最近好似好多膠都係著重龜頭刺激呢)
清洗方便度今次就爭少少啦,雖然入面嘅結構唔算複雜,但因為要做到真空效果,入口位就一定唔可以做太大啦,打開洗嘅時候就要小心啲啦
_____________________________
相關成人用品連結:鍊金術師的自慰工作室
_____________________________
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 19 | 18 Gifts – 成人用品 | 版權所有,未經許可,不得轉載.


text:
共同主辦:
臺北市政府觀光傳播局,臺北市政府都市發展局,財團法人台北市關渡宮,台北關渡扶輪社,華碩電腦股份有限公司,臺北市北投區一德里,臺北市北投區關渡里,新北市淡水區福德里,社團法人台北市野鳥學會關渡自然公園,中華民國國際文化藝術交流協會
贊助單位:
臺灣電力公司台北供電區營運處仙渡變電所,台北大世紀扶輪社
夥伴單位:
臺北市北投區公所,大南汽車股份有限公司,台北市北投區中央社區發展協會,臺北市立關渡國民小學,臺北市立關渡國民小學童軍團,新北市立米倉國民小學,臺北市逸仙國小,臺北市立關渡國民中學,臺北市立桃源國民中學,新北市立竹圍高級中學,馬偕醫護管理專科學校,臺北基督學院,國立臺北藝術大學,陸軍關渡地區指揮部,台灣關渡勇士龍舟隊,竹圍工作室,慈濟人文志業中心,大愛電視台,臺北市立關渡醫院,臺北市立關渡醫院關渡樂齡中心,醫療財團法人辜公亮基金會和信治癌中心醫院,(CoCo都可)億可國際飲食股份有限公司,震縚跆拳道館關渡館,幸福鳥家族文創咖啡館,台北航運股份有限公司,他拉喇叭團,淡水悸動印度舞社團,台北御園,關渡雙子星,臺北市私立泰北高中,水鳥餐飲集團,臺北市政府警察局北投分局,睿德智趣有限公司,關渡歌唱班,廣朋建設(股)公司,達達創意股份有限公司,凱擘大寬頻陽明山有線電視.


text:
SBA,即係「校本評核」,係每一位準備應考 DSE 中文科嘅日校同學都需要面對嘅事.SBA 嘅重要性在於,老師呈交畀考評局嘅分數係會直接跟返比例,加入 DSE 中文科總分入面.如果 SBA 嘅表現出類拔萃,就等於喺呢個比賽入面,比身邊嘅同學行先一步;同樣道理,如果 SBA 嘅表現差強人意,就會對中文科嘅考試結果造成唔細嘅負面影響,對於高分段嘅成績嚟講,有時更會令你失去一粒甚至係兩粒星星𠻹!為咗等大家喺 SBA 嘅道路上可以輕鬆啲,唔好行差踏錯,我決定整一份「中文 SBA 攻略」畀大家!
中文科校本評核包括咗兩個部分,分別係必修部分同埋選修部分.
必修部分
即為閱讀活動,老師會根據同學嘅「閱讀紀錄」以及喺「閱讀匯報」時嘅表現進行評核.
「閱讀紀錄」係指同學記錄平日閱讀嘅心得,任何中文書籍,報刊,雜誌都可以作為閱讀材料.「閱讀紀錄」要求同學扼要記述讀後嘅感受或者對於閱讀材料嘅評論.
「閱讀匯報」係指同學必須喺課堂上(亦包括喺老師監察下嘅課外時間)完成一份口頭匯報或者文字報告.閱讀報告嘅撰寫過程,唔同學校會有唔同嘅做法,有啲學校會允許同學喺屋企完成全部閱讀報告,但亦有學校會要求同學喺課堂上完成全部或者部分嘅閱讀報告.
選修部分
同學需要喺中五同中六兩個學年之內,喺中文科課程建議嘅選修單元或者學校嘅自擬單元入面,選修二至四個單元 (其中一個可以係自擬單元).當然,選擇邊個選修單元,係由學校嘅老師決定.
選修部分嘅評核方法比較多樣,老師可能會選擇文字形式,例如專題介紹,文學創作,評論等;亦都可以係以非文字形式進行,例如口頭匯報,小組討論,演出等.同學可以以個人或者小組形式呈交課業,一切視乎學校老師嘅安排.
(備註:2021 及 2022 DSE 校本評核嘅選修部分被取消,但係根據考評局出畀老師有關 2023 年嘅校本評核指引可以睇到,喺之後嘅評核入面,都係會出現返選修部分,所以呢個取消應該就係暫時性嘅.)
由於考評局修訂咗今年 SBA 喺中文科考試入面嘅比重,所以以下會分成 2021/2022 年 DSE 嘅佔分比重同埋 2023 年嘅 DSE 佔分比重嚟講.
校本評核喺 DSE 中文科總分所佔嘅比例調整為10%,只需要提交一個必修部分,亦即係閱讀活動嘅分數.
學校只需要提交一個分數,20分為滿分,閱讀紀錄同埋閱讀匯報各以10分為滿分.
校本評核喺 DSE 中文科總分所佔嘅比例為20%,必修部分閱讀活動佔6%,選修部分佔14%.
必修部分閱讀活動嘅滿分係20分,閱讀紀錄以及閱讀匯報各以10分為滿分,學校只需喺呢部分呈交一個分數.
選修部分需包含兩個選修單元,每個單元嘅分數以10分為滿分,學校需要呈交兩個單元嘅分數.
同學對於中文 SBA 嘅疑問不外乎
「我究竟要揀本乜嘢書嚟做 SBA 好呢?」
「邊啲書先啱拎嚟做 SBA?」
對於我嚟講,除咗太過負面或者有明顯反社會傾向嘅書籍之外,其實乜嘢類型嘅書都可以拎嚟做閱讀報告.
就比如推理小說呢啲比較冷門嘅書籍,我就可能會選用東野圭吾嘅《白夜行》.閱讀報告嘅主題可以擺係東野圭吾對於人性嘅探討,探討到底令男主角甘願墮於黑暗,成為女主角背後嘅「清道夫」,男女主角「共生」關係嘅根本係咩,然後帶出童年嘅經歷會對我哋嘅人生造成乜嘢巨大嘅影響.同時,亦可以講下呢本書嘅寫作手法,例如「白夜」係象徵緊啲咩,男女主角嘅關係點符合作者提出「槍蝦」與「蝦虎魚」共生關係嘅比喻.
所以,其實揀乜嘢書唔係一個重點,乜嘢書都可以寫到一篇好嘅閱讀報告,重點係在於你識唔識得搵一個切入點進行探討,同埋你嘅論述夠唔夠飽滿深入.
「咁點解我哋要揀書啊?」
揀書嘅目的在於你可以搵到一本你感興趣嘅書籍.你有興趣去睇多啲,感受就自然會深刻好多.同埋,你可以根據自己嘅論述能力,搵到自己比較熟悉同容易掌握嘅題材.
以下係我對於SBA書籍嘅一啲私心推薦:
梁實秋先生嘅《雅舍小品》
梁實秋先生嘅文章係我嘅最愛,文筆幽默,又語帶諷刺,令你喺閱讀之後,好容易就會產生到共鳴,然後會心一笑.佢喺文章入面諷刺嘅社會現象好多都仲喺現今社會發生緊,所以寫佢文章嘅閱後感好容易就可以同今日社會現象連結起嚟,講到相關嘅經驗點樣令現今嘅社會更加好,或者點解決當今社會問題.
汪曾祺先生嘅散文集
汪曾祺先生嘅文章係啲好療癒嘅作品,而且文筆恬淡溫柔,非常推薦大家睇下.話說最近睇緊佢嘅《自得其樂》,當中講述佢喺西南聯大時嘅生活點滴.寫閱讀報告時,各位可以以求學態度同埋汪曾祺先生嘅人生態度為出發點,將文中所提及嘅內容,同當今學生嘅學術態度,又或者學術風氣進行比對.另一方面,汪曾祺先生嘅作品不乏儒釋道三家嘅融合,由此反映出佢對生活境界嘅嚮往.同學可以就此加以析述,甚至同自己嘅人生觀作比對.
也斯先生嘅散文集
也斯先生同埋汪曾祺先生畀我嘅感覺都好似.想同大家分享也斯先生嘅原因其實係,想更多人可以記住舊香港嘅樣子.寫閱後感嘅時候可以同當今香港嘅狀況進行對比,探討發生變化嘅原因.佢嘅文筆都好好,大家不妨留意吓佢嘅寫作手法有咩特別.
《喬布斯傳》以及一眾成功人士以及名人嘅傳記
同學可以透過睇唔同嘅名人傳記,領悟點樣應對人生嘅挫折,了解到底咩係獲得成就必備嘅性格品質,然後再將呢啲嘅品質應用去我哋嘅生活入面.
羅曼羅蘭《名人傳》
呢本書可以話係好多個名人故事嘅合集,文章入面有唔少嘅藝術加工,加入咗作者主觀嘅睇法,所以同之前講嘅成功人士傳記相比,可能會無咁寫實.雖然係咁,但佢喺入面所選取嘅名人事例,會畀到各位同學喺寫報告嘅時候,有充分發揮空間.
《世界五千年》/《上下五千年》
有好多同學會覺得呢啲科普類嘅文章無嘢好寫,又或者唔知點搵個側重點出嚟.喺咁嘅情況之下,我會建議大家參考返蘇洵《六國論》嘅思維方式,抽取其中一件歷史事件,然後分析佢產生嘅原因,從中搵到一啲啟示,寫下可以點應用到喺當今社會,避免社會再重蹈覆轍.
《古文觀止》,《世說新語》注釋本
呢啲文言文合集,相信同學都唔會好感興趣.但係,同學可以選擇睇帶有注釋嘅版本.其實,呢類書入面嘅故事都幾有趣,可以喺完成閱書報告嘅同時,順便增進吓自己對於文言文嘅理解能力!
楊絳《我們仨》,龍應台嘅作品
現代小說會有好多選擇,但我傾向選擇同親情相關嘅題材,因為喺寫閱書報告嘅時候會比較容易發揮.寫呢類書嘅時候,我哋可以探討返當代嘅親子關係,可以點處理父母同子女之間嘅衝突,同埋可以定義乜嘢係好嘅或者親密嘅親子關係,回應返當今親子關係淡漠嘅社會問題.
格式方面,我會建議同學將閱讀報告分成三部分咁寫:
第一部分:
「引入部分」,即係對於書本內容嘅簡單重述.大家喺呢部分要指出書本主要內容:
如果係小說,就要寫下故事發展嘅時間線,同埋登場嘅主要人物.
如果係散文集或者好多篇文章嘅合集,就要概括書本所涵蓋嘅層面,例如講親情,親子關係,或者係主要揭露社會醜惡嘅一面.
呢一個部分要注意唔好寫太長,200字左右就已經足夠.尤其係 SBA 要喺課堂上完成嘅同學,呢一部分要寫得短小精悍,縮短自己喺呢部分用嘅時間.
第二部分:
「閱後感」嘅主體,即係你睇完本書之後嘅感受.寫呢部分嘅時候,要先引用書籍入面嘅相關內容,然後就住你引用嘅內容,寫出自己從中悟出嘅人生道理,例如當處喺某種情況之下我哋應該點做,又或者係你從呢本書得到嘅教訓.然後,將呢啲感悟同當今社會嘅相關現實聯繫埋一齊,指出所學到嘅啟示可以點樣應用喺社會入面,又或者講吓佢同當今社會現實有咩相似之處.同學可以根據老師畀嘅字數限制,寫二至三個論述飽滿嘅啟示就已經足夠.
第三部分:
「總結部分」就係重述返你喺書本入面得到咗啲咩啟示,然後你往後會點樣將呢啲啟示應用喺你嘅生活中.你亦都可以講吓呢啲啟示點樣應用到社會之中,由此改善社會現況中腐朽衰敗的一面.
其實我睇完書之後都會習慣寫讀後感,以下就分享下我睇完祝勇先生《在故宮尋找蘇東坡》之後寫低嘅一篇比較隨性嘅讀後感,大家可以當係示例 sample 咁睇吓.
很久沒有那麼快,那麼酣暢淋漓地看完一本書了.
對於蘇軾,是景仰,是喜愛,更多是羨慕他灑脫豪放的人生態度.
所謂,一簑煙雨任平生.我很喜歡這一句詞.他的人生,也是如此.
看完此書,有千言萬語想要訴說.但,在我腦海裡,首先出現的,竟然是那一座宮殿的名字,故宮與紫禁城.
我向來是喜歡紫禁城這個名字多於故宮的.有一句很出名的話,下雪的時候,北京就成了北平,故宮也變回了紫禁城.我現在覺得,其實故宮這個名字也很好.故,意為舊,代表著過去.而如今,那些燦爛,那些被稱道的歷史,也成為了過去,回不去了.我並不喜愛現在的故宮,大概是因為它被賦予了太濃重的政治象徵,還有天安門前在五月三十五日裡發生的事情過於慘烈.
這一座皇城,是屬於過去的,它並不屬於任何人,也不應該成為現在這個自稱創造了新時代的政權的象徵,這是對於它的褻瀆.我是嚮往故宮的,嚮往那些璀璨的文物,也嚮往那種屬於舊時代的優雅.曾經的紫禁城,寓帝王宮殿如同天宮般尊榮而不可冒犯,時光帶走了那一份至高無上的威嚴,留下給我們的是那段啟封的歷史,讓我們有機會走進那座皇城,看看那一段輝煌.
所以,故宮也好,紫禁城也好,我所熱愛的,也只是那一段過去而已.
***記:呢一段只係閲書報告嘅其中一個段落,以故宮呢個意象作為討論嘅中心,表達自己對於故宮呢個意象嘅睇法,同埋嘗試同當今嘅社會現實聯繫起嚟,講述返我眼中故宮呢個意象喺當今社會嘅意義.其實,同學亦可以喺網上搜索一啲閱書報告嘅格式作為參考,學習對方嘅佈局謀篇.
大家有時可能會因為睇唔切書等等嘅原因,去網上查找同你睇緊個本書有關嘅內容,甚至可能會貪圖一時之快,抱住僥倖心理,覺得唔會被人發現嘅,就直接將網上嘅內容轉抄到自己嘅閱書報告內.
但係,呢種行為真係唔可以做!每年,日校老師都會將學生嘅閱讀報告習作上交到考評局,然後考評局會進行抽查,除咗去評核老師嘅評分標準是否足夠公正,仲會睇下同學嘅習作係唔係出自同學原創嘅作品.
往年都有出現過同學因為SBA抄襲,而被考評局斥責佢哋缺乏誠信,最後被取消中文科考試成績,最後失去咗升讀大學嘅機會.
所以,做閱書報告嘅時候,千祈唔好貪圖一時之快而選擇去抄襲網上嘅內容.正所謂,「天網恢恢,疏而不漏.」我哋都係唔好去挑戰自己嘅運氣啦,如果唔係就會得不償失㗎啦!
文化專題探討嘅評核方法比較多樣,呢樣係取決於你日校老師嘅決定同埋選擇.最普遍嘅做法就係喺課堂上進行文化專題選修單元內容嘅測驗,可能係閱讀理解,亦都可能係要求同學寫下文學鑑賞文章,同閱書報告.
以我嘅經歷為例:
我當年嘅兩個選修單元分別係「中華文化」同「小說與戲劇」.
「中華文化」呢個選修單元嘅評核方法就係同閱讀理解嘅考試類似,老師畀咗同單元內容相關嘅閱讀理解我哋做,好似一個課堂考試咁.
「小說與戲劇」嘅評核方法就比較有趣,「小說」部分嘅評核方法就係寫一篇文學批評嘅文章,「戲劇」部分就係改寫一個故事為劇本,然後再演出畀老師睇,而家諗返覺得其實 SBA 都唔係咁無聊,幾好玩啊!
**********
限時免費 ·升 F.4-6 必讀!
75 分鐘快速掌握「卷一閱讀三大重點考試技巧」
想喺閱讀卷攞到好成績,除咗要溫書之外,其實你更需要掌握以下呢三樣嘢:
1. 歸納段意技巧
2. 5** 答題框架
3. 文言句意推測技巧
如果想喺短時間之內掌握呢三個「重點考試技巧」,其實你可以嚟參加我「免學費」嘅《DSE 中文:卷一閱讀 5** 攻略班》
為咗配合同學仔不同嘅程度,我重特登分開兩班授課!係咪好貼心呢~
DSE 2022 嘅同學仔👇
DSE 2023/ 2024 嘅同學仔👇


text:
MAYBELLINE MASTER LINER – CREAMY PENCIL – 眼油唔洗怕啦.
今日買早餐個時經過SA SA, 入去兜左個圈, 見到MAYBELLINE出左隻新EYE LINER, 即刻買黎試下.其實我自己用開個隻已經唔差, 不過女人都係想比較,
而且MAYBELLINE支MASTER LINER 平好多, 只係$5X, 對比我用開個支平成2/3, 梗係試下啦.
而且, 我都覺得去唔同場合, 條眼線都應該係要有D唔同, 雖然其實我已經有好幾款唔錯嘅眼線.
佢呢支係叫CREAM PENCIL, 即係柔身狀態, 好順滑同好易上色, 輕輕力已經畫到, 眼皮完全唔使受力, 顏色比較深同濃色.
我買支左啡色, 出黎已經好似深灰, 支筆係自動旋轉, 使用時會比較方便, 由於佢係防水, 防暈染, 固此好快乾, 如果想要有BLEND鬆佢嘅效果就做唔到喇.
我用左1日, 得確冇化到, 而且好濃色.
如果想淡妝, 輕輕一筆已經夠, 唔需要補筆或加粗, 如果化全妝, 或要先用另一隻鬆身LINER打底, 上眼影, BLEND鬆左個BASE先, 最後加一筆MASTER LINER, 對眼應該會好SHAPR, 但係又唔會係LIQUID EYELINER咁實色.
另外, 我會重點推介俾眼油多嘅女仔, 佢應該可以幫到你地, 而且價錢平, 值得一試.
以後我跳舞都唔洗再就住對眼, 怕D眼線會化~~
上圖最低個隻就係MAYBELLINE MASTER LINER – CREAMY PENCIL


text:
- Ingrid
- 2020-12-06 13:35:06
- 話題
正宗四川師傅主理~將軍澳片皮鴨外賣 @「金公館」
自從五月冇工人以來日日都要自己煮煮煮,今日終於有新工人嚟啦!所以都想叫下外賣嚟個Welcome Dinner慶祝下!
我哋一家都好鍾意食片皮鴨,疫情開始之後成日都想買片皮鴨外賣返屋企慢慢嘆!之前住將軍澳嘅朋友就介紹我哋試吓將軍澳中菜「金公館」!因為係正宗四川師傅主理,而將軍澳片皮鴨來講佢都算幾有名氣,再加上會做片皮鴨外賣嘅中菜館真係唔多!所以一於就試吓嚟自將軍澳既片皮鴨外賣啦!
所有食物都包裝得好妥當,完全冇漏汁既情況,抵讚!
今次我哋叫咗個四人餐:
主菜有片皮鴨
招牌口水雞
蒜泥白肉
青城山杏汁猪肺湯
仲追加咗一客酸菜魚
重點講吓幾樣我最鍾意食既分享啦!
一定係片皮鴨先!😍
將軍澳中菜「金公館」用咗傳統方法去烤制,所以保留到鴨肉甘香味同肉汁,而鴨皮仲好似薯片咁脆卜卜!
重點係師傅已經將鴨皮下嘅脂肪全部切走,真係好考刀功!所以每一啖都食得健康又唔使驚太肥!
配料方面有清解油膩既青瓜同埋香濃既京蔥絲,配襯埋經典嘅甜面醬同埋金公館特別調製嘅桂花糖醬,再包晒喺摩摩皮裏面,口感層次豐富得來仲帶有陣陣桂花清香,好特別啊!
我自己就鐘意鴨皮加埋肉一齊食,多重口感一啖過!(笑)
再嚟講下個酸菜魚,當中所用嘅香料同辣椒都係來自四川,加上來自四川成都傳統老壇醃制既酸菜,特點係用小葉,無筋既新鮮菜醃製,所以食落口特別爽脆!
原來呢種酸菜既製作過程都非常唔簡單,醃制一定要用原汁母水同秘制香料加上古法埋壇,喺恒溫恒濕的環境下醃制 20至30日㗎!
酸菜魚嘅湯底呈黃色,淡淡甘香酸辣又惹味,仲帶少少麻非常過癮,魚片食落口好滑溜,仲有粗薯粉做底,真係好滿足呀!
至於招牌口水雞賣相好吸引,一打開盒已經聞到好香,醬汁惹味又唔會太辛辣!
就算係我最鍾意食嘅雞髀部份樣下都唔會太多肥膏,所以連埋皮食都可以接受呀!
最後想讚下佢哋嘅蒜泥白肉個秘製醬汁好好味,酸酸地有好多蒜蓉,惹味又好開胃!
豬腩片刨到好薄一片,配襯埋下面一樣咁薄嘅青瓜,每一口滋味得嚟唔會有邪惡感,連一向唔食豬腩肉嘅老公都食到停唔到口😍
下次去將軍澳食中菜一定要試埋去堂食先!如果你係住喺將軍澳嘅話以後想喺將軍澳食片皮鴨又多一個選擇啦!
相關文章推薦閱讀:


text:
iPublicTransport
呢個係我哋嘅英文全名,開頭嘅 i 係小寫,簡稱iPT.中文叫「公共交通資訊」.
呢個係一個提供公共交通服務資訊嘅非官方網站.
點解要整呢個網站?
我哋想用美觀,易用,多語言同埋冇營利性廣告嘅方式,發放公共交通服務相關資訊.
美觀
我們努力用更美觀嘅網頁設計,來展示唔同類型嘅資訊.
比起淨係將巴士路綫圖打橫噉換行展示,我哋喺巴士路綫頁用返同日常認識習慣更啱嘅豎排兩欄展示(單向或者循環綫就梗係得一欄),喺巴士站資訊頁就打橫唔換行噉展示.
我哋亦都自己整咗包埋廣州地鐵集團子公司營運嘅有軌電車同城際鐵路路綫在內嘅「廣州地鐵綫網路綫圖」,用PNG同PDF格式釋出.
易用
上邊講到嘅「廣州地鐵綫網路綫圖」我哋重整埋網頁版,撳一撳就可以睇返車站頭尾班車時間.
有地鐵站做緊客流管制措施或者臨時閂咗嗰時,喺網站主頁同地鐵路綫頁可以睇到相關即時資訊.
喺地鐵,有軌電車路綫頁,你淨係需要簡單噉撳下車站名,就睇到各個站頭尾班車時間.我們亦都根據網絡公開資料放埋「下一班快車」資訊.
喺水巴路綫頁,我們亦有「下一班」水巴班次嘅資訊.
跨地域出行亦都變得稀鬆平常,我們亦積極收集全國交通一卡通互聯互通相關資訊,整理製作出「交通聯合卡適用地區」查詢工具.
多語言
我們努力提高網站多語言化程度.而家支援中文(中國,簡化字),中文(港澳,繁體字),中文(臺灣,正體字),英文,韓文同日文.
成個網站所有中文頁面都可以按地區切換用字,地區用詞,絕大部分頁面會由程式自動轉換.
地鐵,有軌電車同水巴資訊頁已支援所有語言;巴士資訊頁已支援中文,英文,部分巴士站基礎資訊支援韓文.
冇營利性廣告
冇錯,冇營利性廣告.我哋並唔係營利性網站,家下網站營運成本都由網站主承擔.
網站以外嘅傳播
我哋亦努力促進市民瞭解並多啲使用公共交通,推廣交通卡乘搭公共交通嘅相關資訊.
我哋會用微博,Twitter等社交平臺發放資訊,亦會自發解答社交平臺上市民嘅疑惑,同埋宣傳公共交通資訊.
幫我哋做好啲
如果有意見同建議,又或者係見到資訊有缺失或錯咗,請通過下邊嘅意見反饋表單連結話畀我哋知.
意見反饋表單
多謝
KOP-SEE,wongkwanyiu,蝴蝶作出嘅數據編輯,
Keith Wong 提供資訊,
同埋其他 資訊提供者,服務同開放原始碼計劃 的協助.


text:
2015年5月1日 星期五
首爾仁川 – 月尾島之快活悠閒一天遊
仁川?有咩好玩呀﹗唔係得機場咋咩?如果潮友你係咁諗,咁就錯了﹗仁川仲有一個好細既島叫「月尾島」,有啲淡水老街feel,又有啲似荔園,總之就係一個可以令你遠離煩囂都市嘅好地方﹗P.S. 仲係好多綜藝節見嘅拍攝場景添 (如:Running Man, 超人回來了, 兩天一夜, 我們結婚了‥‥‥)
去月尾島嘅車程大概90分鐘左右,雖然有啲遠,但係都值得一去嘅﹗一落巴士就係文化街,有啲似台北嘅淡水,左手邊係一排串燒店同海鮮店,右手邊就係一望無際嘅大海﹗因為好近海嘅關係,呢到嘅海鮮全部即日打撈,保證新鮮,潮友們可以選擇喺開始旅程前喺周圍嘅食肆食返個海鮮大餐,食飽飽再上路﹗
行過左文化街,黎到呢個迷你樂園﹗望落去雖然有啲殘舊,但係正正係咁,反而有啲似以前嘅荔園,突然覺得好有親切感﹗唔好睇佢地方細細,其實有好多種機動遊戲可以玩,碰碰車﹑海盜船﹑摩天輪﹑仲有PND最期待最想玩嘅Disco PangPang﹗喺綜藝節目睇人玩就睇得多,無理由黎到唔玩返轉﹗PND玩後感係:一個極攰極危險極有人情味 (?) 嘅機動遊戲﹗攰在要捉到欄杆好實,玩完手臂內側瘀晒;危險在無安全帶,好容易飛出街;有人情味在哥哥仔見你飛左出位/拋到跌左個電話,會停一停部機俾你重新準備先再「折磨」你‥‥
玩完一輪機動遊戲,仲有時間,可以上埋展望台睇日落﹗呢到無高樓大廈,無空氣/光污染,可以好清楚咁望晒成個月尾島同埋個咸蛋黃,仲有陣陣海風吹埋黎,真係舒服到唔想走﹗
點去:去到仁川地鐵站轉2/23號巴士,月尾島站落
訂閱: 張貼留言 (Atom)


text:
話說有人將倪匡既舊作拎返出黎,話點樣預言香港毀滅點勁點勁,又引起一連串讚嘆.原來依家COMMON SENSE真係咁大市場.其實如果即刻有人去訪問佢,佢一定會哈哈哈哈一輪之後:
呢D係常理,有咩好奇怪唶?香港人真係怪之極矣!
已經唔止一次講過,我最佩服既香港作家之一,倪匡必然係榜上有名.有人話佢文筆不過爾爾,但係最令人驚訝既係佢對人性醜惡既果種觀察入微同埋透徹,以及佢由始至終都反共,從來無改變立場.呢個當然係同佢既出身有極大理由,佢當過兵,但係因為凍得滯,燒左一條木橋取暖,但係咁樣做,卻係死罪.自知大難臨頭,於是佢只有逃離隊伍,南下香港.
係香港,佢感受到自由既風氣,明白辛勞之後換來一餐飽飯既滿足感,就算只係係報紙度做執字粒,都好,令佢一世都記得一碗叉燒飯既香味,而係香港,佢先可以隨心所欲寫佢鍾意既野,令佢既天馬行空,不單換黎生活穩定,甚至得以累積巨富.係人都知,倪匡從不拖稿,但係稿費貴絕全行,而且時常不斷加價,甚至令金庸都大感頭痛.我諗,呢個同佢曾經困苦同顛沛流離,亦大有關係.邊個都唔想再返去果種生活,自然要及早未雨綢繆,積穀防饑.
相信係香港,係無人會敢批評倪匡係回歸之後就即刻移民外國.因為佢亦都坦言,呢個係當然出於佢既恐懼,亦都了解時局一早已定,係不可以轉逆.出於作家既直覺,同埋強勁既觀察力,自然就有準繩既洞察力.既然如此,不如早去.雖然近年佢返左黎,但唔係代表佢相信希望,反而只係代表佢年事已高,不怕死(佢不諱言,想早D死,周身病不好玩).佢接受訪問,亦都繼續話:上面講既野,根本係一句都不能夠相信.
其實佢筆下寫政權既醜陋,又點止呢一本.大家如果想睇佢點演繹同諷刺十年瘋狂顛覆人性倫理既地球浩劫,應該睇埋《風水》.但要留意係無呢個書名,因為篇野係作為中篇小說,匿藏左係明窗出版社衛斯理系列入面既其中一本.心水清既朋友,就會知道.


text:
好多人都抱怨閱讀卷嘅白話文雖然隻隻字都睇得明,但係終究唔明究竟佢想表達啲乜嘢意思,尤其是係做記敘抒情文嘅時候,唔知作者想表達乜嘢嘅感情,所以唔識答一啲比較艱深嘅長題目.有見及此,今次就想同大家分享下究竟有啲乜嘢方法,可以令到自己快速揣摩到作者想表達嘅感情,從而讓你可以喺更快嘅時間入面對篇章嘅主旨同埋中心思想有更深刻的理解.
其實,要喺一個半鐘頭,其實得九個字,咁短嘅時間入邊你要明白一篇成2000幾字嘅文章嘅中心思想真係唔容易,所以我哋唔係話要完全咁理解作者每一句講啲乜嘢,佢嘅感情變化係點樣,而係要快速大致理解到,因為喺唔夠一個鐘嘅時間入邊,你根本冇可能完全知道作者想講咩,加上你對作者寫作文章嘅時空同背景都唔理解,所以好難代入作者嘅思想.
所以,今次就想同大家分享下點樣喺文章入邊快速領悟到作者感情嘅方法,雖然啲方法絕對冇可能一步登天,或者佢未必可以幫你好準確咁揣測到女朋友究竟諗緊啲咩,但係佢一定可以幫你係咁長篇嘅文章入邊搵到一啲線索,從而整合作者嘅中心思想.
1⃣ 具情感色彩的字眼
好簡單,一旦見到具感情色彩字眼就highlight 佢,例如係林黛嫚孤獨的理由入面有一段
『你第一次看見他,他坐在客廳的藤椅上,那一組五張,圍著一張藤製圓几,他坐的那張藤椅正對著一架十四吋黑白電視,見你進來,他瞪著小小螢幕的表情沒有絲毫變化.往好一點想,是他電視看得太入神,無法騰出心思向來客招呼;若依你如大和民族般多禮的性子,那麼那不似好客鄉親的行為未免有些詭異.』
如果我一見到佢感情色彩的字眼,例如最後一段嘅「詭異」,我就會即刻highlight佢.透過呢個方法,你就可以好快咁喺每一段搵到佢想表達嘅感情,亦都省略左睇冗長的原文嘅時間.
2⃣ 尋找含糊嘅句子
每篇文章入邊都一定會有啲好文青嘅句子,類似嘅句子其實大部份時間都係想表達感情,並同中心思想有相當關連,例如係《孤獨的理由》入面有一句
『回家的路雖長總不比人生路漫長.』
呢類型嘅句子好多時候都係表達一啲中心思想,或者需要學生去解釋,所以搵齊佢哋就一定冇死.一旦你搵到呢啲句子,就要嘗試透過呢啲關鍵句子去理解作者嘅睇法,例如去思考究竟長係指咩意思,係指實體上嘅長,定係淨係時間上嘅漫長,透過呢個方法呢你就可以好快速地搵到一啲重點嘅句子,省略左你睇文章嘅時間,騰空更多嘅時間比自己思考.
如果大家仲想知多啲準備中文卷一嘅心得同技巧,可以睇下呢篇(DSE溫習攻略)中文卷一閱讀備戰指南同(DSE中文備戰攻略)10月中文卷一,卷二綜合懶人包.大家亦可以報讀Afterschool提供嘅各款補習課程,好好規劃自己嘅學習計劃!


text:
《 現代啟示錄 :終極版》3小時體驗從肉體到精神上嘅折磨
1979嘅呢套經典《 現代啟示錄 :終極版》讀電影嘅時候呀Sir都有介紹過,但由於播一播就無咗成堂嘅關係,佢都係叫大家返屋企睇.然後今年俾我見到佢重映呀媽媽!我就同大學同學9衝買飛去睇了,開心!呀Sir我睇完喇!(遲咗5,6年)
一名軍人接到任務,收到風喺越戰爆發期間,一個陸軍上校唔聽指令,喺山高皇帝遠嘅地方自立為王咁款,亂咁殺人掠地,有指佢已經陷入瘋癲.於是呢個軍人為咗進行刺殺任務,深入越南同柬埔寨,與此同時,戰爭如火如荼,發咗癲嘅又豈止上校一人?
大概一套戲嘅開首幾分鐘就可以為電影定下步調與氛圍,而呢套戲一開始就話你知佢唔係講一場殺戮遊戲咁簡單.對比起真鎗實彈,人內心複雜嘅思想同陰暗面先係災難嘅源頭.觀眾隨住主角嘅任務進行,見到一開始嘅登陸戰,沿河而上見到勞軍晚會,軍人失控殺人,土著攻擊,離地法國佬,邊境地獄⋯⋯所有嘢都係電影帶俾觀眾睇到嘅旅程,呢一切已經解釋緊點解上校會打仗打到走火入魔,而走火入魔嘅都恐怕唔係得佢一個.主角,配角甚至觀眾,大家一齊經歷打仗,由肉體受罪,到電影後段,作為觀眾都覺得睇到精神散渙.(其實電影嘅genre到咗後面已經唔係戰爭片了)
今次睇有得 enjoy IMAX,可以睇得返一部咁有質素保證嘅經典,可以睇到當時未有航拍又未有咁多CG特效底下拍出來嘅質感,特別係用直升機拍返直升機飛緊嘅Shot,可以睇到馬龍白蘭度呢個咁陌生又好傳奇嘅人,可以睇到一大堆當時仲好型棍但依家睇到「哇原來呀伯你當年拍過《現代啟示錄》呀」嘅老牌演員(除咗夏里遜福 ,佢永遠都好似漆黑之中嘅螢火蟲一樣耀眼)⋯⋯原價$120蚊我再9折哇都係$108蚊實在抵到爛呀!
文:sowhatmovie


text:
( Fact check 系列)血型性格論原來係真嘅?盤點4大血型性格特點
星座影響性格大家就聽得多啦,但原來血型唔同都會影響人嘅潛在性格!而喺日本,韓國,血型更加係識新朋友時候嘅常見討論問題.小編今日就整理咗唔同血型潛藏嘅性格特點,睇完應該會對自己/身邊嘅人更加瞭解!
1.AB型男仔
通常AB型男仔對於事物嘅要求都比較高,因為佢哋做嘢比較經常會以理性出發,好有自己嘅原則同態度.對待感情亦都會好認真同埋慎重,喺好值得信任嘅類型ke~
2.AB型女仔
AB型女仔通常性格都會比較強烈同埋自我中心,外表可能未必好睇得出,但其實佢哋嘅心思通常都好細膩,如果想同佢哋建立更加親密嘅關係可能就要比多少少耐性啦~不過佢哋通常好知道自己要啲咩,所以面對離別亦都會比較灑脫.
3.A型男仔
「完美主義」係佢哋嘅特點,A型男仔通常比人嘅外在感覺都係比較冷漠.且心思比較複雜,希望所有嘢都可以制定縝密的計畫後再執行.而戀愛方面,個性活潑而且愛撒嬌嘅人比較符合佢哋嘅理想型,但同時佢哋有時亦都會因為愛面子而口不對心.
4.A型女仔
「永遠諗得比人多」係A型女仔嘅特點,做好多嘢之前都會考慮得好仔細長遠.而如果事情發展未如理想嘅話好容易就好似被打沉咗咁.(小編自己就係)通常都會比較慢熱少少,但一旦對住親近嘅人就會好活潑~利申A型女仔非常專一.
5.B型男仔
愛恨分明+爽朗率直,B型男仔好似天生就無咩選擇困難症咁.佢哋好清楚自己想要嘅係咩嘢,加上單純嘅性格,喺好多女仔心目中嘅「完美情人」,但值得留意嘅係B型男仔討厭被拘束的感覺,太多嘅控制好容易會令佢哋反感(#゚Д゚).
ps.聽聞多啦a夢都係B型血~
6.B型女仔
「原諒我這一生不羈放縱愛自由」就係佢哋嘅性格寫照,佢哋會好享受屬於自己嘅孤獨.而喺做嘢方面,B型女仔工作style通常比較即興,而對於感興趣嘅事物亦都會好執著.愛情方面會比較急迫,所以好有可能會大方表白心跡.
7.O型男仔
O型血男仔通常都比較有親和力,有坦率而且顧全大局嘅特徵!所以佢哋嘅人緣都幾好.而戀愛中嘅佢哋屬於積極表達愛意嗰類,好熱情~但唔好隨便否定佢哋,自尊心強勁嘅佢哋好容易會受傷.
8.O型女仔
性格活潑,坦率呢啲特點喺O型血女仔身上可以話表現得淋漓盡致.而隨之而來的係佢哋通常會有較高嘅自尊心,遇到傷心嘅事亦都比較容易暴躁,發嬲.但瞭解佢多啲,你先會發現佢哋潛藏嘅溫柔同脆弱.
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
有三種戲,係要去豪華呢種古老戲院睇至夠feel:舊舊哋嘅,鳩鳩哋嘅,同cult cult哋嘅.就即係《衝鋒車》啦.
老實個頭開得幾差,頭三份一交代前事同點樣整警車扮差佬,有點好似為做cult片而cult地視覺剪接乜都夾硬整色整水落去,結果構圖同畫面全部亂到爆,係正式出發開始先收歛返叫睇得舒服.後面唔同線環環相扣劇本寫得幾好,玩漣漪效應前因帶到後果雖然硬係熟口熟面,但導演一開頭已經同戲中角色自嘲明係撞橋啦,而且處理得真係唔錯,班佬又的確是正的,吳鎮宇都係咁喪喪哋,任達華都係咁《紅van》,譚耀文都係咁《縱橫四海》,鄭浩南都係咁《我和殭屍有個約會》,姜浩文都係咁亞視,古巨基都係咁唔識做戲,睇演技都夠滿足.
笑料度得唔太夾硬對白又寫得正,唔覺唔覺爆一兩句講緊戲入面但又好應而家香港景嘅金句出嚟,最重要粗口少得嚟用得自然同精警得多,同好多地方都隱喻緊而家社會問題,好似一開場話曱甴成災令三十萬人上街遊行,大陸人睇只覺得係一個(戇鳩)笑點,但香港人大家都心知肚明代表乜嘢.大家都想做同一樣嘢,《衝鋒車》明顯比上年嘅《紅van》更紅van,只係依然只得無記劇ETV級數嘅CG就拍得住《紅van》咁令人苦笑.不過整體我收貨的,夠過癮,夠完整,夠簡單直接,膚淺睇又得深入思考又得,係一套我會推介嘅港產片.
只可惜,係咪而家英皇有份嘅戲,就一定唔使旨意可以完全本土,可以唔政治正確?好似雪糕妹同賊妹點解要搵大陸人做,同任達華個女一樣搵個陀地MK妹做唔得咩?同最後主角班人明明贏咗,又要講到良心發現去自首投案,立即搞到套戲柒晒,點睇都係佢哋幫差人破完案之後做咗英雄又有大舊錢揸手消遙快活,呢種咁八九十年代《富貴迫人》式嘅完場先至係最似樣嘅結局啦吓嘩?然後字幕睇到最尾仲有一段講有下集的話,會係龍舟打釣魚台,已經唔知係真心定膠.今年一樣令人興奮係多返好多本土題材本土製作嘅港產片,而且都叫好叫座,但睇完《衝鋒車》反而會擔心,就算唔靠合拍片,以後嘅「港產片」只要有親大陸老細或者大陸資金,都可以陰啲陰啲加啲慢慢滲入大陸元素或者手法入去,第時地道港產片可能都會變得唔多地道了.
(本來睇完《衝鋒車》諗住直落豪華睇埋《Fast & Furious 7》,其實我覺得呢個系列幾好睇,算係雲迪素有份而冇咁爛嘅爛片,但放假都有超多嘢要搞,都係等第時明珠台一連七個禮拜六日嘅明珠930連播七集時先追啦)


text:
無謂浪費青春
有種o靚妹係叔叔控,至少佢地睇韓劇時覺得宋仲基,金秀賢只係一般貨仔,反而心心眼趙寅成,晉久,蘇志燮,張東健呢啲熟男.可能你唔知以上嗰堆泡菜是何許人,不過冇關係,因為我都無法理解到底有幾吸引.而現實中唔係嗰個三四十男人都有車有樓又有料有樣,問題係點解有種女人硬係鍾情於呢堆大自己十幾年嘅男人?答案都係不外乎安全感呢炸虛渺飄茫,又好難捉摸嘅標準……所以我亦唔探討呢個問題落去.
我淡淡然話其中一個o靚妹:「晒氣啦你,食下個仲好啦」「屌」從佢悔氣嘅語氣就得知,佢可以講既就只係剩返粗口,因為連佢都開始覺得好撚晒氣.雖然我一直好蔑視你地啲人歧視男性,姐係點解一定要個男嘅搵(約)個女?點解要男表白而唔可以個女表白先?但家下人地熟男下下up前女友個term出黎,仲叫你搵佢都戇居啦屌.
拿,即係如果分手以後只做朋友,亦只係諗住做朋友,冇任何挽回餘地,咁何苦要無時無刻都無意強調對方係前度?驚死其他人唔知你地一齊過?驚死其他人唔知你地攬過錫過屌過?「琴日前女友打電話黎……」「前幾日同前女友去食飯……」「我前女友都有話……」每次聽返友人以上嘅轉述都覺得成件事好低智,姑且勿論嗰個叔叔對你點好,好到飛天都好,如果佢開口埋口都係前度,你就應該醒水嗰位前度十成九點九九九係佔據嗰男人生命中好多回憶嘅人,以致佢無論講乜柒都可以提到前度.
試問如果佢已經付出過九成心力去愛上一位,咁你覺得佢可以為你付出幾多?你又係咪可以唔計較佢到底愛(過)邊個多啲?好喇,就當你可以咩都唔計唔比較,咁佢呢?咪傻啦,佢就係計過度過先將你安置於進可攻退可守嘅位置,至少佢對你如何溫柔體貼也好但亦從來冇開口話想同你一齊,right?換個說法,你未令佢覺得:你係值得佢為你all in再重新開始一段感情.
一個男人對你點樣好都好,由你發現佢冇打算同你一齊嗰刻開始,你就要知醒.無論係咩理由,還原基本步不過係唔夠愛嘅藉口.對你好就只係純粹想曖昧下又唔想受束縛講責任,而曖昧對象其實唔一定要係你,所以醒未?
「你贏嘅只有青春無敵,但只係一時嘅打和,暫時嘅替代,因為你唔會永遠十o靚歲.所以最後咪又係晒鳩氣.」


text:
「煲仔」
唔知大家鍾唔鍾食煲仔飯?如果鍾意嘅又會選擇食邊款煲仔飯?鳳爪排骨,北菇滑雞,窩蛋牛肉,鹹魚肉餅,定係傳統臘味煲仔飯呢?要成為一煲好食嘅煲仔飯係需要以下嘅條件!煲仔飯講求飯粒分明,入口要有豐富嘅油香味,帶少許焦而唔燶嘅飯焦,在配以精選配料同醬油,咁就令煲仔飯美味又鮮香.配料宜挑選一啲油脂較重,咁樣就能夠讓部分油脂滲入飯粒,吃起嚟又唔會太過乾身.
「冬天」
一到冬天就已經好想食煲仔飯,因為暖笠笠,香噴噴,尤其係啲臘味,真係好鬼好食.當然而家要搵炭燒煲仔飯係相對比較難嘅事,因為而家絕大部份嘅煲仔飯都係用煤氣爐多.不過如果你食過炭燒嘅煲仔飯就會發覺好唔同,嗰種炭燒味真係好正!不過當然煲仔飯有兩個邪惡之處就係,高脂高鹽同飯底多油!而臘腸含肥豬肉,潤腸含豬潤,兩者皆高脂高鹽,每煲臘味煲仔飯熱量超過一千卡路里.
「搵食」
如果問大家香港邊間煲仔飯最好食嘅話會係邊間呢?其實每年好多雜誌都會用煲仔飯嚟做題材,而家有時有啲人會自己係屋企整煲仔飯,不過係屋企整嘅始終無外面整嘅咁好食.以前住係港島通常都係去銅鑼灣或者筲箕灣食,因為有兩間都比較出名嘅煲仔飯.其實好多時去食一次就已經知道係龍定鳳,但係通常好食嘅環境都係一般,所以會快快食完快快走.
Also published on Medium.


text:
The Cantonese podcast for fans of linguistics, language lovers, and Cantonese learners. This episode investigates the salmon name gaffe in Taiwan and what it tells us about Taiwanese unequal ethnic relations, and discusses different ways of learning a language, from language classes and input-based immersion methods to output-based “fluent in 3 months” methods, and our own experiences with them.
Show notes and links available on the Cantonese page. Transcript below.
This podcast is also available on YouTube. Don’t forget to subscribe!
苗:我近排玩呢個,即係 Scottish Gaelic,跟住佢有幾個 phrase 係咩 small chest,big chest,very big chest 同 very small chest 囉.
靳:[笑]
苗:唔係寶箱嗰啲喎.
以:得喇得喇得喇得喇,okay,我 get 到.
苗:Broilleach glè mhòr,噉樣囉.
以:Nice.
苗:Nice.
[jingle]
以:歡迎大家返到嚟《絮言‧狂想》第十一集,我係以色列.
苗:我係三苗.
靳:我係靳尼啊.
以:上集呢,我哋就有好多好有趣嘅討論啦.噉都牽涉咗好多唔同嘅話題嘅,噉就同而家嘅時事有關啦.噉但係呢,之後就有聽眾呢,就嚟反映咗一啲意見.噉我哋就想喺度都傾下到底我哋上次講嘅嘢,有啲可能冇咁清楚啊,或者可能有啲謬誤嘅地方.嗱噉,首先呢就係我哋上次講咗呢一個粵文想迴避華文嘅現象啦,即係話有時啲人為咗寫所謂純粵文呢,噉就變咗特登避開好多粵文同埋華文,即係書面語裏面都出現嘅一啲詞語.噉我哋嗰陣時呢,就話哦,其實係唔係我哋唔夠語言自信呢,即係我哋唔能夠將粵語睇成獨立存在嘅一樣嘢,而係要將佢嘅定義依附喺其他語言上面呢?
苗:噉呢,就有一位聽眾就反映呢,其實我哋可能冇去體諒到好多呢一啲義工嘅睇法啦.佢就提供咗另一個觀點,佢就係話,呢一啲寫粵文維基百科啊,或者做其他粵文版本嘅呢一啲所謂 localisation 嘅工作嘅人呢,就係會顧慮呢一啲點樣去同一啲唔知道粵語同埋其他漢語或者普通話啦,嘅語言有咩分別嘅人呢,去解釋,即係究竟粵語點解要分開出來做一個新嘅版本呢,即係點解唔可以純粹係用返中文啊,或者只係,用一個譬如係香港嘅中文呢?噉佢就提供咗個觀點就話有時異化自己係某程度上係生存必須嘅嘢啦,如果唔係就好容易令到好多人反對整呢個粵文嘅版本啦.例如話粵語維基百科當年呢,佢就話係好多人反對,即係直頭開設呢個粵語維基百科嘅,噉甚至乎反對嘅人數目係多過有興趣寫粵文維基百科嘅義工啦.噉就重點嚟喇:呢個仲裁團本身呢,係唔識華文又唔識粵文啦,係純粹係一啲唔同國家嘅語言迷,噉你要說服佢哋開一個新嘅語言版本你就必需要證明呢,哦,我哋嘅粵語嘅書寫體呢,係同普通話或者係華文有明顯嘅分別嘅.噉呢一個觀點係我哋冇留意到嘅嘢啦,噉呢個都係,其實都非常之啱嘅,即係有時你去生存嘅時候呢就必須要做一啲取捨啦,噉你去做一啲唔同嘅決定都係好影響你本身嗰個存在囉.即係呢,呢一個都係一個好重要嘅嘢嚟嘅.
以:愛就係選擇.
苗:係啊,即係唔係淨係話,應唔應該去依附住一個大啲嘅語言,因為本身社會上就好多人就真係噉睇.你要同人哋講,哦,我哋係獨立嘅嘢嚟嘅,噉可能都要經過呢一步囉.
以:其實我覺得係一個循環嘅情況.國際上對於粵文或者粵語嘅認識同埋嘅認受性都唔係特別多啦,但係同時間呢我哋就需要建立呢個粵文嘅維基百科去到建立呢一個認受性,等多啲人認識粵語存在嘅呢一個書寫體.噉所以其實如果你唔喺一邊作出少少退讓嘅話好難就可以開設到呢一個噉樣嘅循環.因為我哋都唔係粵語維基嘅成員啦,噉所以我哋就冇了解到佢哋當初有呢一個噉樣嘅阻力啦,噉所以其實就好似變咗兩個唔同嘅角度啦,噉希望就係可以而家粵維就出現咗之後啦,即係大家都允許咗呢樣嘢嘅存在,噉可唔可以將佢慢慢帶返去一個比較真實,比較自然嘅粵文嘅寫法呢.噉,呢個我哋就慢慢睇下可以點樣發展啦.
靳:噉呢位聽眾啦,噉其實另外都有講過就係,我哋講英國移民嗰條廣東話熱線嘅時候呢,用嗰啲詞語或者係我哋討論嗰啲接線生嘅語文背景嘅時候呢,噉成日都係循住「西人就一定係白人」,噉然後啲西人同埋白人呢,就相對於可能啲本身係屋企講,即係廣東話嘅粵僑噉樣嘅思路嚟傾,噉就有一啲二分嘅情況出現咗啦.噉字裡行間都滲透咗好多香港常見嘅一啲,一啲喺潛意識入面存在嘅種族主義噉樣啦,噉佢話聽聽下都有啲 triggered 噉樣嘅,噉其實就係嘅.因為我之後其實聽返我哋嘅錄音啦,噉都有好多反思嘅.噉的而且確噉我哋喺傾呢個接線生嘅語文背景嘅時候呢,其實嗰個本身嗰個討論嘅開始呢,就係應該喺《港語學》嗰篇文入面嘅.入面呢就,講咗有人話,欸,聽落去啲人似係一啲西人嚟㗎喎,噉樣,係喇.我唔記得即係佢原句係點樣啦,噉但係就係「聽落呢,就似啲學咗粵文嘅西人」噉樣.噉我哋之後講呢句說話嘅時候,就帶起咗啲討論,就係話:哦,如果我本身屋企係有一個廣東話語言背景嘅人,同埋係真係大人先至開始學廣東話嘅人,會唔會有啲咩分別呢?噉但係當然喺我哋用呢套語言去講一啲本身係用廣東話做第二語言嘅人,相對於一啲本身屋企背景有廣東話嘅人嘅時候呢,我哋就會用一啲即係縮略咗嘅詞語.噉我哋喺香港,或者喺香港講廣東話呢個背景入面呢,有好多一啲潛在嘅對於唔同國家嘅人嘅刻版印象.噉就係例如話可能英國人就一定係……係西人,噉又一定係白人,噉樣.噉呢啲好似係一啲互通嘅詞語,但係其實呢,就唔係嘅.噉所以就會有一啲噉樣好潛意識嘅種族主義出現咗.噉呢個其實都係一樣我哋喺呢個語言背景入面有時要面對嘅,噉但係我哋都覺得呢個應該唔係一個可以推諉嘅理由嚟嘅,噉我哋之後講嘅時候,我哋都應該再小心一啲喇,係喇.噉所以我覺得呢個意見其實都好重要,都好多謝呢位聽眾嘅意見.
以:我覺得係都幾難做嘅,因為我哋喺呢個show上面想盡量用返啲日常啲嘅語言啦,同埋用返啲粵語嘅詞彙啦.噉有時好多好仔細嘅,喺身份方面啊,呢啲咁敏感嘅話題上面嘅用詞呢,我哋就會好難下下搵到最適合嘅用詞,顧及晒咁多人嘅感受啦,如果唔係就可能就會用咗一啲廣東話人冇咁慣嘅詞語.噉我覺得要搵個平衡嘅,即係點樣可以顧及到多啲人嘅感受啦,同時間又唔會令我哋我講啲嘢太過異化啦,太過聽唔明啦.噉我哋都盡量做好啲啦.尤其是而家世界上出現咗好多尤其係對於亞裔人嘅歧視嘅問題啦,呢幾個禮拜.尤其是如果有啲唔係喺香港聽我哋show嘅廣東話人啦,可能佢哋本身日常生活裏面都可能經歷緊呢啲大大小小嘅種族歧視嘅情況啦,我哋都好關心呢啲事嘅,噉所以如果我哋有講得唔清楚嘅地方啊,噉我哋都道歉先啦.噉我哋如果再有機會掂到呢啲話題嘅時候,我哋就嘗試再向我哋喺香港嘅朋友解釋下呢啲議題各種嘅概念啦.
靳,苗:好啊.
[8:26]
以:好,噉我哋去到一啲比較新啲嘅新聞啦,就比較搞笑啲嘅嘢嘞.噉可能大家都知道呢,台灣出現咗呢個所謂嘅「鮭魚之亂」啦,係喇.噉但係如果有人可能冇留意到呢單新聞嘅時候呢,噉我哋大概講一講啦.噉就係因為台灣一間壽司嘅連鎖店呢,就整咗個推廣活動啦,就話如果你個名有類似鮭魚(即係我哋講嘅三文魚)呢兩個字,即係可能個字上面似啊,或者發音上面似啊,噉甚至你個名裏面有鮭魚嘅,噉就可以有各種唔同嘅優惠啦.噉如果你個名裏面有鮭魚,就可以帶埋一家人噉走去食免費壽司嘅.噉於是呢,就好多好多人啦,好似過百個人呢,就真係走去政府度平平地改咗個名,噉就改埋晒啲好癲嘅名啦.噉有啲人就就噉叫「鮭魚」啦,好似有啲叫咩「鮭魚之夢」啊,鮭魚……
苗:「張鮭魚之夢」.
以:係咪有「鮭魚王」噉樣啊?類似?
苗:好多啊.「同鮭魚盡」噉樣囉.
靳:嘩.
以:同鮭魚盡.
苗:有個係.
以:之後好似仲有條友係走去改咗個十幾廿隻字嘅名呢,就將所有山珍海味擺晒入去啦.噉呢單好搞笑嘅,噉但係我哋睇落就好似其實牽涉到少少關於語言政策方面嘅嘢嘅,都.
The rest of the transcript is available to Patreon members.


text:
2016年8月25日星期四
Passionsspiele
出場係一次過所有演員出晒嚟.
Total話有四百位演員喎.
Passionsspiele聽講以前係酬謝神恩而做嘅戲,即係好似我哋嘅神功戲咁.
呢個場係歐洲其中一個最大嘅天然舞台.2001年入咗世遺.
呢日太好天,坐喺度暴曬.條頸曬到刺痛.
有廣播話喺唔妨礙其他觀眾情況下,呢度係歡迎你影相.
故事開始,瑪麗亞未有得生.
鏡頭一轉,盲嘅開咗眼.
耶穌收𡃁.
病到CC吓可以起番身.
呢位一定係最細嘅童工.
中場休息即刻飆去搵個陰影涼吓.
右邊嗰位個死樣...哈哈哈.
耶穌升咗天.
唱聖歌完場.
個劇都幾悶吓.原因1> 一開場所有人出晒嚟,又冇佈景,冇咗驚喜.2 > 啲演員嘅台詞好似讀聖經咁,似去咗教堂.
劇目個個都識,如果年年做一定冇人睇啦(呢日2/3滿).所以下次演出係五年後呢.
22 則留言:
以前讀聖經學校有教過,仲要記金句同背主禱文,早就忘記晒.回覆刪除
冇帶帽擋吓咁猛烈嘅陽光?
只喜歡這個露天舞台回覆刪除
係呢個天然舞台好正, 都唔使搭咩佈景啦,夠哂天然.果d小演員都好專業.回覆刪除
你搵塊爛布包實咪唔使曬到燶囉.
我唔識聖經故事, 應該唔啱我睇回覆刪除
咁得意嘅,呢啲劇目唔係應該响復活節做咩,一係就入秋先做,無咁曬回覆刪除
耶穌升天那一幕是否吊威也?回覆刪除
而呢個露天劇場,要小解時唔知夠唔夠地方去方便?
使唔使比入場費㗎?睇咗幾多個鐘?回覆刪除
右邊嗰位個死樣 <-- 可能佢熱得濟申條脷出嚟散熱? :p
啲演員嘅台詞好似讀聖經咁,似去咗教堂 <-- 劇本都慳返 :p
主要係睇個場面,咁多演員都幾墟陷嘅,由耶穌出生做到升天駛唔駛做兩個鐘?回覆刪除
如果咁晒我寧願去側邊啲企位睇
一個劇講曬主耶穌一生幾好, 比我都會睇.回覆刪除


text:
相信有唔少朋友對於要點樣測試合適自己嘅PACE有相當大嘅疑問,特別係啱啱接觸跑步運動嘅朋友,有一個準確嘅PACE能夠令訓練更加有效率,事半功倍, 因為之後長課,間歇跑,速度跑等等,都可以有一個PACE作為標準,要設計訓練課表嘅時候就更加容易.
1.用RPE衡量PACE
我哋之前有出過一編有關RPE測試運動強度嘅文章,如果你了解自己身體情況的話,用RPE檢測當前嘅強度,用RPE計算配速是否適合係相當有用嘅,一般RPE會分成1-10級,整體嚟講45分鐘長課保持喺5-6級就為之啱PACE.
2.長課PACE點測?
需要維持速度45分鐘以上嘅訓練都可以稱之為長課,一個長課最主要都係保持均速,身體有能力應付同時疲勞累積度低,要測量一個長課配速,除咗可以用RPE測試之外,仲可以用呼吸作為指標,如果全程都能夠用鼻呼吸,亦都可以視為長途啱自己嘅PACE.
3.測間歇跑PACE
間歇跑最好測試嘅方法仍然係觀察心跳率,不過如果無測量心跳率嘅儀器,不妨試下衝30秒最快PACE以及可以維持嘅速度,得出嘅數據會係單次最快間歇跑配速,之後就可以因應間歇組數,適量調低配速.
4.速度跑PACE
我哋知道速度跑其實界乎於長課同間歇跑之間,所以如果你有先做上面兩個測試,你大概能夠估計出合適你嘅速度跑配速,一般最理想嘅配速會落係兩者平均值再高試少嘅水平,所以都建議先做間歇跑同速度跑測試會比較好.


text:
點先可以著新鞋時,解決刮腳問題??
轉季喇!又有藉口買新鞋喇!尤其是係貪靚嘅女士們,無論幾時見到靚鞋都會雙眼發光架啦.之不過新鞋上腳難免會刮,特別係啲尖頭嘅高踭鞋,真係著到對腳好痛苦架嗚.
其實高踭鞋會刮腳嘅地方都好多架,唔止常見嘅鞋頭,鞋跟位,有啲連鞋身兩邊都會刮到添.著住自然就腳痛,但要人望住對靚鞋又冇得著,個心都好痛架嘛,所以好多時再痛都會忍住,結果就搞到個腳損哂起泡咁⋯
而家唔洗驚喇,因為要解決新鞋刮腳嘅問題有幾個好簡單嘅小方法,愛靚又怕痛嘅你不妨參考下啦!
1. 乾濕報紙:將報紙揸成一團再濕水(記得唔洗濕到滴哂水,但成團都要濕到,唔係好易查污糟對鞋架!)然後再用乾報紙包住塞係鞋頭,鞋跟等嘅刮腳位,放一晚就著得喇.
2. 白蠟燭:將啲一層薄薄嘅白蠟抹係鞋上面所有會接觸到皮膚嘅邊邊角角,唔單止可以令鞋皮變得柔軟啲,啲蠟仲會形成保護膜,令雙腳唔會咁易被磨損.
3. 白酒+毛巾:白酒飲得又用得,因為佢裡面含有乙醇,會同鞋皮嘅蛋白質產生化學作用,從而軟化皮質.所以可以用毛巾浸啲白酒再放係刮腳位,又係放一晚即著得!
其實除左係新鞋上動啲手腳外呢,揀岩鞋碼都好重要架.有專家就建議係下午或者傍晚時份買鞋最好,因為呢個時間通常會係全日對腳最腫嘅時候,唔驚買細碼會刮腳啦!


text:
「蘋果」
今朝一早又係蘋果產品發佈會,但係今次真係有啲失望,首先唔好講佢入面嘅內容,論整個發佈會嘅長度我諗係我睇咗咁多次入面嘅最短一次.另外基本上毫無創新可言,最起碼我係咁認為,因為有一半都係講環保,醫療,汽車,產品銷售同應用狀況.真係悶到差啲瞓著!其實近呢幾次嘅發佈會再無以前教主嗰種吸引力,莫講話一啲興奮都無,整體上無乜嘢吸引,仲要有少少舊酒新瓶感覺.
「發佈」
當然每次有蘋果發佈會嘅時候大家都好關心究竟有啲乜嘢新嘢會帶俾我哋一啲驚喜.事實係今次一啲都無!作為粉絲真係有啲失望.手錶基本上淨係得條錶帶,機頂盒多咗啲功能,再一次將新電話嘅硬件塞咗入去舊機殼入面,軟件有少少改動同加咗啲新功能,最後係無啦啦出多咗一個尺寸嘅平板電腦.真係可以話完全無突破.蘋果已經唔係蘋果,佢哋真係好似再無進步,停滯不前.
「問題」
究竟係蘋果已經無咗以前嗰種創新,定係真係因為改朝換代嘅問題?好多時睇返以前嘅發佈會,真係驚喜一籮籮!但係依家基本上悶場佔大部份時間,同埋好無創意.有時見到佢哋啲設計真係一額汗,如果我係教主一定激到翻生.先唔好講設計呢個問題,因為真係太多嘢可以討論,但係講到科技就真係好似無乜點樣有重大嘅突破.反而淨係將啲產品不斷變做不同大細,令到以前買蘋果產品好容易因為款式唔多,都依家真係唔知買邊款好!


text:
(獨家台式茶壺麵元朗突圍 重量牛骨湯日煲10個鐘)二悅
文青風嘅餐廳有好多,上ig隨便search都搵到,但想食特別啲嘅茶壺麵,依然係要去元朗嘅二悅.開業八個月,就快可以準備慶祝一週年,老闆之一嘅Tammy竟然話:「我哋冇諗過做到咁耐㗎,以為三個月就要執,因為創業容易守業難,依家我哋守緊業.當初真係諗住試吓,我哋只係想做自己鍾意嘅嘢,因為我哋好鍾意台灣,想人客入到嚟都同樣有嗰種旅行舒服嘅感覺.我又覺得一小碟一小碟咁好靚,於是就整成依家咁囉,總之要睇落靚又食得開心.」小編去到個人都文靜咗,因為旅行要慢活嘛!不過點解叫二悅(招牌上的二字是打直放)?等Tammy姐夫,亦係老闆兼廚師Johnny解話啦. 「我同Tammy都係二月生日,呢間舖都係二月攞返嚟,同埋啲食物整得靚,都係想大家開心喜悅咁食,所以叫二悅.不過當時好快攞到個舖位,但食物未設計好,都搞咗兩,三個月先開舖.」但點解諗到用牛肉麵做主打?Tammy即刻搶答:「我老公有親戚喺台灣,所以我哋間中就會過去.Johnny 又好鍾意煮嘢,有次去黐餐,一打開門就聞到陣同台灣好似嘅牛肉麵味道,加上佢又想轉吓工作環境,大家就鼓勵佢試吓開餐廳啦.」 既然係咁,小編當然要試吓招牌二悅紅燒牛肉麵(HKD68)先啦!呢款配紅燒湯汁會重口味啲,如果想清啲可以揀牛骨濃湯.配料有大大件厚切牛腱同牛肚,好重料喎!Johnny笑笑口話:「咁樣食落開心度高啲同高級啲.」配料煮到好入味,牛腱腍之中保留啲咬口,令人好滿足喎.麵底已經撈咗啲自製蔥油,可以當拌麵咁食. 食到咁上下,倒啲茶壺保暖住嘅紅燒湯汁出嚟,唔會好油.湯汁用牛骨湯再加蔬菜,薑,蒜等材料熬煮,濃味中食到蔬菜嘅甜味,可以飲啲試吓.其他湯可以加入麵中變成湯麵,咁就一味兩食啦. 鍾意食台灣嘢,又點少得手工肉燥乾拌麵定食(HKD62).不過點解啲肉燥咁大粒呢?「初初整冇咁大粒,但大家都叫我(Johnny)整大粒啲,就變成依家咁.揀咗近骨位嘅豬腩肉,三七肥瘦左右.」肉嘅分量夠撈勻成個麵,入口好軟腍,入口唔覺食咗肥肉添. 仲有用廿幾斤牛骨,煲咗最少十個鐘嘅牛骨濃湯清清喉嚨,純粹嘅牛骨味食得出係用心機同時間熬出嚟,加埋前菜更加平衡返肉肉嘅感覺;小食就六揀二,有牛腱,牛肚,香炸花枝丸,台式蜜糖腸,糖心蛋同香炸雞翼. 如果想再light啲,非蔥油乾拌麵定食(HKD62)莫屬.唔好睇少呢個蔥油乾拌麵,蔥油香濃到好似直接食緊蔥咁,非常驚艷!Tammy即刻好激動咁話:「梗係呀!呢個麵嘅蔥油分量,比二悅紅燒牛肉麵多三倍,而且係我哋自製㗎.」小店對味道嘅執著可以有幾盡?食過就明! 二悅 地址:元朗合益路9-15號紀業樓地下G號舖 電話: 9143 3347 營業時間:星期二,三,五至日:12:00-15:00,18:00-21:00,星期四:12:00-15:00(星期一休息,如果星期一係公眾假期會順延一日休息)


text:
向海嵐呢個人唔知你聽講過未,佢系香港出名嘅女明星,24歲就攞過港姐嘅冠軍,仲有好多大獎,不過喺嗰陣時佢因為本身嘅長相有啲粗壯,仲有人自猜測向海嵐系變性人.
后來佢出演嘅首部電視劇系刑事劇,主演系古天樂.一直到咗2000年時出演咗一部《楊貴妃》一下紅起身,嗰陣時佢飾演嘅系楊玉環,嗰啲儀態萬千嘅姿態也讓好多網友們都通過此劇結識咗佢,后來都同好多美女生爭妍斗艷.自從出道以來一直都好系順利,都系出演大美女嘅角色,好多人都成日思疑系唔系佢后臺好硬.
仲有人話佢系向華強侄女,有大老板撐,長相再唔出眾都可以得到好嘅角色出演.兼夾佢仲同成龍有過緋聞,仲有爆料話成龍成日夜探.直到2008年嘅時候,突然間息影,做公關.都有網友猜疑佢性格太過耿直,唔愿意接受唔好嘅嘢,所以一直冇大火起身.
后來佢喺上海經歷咗4年嘅白領,不過更多系嘅煎熬與委屈.一開始佢好唔慣噉嘅生活,曾經夜麻麻獨自一人等好長時間的士,好多次都系直接崩潰喊咗出嚟.喺2012年,又諗住要復出,不過反響好平淡.
后尾自己做起咗經紀,一人獨攬好多嘢,將自己工作嘅所有經歷同能力,全部發揮出嚟,而家自己一路主持住綜藝嘅節目,一路飾演啲舞臺劇,事業都算系舒心啦.而家佢44歲,不過依然系單身,冇人愿意娶.不過而家佢好系隨心,覺得只要系啱嘅對象,佢先會去考慮.
Like MisshkNews Facebook!不出门也能知天下事~


text:
香港的樂壇,從銷量看?從價錢看?讀者投稿
2021/1/28 — 13:02
(文:Quintin)
最近都收到有唔少嘅朋友提起過話,香港嘅樂壇終於有起色,社交媒體上面亦都充斥著各式各樣嘅貼文,由個人專頁去到新聞媒體都有報道.
睇完呢一啲嘅報導同部分留言之後,作為讀者有少少嘢想分享一下.
有一個好有趣嘅現象,就係好多人嘅論點都係:因為某幾個歌手嘅碟搶到斷咗市,所以香港嘅樂壇仲存在.
究竟係咪啲碟賣曬就代表個樂壇好好呢?我個人覺得唔能夠咁樣睇.
首先,如果係用母盤壓製,印製 CD 嘅數量通常都係 1000 起跳,始終太少嘅話會浪費咗個模具(印像中好似係做到 2000 隻).假設落單嘅時候只係印製咗 1000 隻而又賣曬,咁就係咪代表好成功呢?
再講,其實咁多年嚟一向都有自己買番自己碟嘅人存在.出版咗一萬隻,自己搵親戚朋友買返 500 隻返嚟,咁其實又代表咗什麼呢?
有部分人甚至搬出喺網絡上面嘅炒價.炒到接近三千蚊,仲唔係好紅?首先一件商品定咗個價錢要有人購買先至有意義.如果大家起價 3000 冇人買,咁件貨品係咪真係價值 3000 呢?標價同實際售出嘅價錢係唔一樣嘅.
或者你會問,講咁多廢話究竟乜嘢先至有意思呢?
其實大家係時候要接受現實,就係依家大家聽歌已經係習慣咗喺串流平台上面,逐隻自己鍾意嘅歌去聽,而唔再係買一隻實體嘅專輯聽一次.大家表現對歌手或者偶像嘅熱情,唔再係買雜誌返嚟剪低個人頭貼落本簿,唔再係喺信和排隊買碟買相抽 yes卡,係社交媒體上面嘅 follow 又或者係 cap 落嚟嘅圖片.
我諗香港應該都比較少人追日本樂壇,但近年有一個幾有趣嘅現象,就係有部分嘅歌手單靠網絡上嘅攻勢同宣傳,唔需要實體出碟已經有一定嘅人氣,甚至上埋紅白(佢哋第一隻正式 EP 係紅白之後先出嘅,亦都係佢哋第一隻實體 CD).
另一位男性嘅歌手,亦都係喺網絡上面發佈咗自己嘅歌曲,之後先至吸引到唱片公司同佢簽約.
佢哋喺突破同溫層,上到主流之前,係冇喺唱片行出過專輯,亦都冇賣斷市嘅情況.但你同日本人提佢哋嘅名,就算冇聽過首歌都知佢哋存在.
喺一個年代,實體銷量已經唔代表什麼.印製嘅數量越來越少,少到賣曬嘅情況越嚟越容易發生?大家買返嚟嘅目的已經係單純地為咗收藏,當擺設,而唔一定再係基於想去聽或者想睇下佢咩來頭而去買碟.再拘泥喺銷量上面究竟賣曬,賣唔曬,賣出幾多隻,其實意義已經係不大.
當然,網絡上面嘅傳銷有一個最大嘅問題,叫做同溫層.好似香港某對新晉男子組合一樣,佢哋就停留咗喺年輕人呢一個同溫層,直到最近經過頒獎典禮之後,先至開始多啲人知道原來佢哋係存在.
所以應該做嘅係,喺唔同嘅渠道上面宣傳,例如係一啲電視劇嘅主題曲,又或者係廣告嘅歌曲,盡量將佢哋打入唔同嘅年齡層入面,亦都即係大家做緊嘅嘢.而唔係單純地用印刷嘅數量去判斷佢究竟紅定係唔紅,有人識定冇人識.
最後對於樂壇係生定死嘅問題,雖然係廢話,但真係視乎閣下嘅觀點與角度.
如果仍然執著於樂壇係要透過 CD 同埋銷量數字去支持嘅話,咁我話比你聽:香港樂壇喺千禧年嘅時候已經消失咗.香港音樂人靠 CD 維生嘅話,應該慘過做乞衣.
但如果單純地以有冇歌曲去判斷樂壇係生定死嘅話,其實一直係有歌推出緊.大家接觸唔到,只係因為電視台一啲政策上嘅問題(例如保障電視台旗下嘅藝人有較多嘅亮相機會),又或者係保障老一輩藝人能夠持續為唱片公司提供收入而作出嘅商業考慮,但絕對唔係因為樂壇消失咗.至少今日都仲有廣東歌推出緊,有啲人係聽緊廣東歌,上 Spotify 仍然有唔少廣東歌登上香港區嘅點擊紀錄.
(以上純粹本人拙見,歡迎提出指正)


text:
(疑過期菊花沖出30幾條蟲 網友驚呼:好恐怖好嘔心!)食焦
想沖返杯菊花茶飲吓,點知沖出來發現有好多條蟲,你會有咩反應呢?有網友諗住買包有機菊花以為夠晒健康啦,仲要標榜係無任何農藥喎,用保溫杯焗咗5個鐘,預備飲嘅時候就發現好多條狀物體咁浮吓浮吓,驚現30幾條蟲生勾勾咁郁郁吓,畫面好嚇人呀! 呢包嘢原來係網友購自有機商店點點綠嘅「特級杭白菊(無農藥)」,網友開po咁講:「好驚⋯ 差啲飲到成肚蟲⋯話就(說)今日焗左杯菊花枸子蜜飲下⋯ 用保溫杯焗左5個鐘,倒落杯到想飲果陣,發現有好多雪白色嘅條狀物體係到浮浮下!再倒落隻碟到就睇得好清楚⋯ 有紋里,頭有黑點⋯ 原來係蟲,最小有30條⋯ ⋯ 好嘔心! 好彩睇到⋯ 」 網友仲話喺好多棵菊花芯入面都發現有蟲,「眼力差啲都中伏!」最後就開名曲線讚「點點綠~ 比個讚你! 真係無農藥!」有片又有圖,的確見到有好多條毛毛蟲喺度,其他網友就回覆話同樣覺得嘔心,但亦有唔少網友話證明起碼真係無落到農藥喎,有啲仲覺得事主大驚小怪添,話佢食蟲好過食農藥喎! 有人問事主係咪買咗好耐,但係事主就答覆話係剛剛買返來就沖,即係唔係擺咗好耐先搞到咁啦!不過事件曝光之後,點點綠回應傳媒嗰陣就話從相片睇就係舊包裝,而呢款包裝嘅生產日期係2016年7月,食用期為一年,即係話已經過咗成年半有多喎,仲話即時檢查過現貨都冇發現任何蟲類物體,亦冇收到任何相關投訴.都係嗰句啦,以後記得要睇清楚包裝上嘅每粒字呀,無謂口同鼻拗喇!


text:
(下午茶歎20cm巨型魚柳包 香脆厚肉大過手掌)平霸
下午茶食乜好?平霸今次同大家深入柴灣嘅澤記快餐飯店,一嚐吸引唔少人下午茶食嘅King Size魚柳包同雞扒包!28蚊一個茶餐配埋熱飲,兩點開始供應,食個late lunch都夠飽肚㗎.即刻睇埋落去啦! 呢間澤記快餐飯店喺正馬路隔離,好似啲大排檔咁開揚,個Feel都幾地踎吓,係附近街坊嘅平價飯堂嚟. 除咗魚柳包同雞扒包之外,下午茶仲有其他包款揀㗎,全部一律28蚊連一杯熱飲! 嘩!呢個巨型魚柳包(HKD28)真係冇改錯名,大過小編隻手好多,度一度塊魚柳有成20cm長㗎!入面夾咗生菜同蕃茄,仲有兩種醬汁,口感同味道層次幾豐富.麵包烘底後脆卜卜,更加加分添. 成塊鱈魚柳都好厚肉,炸到外層鬆脆入面嫩滑.而醬汁落得幾多,個包唔會乾噌噌,有驚喜! 叫得澤記雞扒包(HKD28),證明雞扒都係呢度嘅招牌嚟.煎香咗嘅雞扒同樣都係大大塊,包嘅餡料同醬汁就同魚柳包一樣. 塊雞扒煎得夠香之餘仲好juicy,不過醬汁就略嫌多咗啲,底嗰塊包浸腍咗少少. 跟餐嘅熱飲就嗌咗奶茶,茶底都幾香濃喎.聽啲姐姐講沖嗰陣加咗蜜糖,唔怪得口感厚身啲啦. 平霸小評:其實柴灣區都有唔少好嘢食㗎,呢間澤記快餐飯店就係其中一個好例子喇!呢度嘅魚柳包同雞扒包上枱時真係俾佢嚇咗一跳,大份到胃口細啲都未必食得晒.仲要佢哋唔係淨係得個樣,吉列魚柳個外皮夠脆之餘,入面啲魚柳肉仲好厚身;雞扒又夠嫩滑juicy.唔怪得回頭率咁高,下次再嚟試埋其他包款先! 澤記快餐飯店 地址:柴灣吉勝街10號熟食市場 電話:2556 7686 營業時間:星期一至六:06:00-17:00,星期日休息


text:
我地終於去澎湖喇!因為台灣本島好多地方都去左,今次搞搞新意思,去外島,我地只係留五晚係台灣,留三日兩夜係澎湖,所以到台第二日就要搭船過去,本身如果搭飛機可以由松山機場直接飛去就會慳返好多時間,但係我地太遲訂啦,只有唔靚時間既飛機,所以唯有搭船喇,我地都唔想搭太耐船,就係嘉義搭船去,搭船加高鐵同搭飛機差唔多價錢,但係就可以中午就到達澎湖.下次一定要早啲訂機票,就會無咁頻撲.
嘉義布袋港
前一晚同完朋友食飯之後就搭9點幾既高鐵落嘉義,其實搭船依個方法真係浪費左好多時間,到左高鐵站之後就坐左半個鐘既的士去酒店,其實由高鐵站去布袋港時間短啲,但係附近都搵唔到住宿,咁唯有住係嘉義市,搭第二日十點既船,1000twd一個人,計埋高鐵1080twd,加埋只係平搭飛機少少,飛機大約1300twd一個人.我地搭海有航運既太吉之星,上網訂飛,搭船當日早一個鐘左右去拎飛,之後就等,碼頭離嘉義市都幾遠,由我地住既酒店Hotel Hi新民店大約45分鐘既的士,到左布袋港已經好多人,除左太吉之星,仲有其他船都係差唔多時間出發,價錢都係差唔多.我訂既時候其實想訂一架又快又大既船,點知訂左架最細既船,都係個句如果早少少安排就可以搭到百麗輪,船程一個鐘左右.
可以入閘個時我地好興奮,見到好多大船,點知行行行左好耐,行到最遠個架小船先係我地個架
依架就係百麗輪,新同埋大好多,但係我地唔係依架
澎湖馬公港
原味漁村小吃
到埗之後我地就衝左去食野,去左路邊一間幾多人既餐廳,第一時間緊係食生蠔啦,係150蚊一兜!差唔多有十隻!
一二三石頭人民宿
食完野我地就call民宿黎接我地啦,本身講好左到時打比佢,點知原來佢已經一早係碼頭等喇,打比佢既時候佢咁岩就係附近,知道左之後幾唔好意思呀.民宿唔係馬公市中心,揸車就5分鐘,行路就要20分鐘,所以都幾唔方便,附近無咩餐廳,得便利店同埋超市,但夜晚好安靜,間野好新同埋好乾靜,住得都舒服.民宿老闆好熱情,帶左我地去租車,同訂船河.喺依度一晚590港紙一間房,唔算貴,唯一一點係佢雙人房滿左,所以有一晚要住四人房,第二晚要換房,有少少麻煩.老板基本上包接送,走嗰日佢送我地去機場!車程大概15分鐘.
澎湖市內的士
我地淨係第一日租左架私家車,其他時間喺馬公都係步行同埋搭的士,依度的士係超少,無uber,便利店call唔到,除左call車之外,喺街上面截唔截到都係靠緣份,如果截到既話你就行運了,佢地好好人之外價錢都係一致,就算叫佢用咪錶,無論幾錢佢最終都係收一百,第一次叫佢用咪錶,貴過一百佢都淨係收一百,之後再搭,都係一百,我睇係公價!
澎湖租車
我地一早就決定要租車喇,本來打算四個人租兩架機車,300TWD/day,不過實在太熱太曬,係曬到會中暑嗰隻!所以決定舒服啲,租架私家車.由123木頭人帶我地去佢相熟既租車公司,齊心租車行,老板娘係越南人曾經喺香港做野所以識講廣東話,酷酷的,我地租了Toyota Altis一日,1600一日,1000就半日但5點就要還車,喺度租車非常容易,唔洗買保險,唔限邊個揸,check車無咁嚴,因為我地發現架車都幾花,因為第二日一早就要出去,所以將架車泊喺民宿,擺低條匙,佢地第二日黎收(定唔知係咪民宿老闆幫我地還).雖然老板娘酷酷的但還是有循例簡單介紹一下交通狀況,要注意的事,佢好強調唔好超速同周街泊.今次係老豆揸,台灣交通係左軚,同美國一樣(佢後生喺美國揸過左軚),始終交通方向同香港唔同,所以都係慢慢揸,好多地方基本上無乜車,條路好大,未揸過左軚問題都不太大.


text:
去大阪旅行好多人都會去日本嘅環球影城,上次就同大家分享完今個夏天嘅限定主題啦,但發現原來買門票或快証都一係門學問,所以今次就決定分享下買門票同快証嘅少少資訊同攻略!
門票基本介紹
日本環球影城門票,1日券成人就¥7,400,4-11歲兒童就¥4,980,另外仲有一啲特價門票,例如晏晝3點後入場嘅門票¥5,900(約8折),生日優惠門票¥6,900(約93折扣) 買咗門票場內嘅所有遊戲都可以玩,不過期間限定就要另外買票啦,例如依家2016年夏日限定UNIVERSAL JUMP SUMMER嘅「死亡筆記真實逃脫遊戲」同「海賊王Premier Show」,2016年萬聖節期間限定嘅「トラウマ 2 ~最恐実験病棟~」等等 .
環球影城Express Pass 特快通行
雖然買咗門票已經可以玩到大部份嘅遊戲,不過通常都會超多人,例如「哈利波特禁忌之旅」,「飛天翼龍」,「蜘蛛俠驚魂歷險記 – 乘車遊」,「荷里活夢想乘駕」通常都要排起碼2個鐘以上先玩到.所以另外有Express Pass特快通行證可以買,當然快証都要排隊啦,但係排一條專比買快証者嘅隊伍,一般最少都慳返超碼3分2嘅時間就可以玩到㗎啦,當然快証價錢都唔平啦!
Express Pass特快通行類型
快証都有好多唔同嘅版本,例如固定遊戲設施嘅快証啦,限定遊戲嘅快証啦等等,快証嘅內容唔係固定不變,因為樂園定期會推出一啲期間限定嘅項目,所以快証嘅內容都會不停重新組合! 所以決定日子買快証之前可以去USJ官網睇快証內容啦!
快証每個遊戲項目只限使用一次,如果要玩多次,就要排返一般嘅隊啦.價格方面,不同版本嘅快証價錢都會唔同,而且唔同日子價錢都會唔同㗎.
先同大家睇下常見嘅Express Pass 4同 Express Pass 7嘅快証啦!
▲ 以上依個係Express Pass 4,姐係有指定4個 game可以體驗嘅快証!有2種比大家選擇,如果你地玩機動遊戲的話可以選擇左邊,如果唔玩刺激遊戲右邊就啱你啦!Express Pass 4 價錢係 ¥4,500 ~ (唔同日子價錢會唔同)
▲ 以上依個係Express Pass 7,即係有指定7個 game可以體驗嘅快証!有3個版本選擇,有「太空幻想 - 乘駕」,「飛天翼龍」,「荷里活夢想-乘駕-背摔」依3大主要遊戲選擇,如果你哋玩機動遊戲的話揀飛天翼龍最抵玩,因為佢同其餘2款比較佢係最多人排,最刺激,最新嘅遊戲!Express Pass 7 價錢係 ¥6,900 ~ (唔同日子價錢會唔同)
Express Pass 4 & 7 攻略
如果大家決定咗買快証,去嘅時候又無期間限定的話,到底應該買Express Pass 4 定Express Pass 7好呢 ?
買快証好睇你哋去嘅時候啦,如果你地係淡季(非假期日子)去又無撞到星期五六日的話,可以建議大家買Express Pass 7,因為樂園平日星期2-4會比較少人輪候都唔會咁耐,所以Express Pass 7 啱啱足夠大家係樂園影下相,食下嘢,玩遊戲,唔會太趕急輕鬆地享受.
但如果大家係假期去樂園超級多人的話,建議大家買Express Pass 4啦,先舉個小例子樂園超多人嘅時候一般遊戲輪候大約基本都要140分鐘以上(我見過有360分鐘㗎),用Express Pass入去會慳咗大約3分2嘅時間,姐係最少都要大約30分鐘啦!但大家山長水遠嚟到日本玩,一定會用時間行下食下嘢,所以計一計時間多人的話Express Pass 7絕對唔夠時間玩㗎!所以如果多人嘅時間大家千祈唔好覺得買Express Pass 7好似多啲嘢玩感覺上抵啲而買呀,係極有可能唔夠時間玩㗎 !!!!
比個真實例子大家參考啦!我6月中去過日本環球影城,而係買咗Express Pass 7嘅快証,當日係星期二又未到假期,樂園唔算好多人,我係大約中午12點入樂園嘅,見到一般輪候最多個個只係120分鐘(「哈利波特禁忌之旅」,「飛天翼龍」),而我用快証玩「哈利波特禁忌之旅」只需要等15分鐘右左,我喺樂園逗留由12點到7點,只係啱啱好玩晒Express Pass7啲Game,雖然我好晏先入場,但我輪候時間非常短!所以係淡季(非假期日子)去又無撞到星期五六日買Express Pass7 就最抵玩啦!
期間限定的快証
依家有2個有提供快証同另外付款遊戲嘅期間限定可以比大家買到,一個係2016年UNIVERSAL JUMP SUMMER 同 2016年萬聖節期間限定.
▲「UNIVERSAL JUMP SUMMER」期間限定 2016月7月1日- 9月4日
分別有「龍珠4D」,「死亡筆記真實逃脫遊戲」,「海賊王Premier Show」,小朋友嘅「妖怪手錶」
▲除咗「妖怪手錶」同「龍珠4D」唔需要額外付款之外,「死亡筆記真實逃脫遊戲」,「海賊王Premier Show」係要額外比錢預約買票嘅,所以如果想玩埋死亡筆記同海賊王Show的話就建議大家買¥8900夏季快証啦!因為香港係買唔到海賊王Show嘅門票㗎!!! 海賊王Show 表演時間約75分鐘,死亡筆記真實逃脫遊戲時間約90分鐘,所以依張快証係貴得有道理㗎!
▲2016年萬聖節期間限定「環球驚喜萬聖節」,限定日子2016年9月9日-11月6日
分別有10樣遊戲同園區演出,鬼屋分別有「崇Tatari 活公仔的詛咒 」,「Trauma 2 最恐怖實驗病棟」,「驅魔人 驅魔人之館 」,「猛鬼街 TheMaze 2 」,「娃鬼 Chucky 的恐怖工廠 3 」!除咗鬼屋之外樂園仲將「烈火雄心」設施改為「學校怪談之旅 被詛咒的遊樂設施 」再喺4D影院有同樣主題嘅4D電影,再將「未來戰士 2:3-D 」改為「貞子 ~被詛咒的遊樂設施 」!超多嘢玩!*「Trauma 2 最恐怖實驗病棟」係要特別再買門票.
▲萬聖節快証有分遊樂設施呈現同鬼屋快証推出,如果想玩晒佢地啲鬼屋可以買「恐怖之夜快証4」¥4,900,如果有定心理準備玩埋「Trauma 2 最恐怖實驗病棟」就可以買「恐怖之夜快証5」¥7,300 會有埋Trauma 2嘅門票,點解我會講有定心理冷準備呢?因為Trauma 2會係密閉空間裹面,遊客手腳將會無法動彈完全束縛嘅狀態,進行超絕恐怖嘅體驗.遊客仲會將成為人體實驗對象,接二連三不斷襲來恐怖感將畢生難忘,遊客將被逼入視死如歸,毫無退路的極限狀態 !係咪睇到介紹都覺得恐怖?仲話只願意承擔受到心靈創傷風險嘅人,先好挑戰超越恐怖極限嘅體驗喎!所以玩之前真係要認真考慮呀!如果想玩返啲輕鬆啲嘅就可以買「恐怖之夜快証3」¥3,600啦!
邊到買門票同快証
入場門票好多地方都可以買得到,甚至香港仲會平過USJ官網買添(要睇匯率),如果想係香港買快証就要去旅行社或者其它售票網買啦,但價錢方面會比官網貴好多,因為又方便又唔需要煩!而去USJ官網買步驟比較複雜,又要日本地址又要日本名,所以好多人都會唔想煩再係香港買快証.但係有好多快証香港都無得買或者選擇唔多,唔緊要嘅!下面我會有個USJ官網訂票教學,睇教學之前我整咗個價錢比較,比大家個一個參考!香港未有USJ萬聖誕快証買所以未能加入比較表!
▲如果計是日匯率(7.65)計係香港嘅新怡旅行社最抵,但如果快証的話一定係官網平好多啦!
USJ官網訂票教學
▲一般香港人都唔會知道自已嘅日本名,唔緊要可以上網搵翻日本名(日本片假名)嘅網站搵自已嘅自已名出嚟㗎!
我推薦可以用依個 中文轉日文片假名網站,可以好清楚睇到邊個日文係名邊個日文係姓,一定唔會打錯資料!
▲手機號碼可以打返自已嘅電話號碼,不過記得要加返地區號碼 例如: 香港地區號碼 852
而日本電話號碼可以打酒店或民宿電話㗎!
▲地址郵政編號可以去依個 搜尋日本郵政編號網站,打返酒店或民宿嘅地址就可以搜尋到㗎啦!
而都道府縣呢,一般去得日本環球影城都係住大阪㗎啦,大家可以揀返大阪府就得啦!
另外仲有一個係環球影城嘅VIP入場證,如果你哋係會等樂園開門想早啲入去玩的話,依張VIP入場證就啱你地啦!因為樂園開門入場時會一個一個睇門票同入場需時都幾長,但如果你有VIP入場證呢,工作人員就會係開門前先檢察好晒門票,開門時就唔需要再慢慢等入場,可以第一時間衝去你地想玩嘅遊戲,第一個遊戲就唔洗排咁長隊啦!但如果你地打算晏啲先入樂園玩的話,就無需要依個VIP入場證啦!
▲VIP入場證可以係有冷氣嘅Tax Free Shop到等入場,相中見到普通入場証嘅人仲排緊隊等入場,但VIP入場証已經優先入緊樂園啦!
▲香港日航天地旅遊都可以買到VIP入場証,價錢HKD$740連入場券,VIP入場證,HARUKAS 300展望台嘅入場卷!(上次介紹嘅HARUKAS 300 Blog 可以睇返㗎) HARUKAS 300展望台單買門票先要¥1500,所以想早d入場玩嘅朋友買依家組合都幾抵㗎!
今次日本環球影城門票同快証全攻略就差唔多啦,希望我依個少少分鐘可以幫到大家啦!祝你地去環球影城玩得開心啲啦,下個Blog見!


text:
比卡超(皮卡丘)真人電影《POKÉMON 名偵探皮卡丘》首個Trailer正式見街,雖然「死侍」比卡超咁得意,但好多人睇完都出現黑人問號:到底電影版比卡超係唔係小智嗰隻?比卡超應該係毛茸茸定滑嘟嘟?點解比卡超識講人話?電影版比卡超會變雷超嗎?筆者嘗試為大家逐一解答.
迷思一:電影版比卡超係唔係小智隻比卡超?
可以好肯定答大家,電影版《POKÉMON 名偵探皮卡丘》比卡超當然唔係小智嗰隻,因為佢原型唔係來自我哋熟悉嘅動畫同遊戲《寵物小精靈》,而係喺3DS上推出嘅《名偵探比卡超 ~新搭檔誕生~》(名探偵ピカチュウ 〜新コンビ誕生〜).佢係屬於《寵物小精靈》衍生作(即是外傳),2016年2月3日喺日本任天堂eShop發行嘅遊戲,由任天堂子公司Creatures開發,2018年3月推出實體版,加入更多章節同埋支援Amiibo,再剔走副題正名《名偵探比卡超》,成為比卡超第一款懸疑查案遊戲.可惜遊戲推出後成績唔理想,消量只有約400萬.
3DS上推出的《名偵探比卡超 ~新搭檔誕生~》(名探偵ピカチュウ 〜新コンビ誕生〜)銷量平平.
故事方面,遊戲開始講述一隻比同類孱弱嘅比卡超(呢個世界係有好多隻比卡超),但佢頭腦就異常發達,更自稱名偵探,有一日佢遇上玩家扮演嘅男主角提姆,因為提姆可以聽得明比卡超講嘢,所以就兩個人開始一齊合力查案,解決城市發生嘅一連串神秘事件.至於電影版搵嚟Deadpool男主角Ryan Renolds配音,其實都係嚟自遊戲,原來遊戲中嘅比卡超嘅配音都係大叔一名.因此大家覺得好似極樂老人雷凱欣變到老練咁聲唔開胃,其實係一早設定咗,目的係想製作反差萌,至於出嚟效果反差的確勁,但萌唔萌就見仁見智!
《POKÉMON 名偵探皮卡丘》電影設定係來自3DS外傳遊戲,同大家見慣嘅《寵物小精靈》唔同.
迷思二:到底係毛茸茸定滑嘟嘟?
我哋成日喺動畫同遊戲中見到嘅比卡超,除咗黃色感覺上仲係滑嘟嘟嘅,所以好多人睇完Trailer之後都問:「點解比卡超咁多毛?」咁到底比卡超係有毛定冇毛呢?各位觀眾,答案係有的!只要你係動畫粉絲,一定有發現比卡超有時特寫係會有一層短毛披喺身上,但凡佢驚驚,發嬲或者打冷顫時就會見到啲毛毛,當然要好留心先睇到.
電影版比卡超並無小智隻比卡超一樣強大同敏捷.
證實咗「比卡超是有毛的」之後,下一個問題來了:「如果比卡超係毛茸茸,咁放電咪會電到變攣毛?」答案係……冇答案.勉強解釋嘅話其實比卡超係靠面頰上兩個紅色圓形嚟發電,咁可能兩個「腮」位係無毛的……當然呢個只係一啲粉絲嘅推敲,並唔係官方答案,要知道真相都係要問返小智啦.
如果比卡超毛茸茸,咁放電咪會電到變攣毛?
迷思三:點解比卡超識講人話?
原本動畫中只有喵喵怪識講人話,點解宜家比卡超都識講?其實上文都講咗,正如大家睇Trailer嘅解說一樣,一般人係聽唔明比卡超講咩,得主角聽得明,喺其他人嘅耳中只會聽到平時我哋聽慣嘅「Pikachu~」發音.相信有好多人都知呢個發音係有出處,「Pika」係模擬電光火花嘅「噼啪」聲,「Chu」則係模擬松鼠嘅「啾啾」叫聲.
比卡超發出嘅「Pika~chu~」係有規律嘅,而唔同規律就有唔同意思.
雖然比卡超講嚟講去都係呢三個音,但其實就算我哋唔係電影主角一樣可以聽得明比卡超講咩,因為根據動畫聲優大谷育江女士講,其實佢發音係有規律嘅,而唔同規律就有唔同意思,例如成日同小智講嘅「Pika~chu~」就係「我叫比卡超~」,「Pikachu~Pi~」就係「捉到精靈喇~」,「Piiika~Chuuuuuuu~」就係「我準備好戰鬥喇~」.最後女生們最應該學嘅,就係講唔好:「PikakaPika~」.
雷超跟名偵探比卡超造型大不同.
迷思四:電影版比卡超會變雷超嗎?
雷超係比卡超嘅進化,擁有更深嘅毛色,尾巴變咗閃電形,儲電更多電力更強,遊戲中只要用「雷之石」就可以進化.有人睇完Trailer問電影版比卡超會唔會進化雷超?答案係唔會嘅!原因有二:第一係因為遊戲《寵物小精靈 日月》中才開始加入的比卡超進化型,主要用作戰鬥,而《名偵探比卡超》中比卡超主要負責查案,並唔係作戰,原著遊戲中都冇出現過雷超真身.更重要係雷超與比卡超造型不同,因此如果要喺電影中出現,任天堂很可能會要求片商再支付額外肖像費,徒添製作成本.因此電影版中出現雷超嘅機會率係零……肯定係,除非唔係.
電影版唔會有「雷之石」幫比卡超進化.


text:
一直以來,家人都係我嘅Priority,努力讀書同埋工作,其實都係希望比一個交代佢哋,但係突然之間回顧返過去24年,佢哋無私地為我付出,作為兒子嘅我又為佢哋付出左啲咩呢?
所以今次想藉住呢個100個人生必須做嘅挑戰,同家人講一聲多謝,比一個開心嘅驚喜佢哋,作為對佢哋嘅感謝.
而最近我媽咪同親戚就去咗日本慶祝生日…
但因為我工作實在太忙,冇時間陪到佢去,咁我就諗下有啲咩驚喜可以比佢呢?
事前知道佢係凌晨1點返到香港,我之前問佢洗唔洗接佢,佢拒絕左,因為佢知道我聽朝要五點起身返工,仲話自己一個坐的士更方便,我亦答佢冇問題.
其實我已經買左一大束花去機場接佢,夜晚9點幾同朋友食完飯已經揸車去機場,10點去到機場望住塊board,先發覺佢班機delay到兩點幾,距離而家仲有成四個幾鐘,夠我返屋企再來回幾次.
當時真係好有衝動想返屋企瞓覺就算(因為每日五點幾起身,每逢夜晚11點已經好眼瞓),覺得工作雖然重要,但家人嘅快樂更重要,就算聽朝冇精神返工一日都係值得嘅.
終於等到佢落機,媽咪打俾我話佢安全到達,我仲扮晒野話:「好啦,咁你自己小心啦,我訓先啦.」
佢拎完行李出嚟見到我,佢好開心.而我見到媽咪面上嘅笑容,已經覺得好值得.
其實一直以來,家人都無條件咁對我哋付出,對上一次我哋真心同屋企人講聲多謝又係幾時?對上一次去做一件事令到屋企人開心又係幾時?
不如今個周末,買束花/禮物比屋企人,或者靜靜地咁陪屋企人睇下電視,傾吓計(但唔好玩手機喎),或者約佢哋去高級餐廳食餐飯啦.咁樣簡簡單單,其實佢地已經會好開心.
唔好令自己將來後悔,珍惜身邊嘅人.
In the end, we only regret the action we didn’t take.


text:
(老虎堂跪低買一送一爆人潮 黑糖珍奶排隊攻港未驚過)食焦
呢個星期嘅熱話應該係台灣老虎堂嘅黑糖風暴喇,一向自稱係手炒黑糖更以黑糖波霸珍珠奶茶響朵嘅老虎堂,俾人爆咗黑糖有添加焦糖色素,仲要係機炒而唔係手炒添!新聞一出,老虎堂算反應好快,即刻出道歉聲明題為「對不起,我們太急了」,長篇解釋係機炒黑糖嘅原因,仲即時推出只限兩日嘅買一送一波霸厚鮮奶優惠!送完奶都未夠,最新消息係呢個星期日會搵嚟網紅辣妹坐鎮做一日店長添喎! 鬧老虎堂黑心無良嘅當然有唔少,但鬧還鬧,更多人相信嘅事實係「台灣人就是愛排隊!」,結果一如所料,呢兩日去老虎當嘅人潮有增無減,甚至乎比平時出現嘅人龍更長,全台7間店門外大大條人龍,排足2粒鐘都冇所謂!喺老虎堂門外等候期間唔少人都打卡po面書,有人仲留言話「今天老虎堂Tigersugar買一送一……我很不爭氣的去排了……我以為下雨加上負面觀感人潮應該會很少……但是我錯……」 落雨都照排隊仲排足兩個鐘都肯,最誇張係有人買N送N.「有人買N送N……我以為我買6送6夠無恥夠不要臉了……沒想到有人比我更誇張……」有人更加當朝聖心態咁留言!「朝聖.雖然爆料被參焦糖色素,就是想試試~~~」台灣係咁,老虎堂上個月先喺香港開咗海外首間分店,咁香港店嘅黑糖又點?小編問過港店經理,佢就話現階段一切都要等台灣店嘅回覆同消息,香港店無可奉告任何嘢! 不過唯一肯定嘅係香港就冇買一送一喇,而人龍都係一樣要排!呢次台灣老虎堂掀起嘅黑糖風暴,睇嚟冇乜打擊到呢啲過江龍手搖店登陸香港嘅決心喎,好似新鮮熱辣又有2間同樣係以黑糖珍奶出名嘅過江龍排隊嚟緊,就係来自新竹嘅幸福堂,同埋喺士林夜市起家嘅珍煮丹喇,兩間都揀喺銅鑼灣區開,珍煮丹直頭開喺另一間過江龍迷客夏隔離添!珍奶戰陸續有嚟,繼續排隊啦!


text:
之前Mickey都有講到好多學習英文嘅方法!想知道長遠應該如何學好英文嘅同學都可以睇下Mickey之前分享咗嘅
要考好英文,唔應該抱住求分數心態?
由考評局的角度審視英文卷/ 考好DSE英文先要學識考評局對英文卷的要求 今日首先講下點操英文嘅paper . 我再強調,學英文係要浸,就算你操paper 200次,係3底嘅都係3,係5底嘅都係5.
所以一定要睇!要聽!要講!
Paper 1
要做啲咩?
- 諗清楚每一個答案點黎,其實好多時都係直抄.
英文閱讀理解大致可以分做三類:
1. 考文法
好似summary cloze, fill in the blanks 同埋少量long Q
2. 考理解
好似一啲問文章內容嘅問題,例如問你it refers緊乜野,99%可以直抄.
又或者問你作者意思,語氣唔同嘅用意等等.
3. 考歸納
80%都有得抄,有文本跟,但有時問你主角點解做某一樣野就篇文未必有講, 你就要自己歸納.
如果你做錯咗一題,即係你嘅文法/ 理解/ 歸納 出事,你要知道自己錯乜,條題目考乜,咁下次先唔會再錯.
學哂所有文章入面你唔識嘅字,實會再出現.
paper 1 應該係最易,英文底好嘅就應該輕鬆5** range
但其實考LQ 講中唔中marking,我就唔覺得可以反映到一個人全部嘅能力,不過呢啲就後話啦!
Paper 2
英文有好多個單元,個個都有唔同嘅特色 ,所以作文嘅中心思想要扣到呢啲野, 自然會有好嘅內容.
例如:sport communication 係要推廣運動,learning English from social issues 好多時係想你比到個解決方法.
第二要留意嘅係genre,唔係指你有冇寫下款,而係你有冇語境意識.
例如18年嘅覆J.C想做獸醫嗰題,因為係回信,你要提到你明白佢來信講嘅情況等等,而你editor嘅身份係呢題入面係一個解難者,你要係editor角度諗,就咁比建議,J.C.可能未必咁易接受,但如果用自身經歷解說,動之以情就會易啲.
每一題都會有一個容易表達又合適嘅手法寫.
有啱嘅content再用idea就會有好嘅organization 同language
大家不妨叫人幫你改下文,求下老師又好,補習又好,我就迫啲姐姐幫我改😂記得要有禮貌~
通常改完我會改正,再問下佢覺得會唔會好啲,我自己一篇文我會睇多幾次,改到最好為止.
Paper 3
最緊要執齊content分,其實跟住data file嘅指示基本上係唔會漏😂😗 但要留意好多時一堆數字,改完又改嘅開首都係考緊你點歸納,恕我冇可能係個post到教到大家點做😂😂
但係考評報告(唔係marking) 有寫點解有啲考生寫得唔好,有啲點解歸納得好,所以一定要睇!可以學到好多野~我會抄低人地做錯咩,同有咩例句可以用.
🤯而Part A 成日有人話太快聽唔到,係因為我地由細習慣咗逐個音讀出黎嘅模式,但外國人講英文係會用懶音,當同一句好多懶音咁就會省略咗好多,你會覺得快到唔清楚,但其實人地根本冇發嗰啲音😂 仲有可能好多人用拼音學英文,但發音同串法 冇絕對嘅關係,所以串錯都唔出奇.
Paper 4
其實考之前練就可以,但我覺得自己炒炒地所以...(今年啲IR真係好痴線)
英文我都有錯題嘅 就會mark 低grammar mistakes啊 paper 3 有啲咩表達嘅方法唔好咁


text:
ByeBye ByeBye 肉神器 - 係一部「被」運動機?!
**因為示範想明顯D,所以一黎就校到12度(最大的15),大家開頭要由最低強度慢慢試上去!**
好多女士除左想嫁個好老公之外,都一個共同嘅夢想.
就係「唔洗運動又可以減肥!!」
太太成日同都想知有D 咩方法係可以唔洗運動,唔洗出汗都可以減肥?!最好坐係度睇著電視就會瘦就最好啦!
ByeBye ByeBye 肉神器,佢係用微電流刺激肌肉,令到肌肉收縮.依個技術叫EMS(Electrical Muscle Stimulation)所謂EMS,常用於物理治療,即是透過電流刺激神經,令到肌肉收縮,有類似運動而消耗卡路里的效果.
其實類似產品已經係市面上已經出左好幾年,賣到搵足球明星C朗做代言人,show 埋六嚿腹肌做廣告.我之前都問過太太,佢怕太勁所以唔敢試.但係依個減肥煲呔就唔同,佢係專為女士減肥而唔係男士健身而設計.
佢有15段強度可以調節,開頭用建議用最低強度試一試先,感覺會有D痺痺地,用左一兩分鐘之後就會開始習慣,可以自己調節強度(記得要因應自己體質調節!).我阿媽試過,話好似有D 按摩嘅感覺tim!
用左依個ByeBye ByeBye 肉神器,就可以安在家中,一路睇電視,一路「被」運動啦!


text:
就開學呢段時間就最多 oday,ocamp,都未開學就話要 re-u,係咁瘋狂約人,com時間.單係就日子都改左九千次,全無效率,真係開學都未約得齊人咁.皓藍係 unwire 做左一段日子,睇得艾露貓的實用技巧多.今次就等我教教大家用一d app 大大加快約人效率,仲可以令潛水嘅組員上水添!
whatsapp 群組約人=浪費時間
皓藍今年第一年玩 ocamp (唔通我好後生又話你地知咩~),覺得 「dorm」個 whatsapp 群組有幾個特點:第一,係咁震;第二,唔知點解佢唔會唔震;第三就係成日都會係咁 loop 同一個訊息去比大家填時間表,約下一次meeting,練舞,食飯等.一個群組有起碼十個人,但唔係十個人都同一時間都可以覆到你,有人依家覆,有人今晚.但係個訊息水蛇春咁長,有時覆咗,但又可能同人地撞,唔夠更新.真係覆到 2046,開晒學都可能未知覆晒未!所以呢,就等我呢個「科技小先鋒」教教各位同學點樣可以快手 d 約齊人 dem beat,食飯,練舞,去 camp,re-u,再 re-u,再再 re-u啦!
初階版 - Google Forms
潛水的人兒無所遁形!
其實 Google Forms 呢個功能就係人都知,但係多數人都會應用係正式嘅約會,例如參加 unwire 嘅試玩會~ 不過,到咗係咁多人一個群組,同埋「xx號到唔到啊?」訊息無限 loop 嘅時候,我覺得係時候要出動到佢啦!
簡單寫上活動嘅標題,然後就係組員嘅名,同埋時間,地點,或者你自己想加嘅嘢就得.白紙黑字,有規律咁樣幫你記錄曬~ 重唔洗特登係咁掃掃掃個 whatsapp 先見到究竟今日有邊個到,一開條 link 就都睇到曬啦!
進階版 - Doodle Schedule Maker
連覆都唔覆去唔去啊你?
Doodle 呢個 App 原理同頭先嘅 Google Forms 係差唔多,不過佢有個好處就係顯示嘅介面比 Google 更靚同埋人地幫你 preset 曬格式唔洗煩.電腦使用 doodle 係會比手機易上手,同樣佢都係會可以比條 link 你 send 比人去填.當所有邀請嘅人填好曬,就會自動選出一個大家都得閒嘅日子同時段,幫你入埋去 schedule 提你個日有嘢做添㗎 (呢個入埋 schedule 嘅功能就要你 download 埋佢個 app 先會有嘅)


text:
อ่านรีวิวฉบับเต็ม
2019-04-13 233 วิว
去到曼谷,就落一落唐人街逛逛啦!去到行左條好旺既食街,但因為之前上網睇過T&K, 所以都係試返呢一間啦去到攞籌,籌左一陣入得但上到3樓!3樓冷氣欠馮!我地二人叫左-炭燒獅蛤-辣椒膏炒蟹-鐵板蠔餅-飛天通菜-椒鹽大頭蝦-泰式生蝦-一支象啤個炭燒獅蛤幾鮮味,配埋個綠色既泰式醬食!我地前日食燒流水蝦時都試左燒獅蛤,但燒極都唔開口,燒到乾晒食唔到!今次呢度有人燒,就叫左個細既試試!個辣椒膏炒蟹一啲都唔辣,仲甜甜地!個汁點多士食應該好好食個通菜正正常常唔錯!泰式生蝦我嫌唔夠凍所以一般!鐵板蠔餅覺得太多薯粉!感覺都係一般🙄個椒鹽大頭蝦話就話係椒鹽,但其實只係炸完個大頭蝦,就咁啲椒鹽粉落去!唔似香港會落鑊翻炒!所以我覺得唔好食總括如果再返曼谷,唔會想再去!去一次就夠啦
去到行左條好旺既食街,但因為之前上網睇過T&K, 所以都係試返呢一間啦
去到攞籌,籌左一陣入得但上到3樓!3樓冷氣欠馮!
我地二人叫左
-炭燒獅蛤
-辣椒膏炒蟹
-鐵板蠔餅
-飛天通菜
-椒鹽大頭蝦
-泰式生蝦
-一支象啤
個炭燒獅蛤幾鮮味,配埋個綠色既泰式醬食!我地前日食燒流水蝦時都試左燒獅蛤,但燒極都唔開口,燒到乾晒食唔到!今次呢度有人燒,就叫左個細既試試!
個辣椒膏炒蟹一啲都唔辣,仲甜甜地!個汁點多士食應該好好食
個通菜正正常常唔錯!
泰式生蝦我嫌唔夠凍所以一般!
鐵板蠔餅覺得太多薯粉!感覺都係一般🙄
個椒鹽大頭蝦話就話係椒鹽,但其實只係炸完個大頭蝦,就咁啲椒鹽粉落去!唔似香港會落鑊翻炒!所以我覺得唔好食
25 วิว
0 ไลค์
0 คอมเมนต์
24 วิว
0 ไลค์
0 คอมเมนต์
28 วิว
0 ไลค์
0 คอมเมนต์
25 วิว
0 ไลค์
0 คอมเมนต์
總括如果再返曼谷,唔會想再去!去一次就夠啦
โพสต์


text:
聖誕快車翻黎後,同大家報導2021第一場嘅焦點賽後報導,車路士主場面對曼城.值得留意嘅係曼城嘅Ederson, Torres, Garcia, Walker同,Jesus都因為中左肺炎無得岀,五位有正選級數球員缺陣,影響都咪話唔少,但哥帥都係限米煮限飯下煮得唔錯更成功全身而退.
正如上面所講,呢場大戰嚟講曼城因為有球員確診有多啲休息時間,比車路士踢足快車期無疑有個絕對體能優勢,加上車仔上場對住維拉都要用盡體能比賽,因為個場係中段時間佢地被追和後無得提早打卡收工,搞到要認真咁踢哂90分鐘去嘗試搶分,可惜嘅就係最尾都只能夠拎走一分,自自然體力係呢場大戰前有所輸蝕,但一邊就少幾位正選球員用一邊就少啲體能叫做名義上打翻個和去準備呢場比賽.
係比賽早段開波節奏幾快,快上快落,曼城最早段相對受制車路士嘅反搶,運轉亦以車路士較快,更有嘗試令對方岀現失誤.曼城嘅美國門將Steffen 係4分鐘就大意用手接回傳,令自己球隊開波早段係禁區頂輸個間接自由球,幸好就係禁區邊,加上車路士最終所造成威脅就唔大,未至於影響到賽事比分.但十五分鐘後,車仔體力相對下降同曼城入局後,曼城就接連用幾次攻勢去威脅到對手門將Mendy,雖然就有De Buryne miss左個半單刀機會,但之後幾次機會就由Gun叔係禁區頂靚轉身抽射同Foden嘅插入再接應靚傳送,20分鐘就贏到2:0,呢兩球都可以見到曼城球員嘅質素同把握力,最終半場用30分鐘踢岀個盡對優勢,作客情況下可以3:0入更衣室.下半場車仔岀到嚟後,都無咩太大嘅起色,攻勢上無咩特別入肉嘅鏡頭,有波係手就對住縮後嘅曼城但又攻唔入仲要成日驚住曼城嘅反擊,到曼城攞住個波就俾對手猜住嚟浪費時間得個望字,最終就只可以靠㩒完制換哂人之後最後時刻先破蛋唔洗咁尷尬離開自己主場.
係呢90分鐘嘅雙藍會曼城可以話完勝左主場嘅車路士,以xG做參考就可以見到兩隊之間嘅差異,曼城嘅3.1比車路士嘅0.69高唔少,代表住曼城今場所製造岀嚟嘅進攻威脅同車路士所創造岀黎嘅有幾大分別.曼城方面嘅無鋒陣就係贏波嘅關鍵,De bryne係呢個陣式下擔任假9嘅位置,經常穿插係前場同中場線間,亦成功引走對手中堅Zouma,拉開位置後就由其他攻擊球員直插心臟地帶,再透過曼城球員嘅高執行力去成功領先.車路士係曼城呢個戰術下,中後場防守引起唔少混亂,因為無一個去明確嘅前鋒去針對嚟mark,曼城無鋒陣下前場球員都可以自己穿插,係節奏快下就容易被吸引走,跟甩要跟個個,令到防線亂得嚟仲要穿埋窿,俾曼城用呢個針對性部署入到兩球.另外曼城亦有少少嘅心思去限制車路士進攻,大家可以留意到Foden同Sterling左右企位比平時係調轉左,變相Sterling就要位對位對住今季嚟到車路士表現幾sharp嘅Chilwell,令到佢唔敢放膽上前,有少少綁手綁腳嘅感覺,係細節同大畫面上都有擺心思嚟作客,絕對值得呢三分.
而至於車路士近排就好似入左一個比較低迷嘅旋渦,人就夠哂多,特別以中場線就最多人用,但就好似未能配岀最好嘅陣容,前線嘅Werner又係入球荒中,無辦法睇到佢係德甲嘅高質素進攻,似係仲有啲水土不服.林伯用人上唔知係想輪換定跟身價岀人,狀態唔錯近排都有入波嘅銀河唯一同Abraham就要坐足成場板凳,係呢場係半場落後3球後,林伯面對住曼城成日收縮就竟然先換入小將Gilmour同Odoi,76分鐘先至換入Harvertz,實在令人有少少費解,俾人嘅感覺就好似想半場岀到嚟無耐就決定放棄呢場比賽.明知面對密集,但就遲遲先換入中場藝術家嘅Harvertz,兩位狀態唔錯嘅前鋒就影都無,好難令人覺得佢仲想係下半場有翻啲表現嘗試去拉近平分,我估車路士董事局應該就密切關注嚟緊未來幾場球隊表現,隨時手起刀落換走林伯,畢竟人買左咁多,成績就好似仲衰,董事局唔理三七二十一都只會炒教練,亦係當刻足球球會嘅風氣,加上巴黎就啱啱換完帥,Tuchel可能會係佢地新目標都唔岀奇.
車路士嚟緊就要對今季都唔易踢嘅李城,林伯真係要好好備戰每場都打醒十二分精神,否則英超名宿少帥好快就會少咁一位啦.


text:
(食勻荃灣路德圍平價小店 $40內正餐甜品食到飽)平霸
荃灣路德圍不嬲出名多平嘢食,今次平霸就試吓點樣唔使40蚊就可以食到飽,提供一條「路德圍平食路線」俾大家參考吓啦! 第一站:新宏利粥麵 呢間新宏利粥麵,睇佢個招牌咁殘舊就知佢屹立多年,主打傳統嘅港式粥品,油器,價錢仲要相當親民添.舊舖轉角仲連住間新舖,想食平價粥品又想坐得舒服就可以行過隔離喇. 呢度嘅粥品介乎HKD17-19不等,今次就叫左一碗艇仔粥(HKD17).灑滿蔥花嘅艇仔粥有正常湯碗大小,仲裝得幾滿添.一撈就撈到好多料,有豬皮,魷魚同肉碎,分量亦都唔喎.粥底煲得夠綿,食落有米香,而且呢碗粥本身嘅調味已經好夠,唔使再落任何醬料喇.依家平過20蚊嘅粥品真係買少見少,更難得係佢咁足料,整體質素又ok,食完都飽咗一大半. 新宏利粥麵 地址:荃灣路德圍75號 電話:從缺 營業時間:星期一至日:06:00-23:00 第二站:桜Sakura 再行吓就見到呢間日式手卷店桜Sakura排晒長龍喎,呢度嘅手卷價錢平均都平過出面,唔怪得咁多人排啦.最平嘅12蚊有交易,有成十款口味俾你揀添. 小編試咗大熱嘅三文魚手卷(HKD12),拎上手分量正常,有兩大片三文魚,而且唔係薄切hea你㗎.而最令小編驚喜嘅係原來塊三文魚片好長,食到尾都仲有呀!加上食到最後一啖塊紫菜都係脆口,質素唔錯. 桜Sakura 地址:荃灣荃興徑8號昌泰大樓地下4B號舖 電話:從缺 營業時間:星期一至日:13:00-00:00 第三站:贊和豆品 嚟到路德圍,又點可以唔食呢個遠近馳名嘅3蚊豆腐花呢?!其實呢間贊和豆品同隔離嘅亞玉豆腐花都係做緊3蚊一碗豆腐花,雙拼都唔使加錢,不過見到贊和豆品嘅芝麻糊啤點賣得平啲,最後就揀咗佢嚟食喇! 本來以為咁平芝麻糊豆腐花(HKD3)會得細細碗,但竟然有成個湯碗咁大!會唔會太抵食先?今次嗌咗芝麻糊拼豆腐花,試晒兩款甜品.熱辣辣嘅豆腐花夠滑,亦唔會碎濕濕,食落有淡淡嘅豆香味.而芝麻糊都算稠身,芝麻味唔係話好濃郁,但配埋豆腐花就啱啱好夠甜,唔使另外加糖.如果唔食豆腐花,單買芝麻糊都只係6蚊咋.全部都係即點即潷熱辣辣,冬天食認真一流. 贊和豆品 地址:荃灣荃興徑6號昌泰大廈地下5A舖 電話:從缺 營業時間:星期一至日:11:00-00:30 第四站:康樂茶冰廳 食到呢度已經幾飽,不過喺贊和豆品對面嘅康樂茶冰廳,五點之後所有包點都係兩蚊雞一個呀!平霸第一次行過仲見到菠蘿包,再返轉到就得返餐包,即刻買埋做聽日嘅早餐啦.食勻四間都係用咗HKD34,仲可以變做兩餐,夠晒抵呀! 康樂茶冰廳 地址:荃灣荃興徑21號地下荃發大廈D座...


text:
「機會」
「機會嚟喇!飛雲!」相信好多人都聽過又或者係網上面見過嚟一句對白,但係有幾多人知道佢嘅出處?其實嚟句對白係嚟自一套日本動漫《魔神英雄傳》,一套曾經係我哋八十後嘅童年回憶.而好多人都會用嚟句對白去形容一啲難得嘅機會,要當機立斷,機不可失,好好把握,唔好錯失大好時機.其實每一集最尾嘅時候由飛雲嘅「龍神丸」講嚟句對白!
「魔神」
四月十日係乜嘢日子?就係《魔神英雄傳:七魂的龍神丸》首播嘅日子啦!唔知係乜?咁你真係太年輕了!不過事隔咁多年,講真都真係有啲期待,亦都因為有新作,所以 BANDAI 將之前嘅舊作上載至 YouTube.雖然唔係一次過上載,而且淨係得日文,不過相信好多人都懷念嚟套動畫.希望新嘅作品唔會令到我哋失望喇!最期待嘅當然就係飛雲同龍神丸嘅登場!
「故事」
咁究竟「七魂的龍神丸」會講啲乜?幾次成為救世主拯救創界山危機,大家最熟悉的主角戰部渡遭遇最大危機!再次被召喚到創界山嘅小渡,出現係佢眼前嘅就好似海市蜃樓,倒立異變嘅創界山,瀰漫著濃濃嘅邪惡氣息.亦因為咁令龍神丸嘅力量遭到封印,變得四分五裂.失去咗龍神丸嘅小渡將同劍部嘅武一郎,火美子,虎王等熟悉嘅夥伴,再次踏上救世主之旅!


text:
23 SEPTEMBER 2017(SAT)
赤柱我地都嚟過好幾次,但每一次都係好指定嘅步伐,行下市集之後就去石灘玩下沙,然後就去食少少嘢就走.但原來赤柱都有好多特式同埋背後有個歷史嘅地方,所以三口子就嚟參加導賞團,聽住故事遊赤柱~
其實我自己都好鐘意參加依啲導賞團活動,雖然地方可能我地成日都會去,但當聽住導賞員詳細地講解社區背景,可以明白更多地方歷史之餘,仲可以了解多啲當年嘅人民生活情況.輕輕鬆鬆嚟個親子遊,對我同小小豬嚟講都係一個好好嘅體驗呀!
我地今日係參加左「領展社區遊樂團」,跟住地膽導遊聽下赤柱嘅社區故事,仲體驗地道嘅社區文化.
活動嘅第一站就係去參觀現存仍然運作嘅最古老赤柱郵政局~
星期日當然係休息,我地係唔可以入內參觀,不過只係門外都可以有故事聽.導遊姨姨為各位大小朋友講解郵政嘅歷史,仲為大家講解鑲有英國皇室徽章嘅郵筒.
原來香港依家都仍然有幾個皇室徽章嘅郵筒係中區,不過已經回歸關係,所有徽章同郵筒都已經塗改為綠色,變得不起眼了.姨姨仲叫我地下次去中區自己搵下依幾個有歷史嘅郵筒,搵日又帶小小豬去行下,睇下搵唔搵到先~
郵政局外仍然可以睇見英國皇室徽章嘅郵筒,同埋古代郵票售賣機,當然就只限展覽,所以我地睇時就只可以眼看手勿動,唔好破壞佢呀~
一場嚟到就試下買個郵票,依個小小豬講就話自己識,但最係都係要姨姨幫忙先成功買到個郵票.不過...其實依家真真正正需要寄信機會真係少左好多,我自己對上一次寄信都唔記得左係幾時啦~
之後我地就慢慢行下啲排檔市集,一邊行姨姨都有同小朋友講解市集背後故事~
嚟到第二個目的地,就係去感受大排檔風情,依間之前我地都想嚟食,不過勁多人等唔到位所以冇得食.唔怪得之咁多人,原來依間泗益係有超過60年歷史,好有在負責姐姐幫我地預先等位,終於可以一試啦~
一坐底就飲番杯咸檸七抖下先~
當然除左好飲之外,亦都有一個小故事.原來赤柱傳統有一個習慣,就係當有小朋友出世之後,佢地嘅家族就會為小朋友醃製一樽咸甘桔,就當係對小朋友一種祝福.一聽到依一環節,小小豬就問我邊解佢冇咸甘桔,估唔到佢反應咁快,依一刻我都真係唔知點回應佢...哈哈哈~
當然唔少得最出名嘅免糖漿咖央西多~
食依款西多係唔洗落糖漿,配埋佢地自家製嘅咖央,外皮香脆咬落鬆軟而且甜而不膩,真心覺得好好食,我自己都可以食左大半份呀~
食飽飽之後就繼續行程,就慢步行出海旁睇下兩個歷史建築物.卜公碼頭原係中環交易廣場,於1920年搭建,碼頭上蓋以「鑄鐵」建造.之後因為維港填海工程而清拆,但上蓋就保留係黃大仙摩士四號公園作為露天圓形劇場.直至2005年,建築署為赤柱海濱改善研究規劃設計,就將上蓋重置赤柱公眾碼頭,成為赤柱卜公碼頭.
之前只係覺得個碼頭風景好靚,原來背後係有一個歷史~
當然唔少得具有維多利亞時期色彩嘅建築物美利樓,佢採用左西式圓柱,以及中式的瓦頂,係香港殖民地時期早期最常見的建築設計,而美利樓則成為現存此類建築物中歷史最悠久嘅一座.當美利樓係中環嘅時候,曾經係一級歷史建築.但當被遷移至赤柱後,因位置不同,建築物料亦有所改動,所以由一級歷史建築降至不予評級啦~
初期美利樓係用作海事博物館,或可因為人流關係及地租問題,依家就變成餐廳及時裝店.其實都真係有點可惜,點解一座歷史建築物要變得咁商業?真係好值得令人反思.
特式物仲有係美利樓旁『同昌大押』石柱群,原來依幾條石柱係油麻地上海街重建項目中拆下,然後安放係度俾大家欣賞呀~
之後我地就去參觀最古老嘅天后廟,坦白講嚟赤柱咁多次,我都唔知有依個天后廟,今次都係第一次嚟呀~
估唔到門口嘅佈置都幾特別~
入內參觀之外,導遊姨姨仲講解海上守護神天后背後傳說~
場內仲有一件老虎皮標本,話就係NNN年前由一位印藉警員射殺,然係將老虎皮供奉於天后廟內,以保村民平安~
天后廟比一般廟有啲唔同,因為當年村民外出不便,但又各人供奉嘅神,所以就擺放唔同嘅神像方便村民~
神像介紹除左中文之外,仲附有英文,相信都係方便外國遊客了解我地中國文化其中一部分~
依個小小豬聽完姨姨介紹,仲學人試下求簽同問聖杯,仲好似有板有眼咁哦~
之後我地就入去赤柱廣場,原來依度係首個可以帶同寵物進入嘅領展商場呀~
我地主要就係嚟參觀揉合香港地道文化及新式設計為靈感嘅品牌~
第一次進入依類店鋪嘅小小豬真係充滿好奇,不停左睇右睇,好在都有留心聽哥哥介紹~
佢仲對個燈罩好有興趣,拎住隻假雞蛋係度玩~
最後我地就去左附近嘅餐廳,飲杯茶繼續聽姐姐講解赤柱歷史~
一切就由漁村開始,由1960年代起,漁民陸續從水上搬往岸上,漁民嘅故事就反映了昔日生活和赤柱變遷經過~
行左大半日,雖然小小豬都好乖乖聽書,不過小朋友始終都係鐘意玩,所以就去小公園大放電啦~
最後我地就去赤柱廣場上嘅空中情人觀景台~
依個位置睇風景真係唔錯,靚靚地吹吹風睇風景都真係一大樂事呀~
赤柱嘅歷史古蹟又點止咁少,不過由於時間關係,我地導賞團就只去到依幾個地方(其實都已經係接近兩個半鐘活動了)臨離開時,導遊姨姨仲介紹左我地去赤柱軍人墳場,八間屋,水僊古廟,赤柱大街舊屋,大王古廟同埋一條好靚又易行嘅行山徑,所以等我地下次再入赤柱時,可以參考下依啲地點呀!
香港其實仲有好多好好玩又有歷史價值嘅地方,與其名成日為搵新出親子玩意同小朋友去打咭呃LIKE,不如帶小朋友去認識多啲歷史背後故事,咁就來得更加有意思,對小朋友亦都有益啲啦!


text:
老婆,你嫁咗㗎!﹙設計對白﹚
Sorry呀,嗰晚記錯自己係 single㖭!﹙設計對白﹚
忽然去片
出事㗎嘛!
媽咪姐成日都話,做人呢,最緊要知道自己喺乜嘢位置!好似今期睇片,見人妻 Toby(梁靖琪)只係去海南島拍外景啫,竟然無啦啦同雜食吳卓羲,人夫黃長興開意淫 party.唉,查實最初聽到佢哋只係猜吓圍枚,點知就愈玩愈瘋癲, Toby已經着住超少布泳衣,仲喺班麻甩佬面前趷籮拋胸.最後,吳卓羲拖住佢手走㖭!媽咪姐無乜嘢好講嘞,有嘢都留俾 Toby個「富二代」老公黃敏豪講啦.
《忽周》睇真啲正片唔好 miss!
又哈囉喂喇!
唔怕話你知,媽咪姐不嬲對鬼節無乜感覺,因為一向覺得鬼點夠人恐怖吖!不過,講到玩呢,就隨時奉陪,好似海洋公園年年搞哈囉喂活動,我年年去㗎.講真吖,去得多,新鮮感係差啲.但睇片見呢兩隻戲院厲鬼都好專業喎,入去玩吓同佢哋鬥嗌吓先!
衞蘭聽得好舒服
衞蘭係媽咪姐一直睇好嘅歌手,可惜吖,佢條路總係一波三折,如果唔係早就應該上到天后位置.算啦!好多嘢整定嘅,就好似佢把靚聲咁,真係獨一無二,由以前到依家都令人聽出耳油.媽咪姐只係聽佢做訪問,已經覺得好舒服!仲有呀,衞蘭俾風筒吹住影相,面都歪埋咁滯,靚真係有代價囉.


text:
NETGEAR M1 4G SIM 卡漫遊蛋 電腦節2019 期間又減價,官方網店由 $2,990 減至 $2,490,減成 $500.相比起新款個隻 M2 平近 2K,真係痴線.
一見到呢部機,好多人話,D 你咩,兩千幾蚊咁貴買隻漫遊蛋,大陸個啲 1K 都有隻好好用,但 Netgear M1 貴係貴得有道理嘅,一來佢極速係可以去到 1GHz,唔係大陸蛋個啲 300MB,係香港啲台俾唔足數嘅情況下,你未必感受到個分別,但去到日本,韓國,台灣呢啲個台俾足數嘅地方,300MB 定 1GHz 其實好明顯感受到.
不過極速 1GHz 根本唔係佢最大賣點,佢最大賣點係有 4G SIM wifi 蛋有 LAN Output,呢個優惠點似乎就連代理及廠自己都睇漏左咁.一隻 4G SIM Wifi 蛋有 LAN output 有幾重要呢?唔用嘅時候唔明,但有需要時你就謝主龍恩啦!
出外搞 Event 無光纖,想上網梗係用 wifi 蛋,但一般嘅 wifi 蛋無 LAN output,只能用 wifi,但有啲主機,Hub 呀只能夠用 LAN,無 wifi,係呢個時候就係 netgear M1 呢個 LAN output 值錢嘅地方.簡單啲講,地盤,Pop-Up Event,展覽呢啲臨時地點,時間短嘅地方最需要就係 netgear m1 呢啲有 LAN output 嘅 wifi 蛋.最後都係個句,明嘅明啦,唔明嘅講多都費事.


text:
引用:
原帖由 goodluck888 於 2009-9-28 11:19 PM 發表
這是一項良策 何以被說成苛政
分明就是雞蛋裏挑骨頭
換着古代 這批人一直被人送去咩了
換着現代 追求民主 反之然 意見亦肆無忌憚 濫用自由的多元
阻礙不少善政的推行
原意好的措施 即使實 ...
支持...我自己都無吸毒, 自己都無吸毒怕乜俾人驗姐=_=我自己都係大埔區既學生我唔覺得有乜問題...
兒家青少年吸毒咁嚴重, 我覺得尼個都係一個幾好既方法係學校搵d人出黎, 老實講我覺得強制仲好
尼個計劃係就係有改善既空間(例如follow up既工作等等), 但係我覺得最少都要試, 好多野都係做左出黎先知, 兒家做都未做就話ban, 咁以後政府都唔洗做喇, 一出就ban
話唔埋其實係d人慣左批評政府, 政府做乜就ban又尼樣果樣, 其實社會上咁多人, 邊就到咁多個
我想聽下反對既人, 除左校園驗毒之外仲有乜野高見可以提出
唔好又話乜野加強教育, 我覺得已經夠晒, 係d人自己走去吸, 點樣拒絕d朋友俾毒品你食尼d我真係由聽到大
講真始終所謂加強加育做幾多野都好都係要睇個人自己想唔想去吸
我自己覺得校園驗毒係必須, 兒家青少年既世界已經好混亂, 不過我都覺得政府除左推行尼個計劃之外, 本身都要加強警方, 海關既巡邏, 阻擋毒品來源
如果唔實施, 遲d等校園毒風繼續惡化落去d人又話政府唔做野
如果將來有一日, 一出街幾乎個個年青人都係high過野既, 到時仲混亂
我都唔講咁多喇, 兒家好多人反對...講太多只會俾好似樓上既人兄鬧嫁喇....所以平時係現實我都好少講自己既立場同意見=_=
[ 本帖最後由 千諾 於 2009-9-29 05:41 PM 編輯
]


text:
(旺中新店首創魚蛋佬雲吞 廿蚊12條鬼馬雙拼係咩?)平霸
旺中簡直係平價天堂啦,除咗有衫賣,好食西都係不可缺少嘅一環.依家愈來愈多食店進駐,平霸覺得直頭係九龍版葵廣咁喎,九龍人唔使去葵芳咁遠喇!今次平霸喺旺中搵到寶,就係魚蛋佬喇! 開喺旺中二樓,雖然舖頭細細,但係好sharp嘅黃色招牌一睇就知係佢,加上店舖貼滿餐單,食物相都影到好吸引呢,見到都想試晒咁多款呀! 魚蛋佬雲吞(HKD15/5粒),話係全港首創,外脆內彈,睇落賣相好似好特別! 聞落好重黑椒味,雲吞上面灑滿調味粉,食落會有少少辣,幾過癮㗎! 雲吞皮炸到脆卜卜,好似食緊薯片咁,比起出面食開嘅雲吞皮更香脆. 入面嘅「雲吞餡」,平霸覺得似係魚蛋,成嚿放晒落口真係外脆內軟,夠晒彈牙!不過略嫌調味粉落得有啲重手,食完2,3嚿覺得有啲鹹,如果大家想試就要叫老細落小啲調味粉喇! 另外有個鬼馬豬柳墨魚條(HKD20/12條),有得雙拼添,一次過滿足晒二個願望,掂呀!size啱啱好一口食一條,超方便呀! 鬼馬條上面同樣都有灑上調味料,墨魚條食落非常之彈牙,完全係墨魚丸嘅長條版,小食嚟講絕對有驚喜. 口感唔似有啲墨魚丸咁煮耐咗會變到好腍身,呢個條條都咁彈牙,唔想食燒賣魚蛋不如試吓呢個啦. 豬柳條口感就好似食緊豬肉咁,開頭平霸以為同麥記豬柳漢堡差唔多口感,點知質感更加厚實,一條接一條,食吓食吓好快清晒. 平霸小評:每次同朋友行街,一定要買返啲小食,一路行一路食先夠滋味!唔好再食魚蛋燒賣喇,不如試吓新嘢,食返條鬼馬條先啦! 魚蛋佬 地址:旺角彌敦道688號旺角中心一期2樓SB05舖 營業時間:星期一至日:12:30 – 23:00 《平霸》平食四方,歡迎各界報料.


text:
早排網絡上有好多人都傳一篇野叫「窮養兒富養女」,大約係講男仔呢就要自細過下克苦耐勞嘅日子,要佢地受下挫折,唔好比太好嘅物質生活佢地,總之就係苦過dee dee,從而培養男仔嘅責任感,培養堅強嘅意志同埋唔怕失敗嘅鬥志.原因係男仔長大後因為要養妻活兒,孭起頭家,如果唔捱得嘅話就好快比社會淘汰.相反呢,女仔就要自細培養佢地嘅氣質修養,送佢地去學下琴棋書畫,學下點養打扮自己嘅儀容,要比佢地出去見識多啲,等佢地將來嫁左人之後做一個體面嘅好老婆,所以女仔細個除左要投放多少少資源喺佢地身上,父母無時無刻都要喺佢地身邊多鼓勵佢地,等佢地可以建立自信等等,呢個叫做富養.
睇完篇野,我想話:咩年代呀家陣?窮養兒富養女?黐線!Out 啦!
當屋企無個男人喺度嘅時候;當一個女仔未嫁人甚至唔諗住會嫁人嘅時候;當一個女人嫁錯人嘅時候;當一個女人擁有所有野嘅時候,我想問一句寫呢篇野嘅人:「女人,難道唔洗撐起半邊天呀?」嗰撐起半邊天嘅能力從何而來呀咁?現今社會好多夫婦兩人都要工作,富養女只適合著古裝嘅人架咋!女人出黎工作或喺屋企湊仔,少一滴責任感,堅強嘅意志或唔怕失敗嘅鬥志都唔得!而家講男女平等架啦,仔又好女又好,應該都一齊要窮養富養,咁先適合喺呢個世代生存.我真係唔明,湊細路點解要因唔同性別而用唔同方法去湊,乜唔係應該因應個細路嘅性格同特質黎揀適合佢嘅方法去照顧佢架咩?
如果真係想養一個唔怕失敗,有責任感,有堅強鬥志嘅人出黎,唔需要特登要佢過啲苦過dee dee 嘅生活嘅,其中一個方法就係從細開始送佢去參加一樣運動,而嗰樣運動又會有比賽嘅,假以時日,就算養唔出個世界冠軍出黎,你都至少會有個擁有以上條件嘅仔女.就算唔方便運動嘅人都可以參加其他靜態嘅活動,一樣都可以磨練自己,培養鬥志同責任感.
喺我嘅童年時代,培養仔女做運動員絕對唔流行,嗰陣時小朋友聽到最流行嘅「鼓勵性」說話就係你唔讀書,大個就去做乞E!可能而家都重係咁樣,讀書係小朋友嘅所有,讀唔到書,你就玩完架啦!但喺美國,讀唔到書都重有好多出路嘅,其中一條路咪係去做運動員囉.當然,你可能會話:「車!成功出左名嗰啲先有得名成利就架啫,你睇下嗰啲做左幾廿年運動員嘅邊有運動明星搵咁多錢呀?」每場比賽都只有一個冠軍,但即使得唔到冠軍嘅其他人,我相信都總有啲得著嘅,最起碼會有個健康樂觀嘅人生觀啩!
幾年前,口水禧開始有氣喘嘅問題,當時醫生話如果七歲前都攪唔掂,咁佢就好大機會有哮喘.因為我有屋企人有哮喘,我見過佢病發時嘅痛苦,所以知道口水禧有可能會有哮喘之後,萬事都要小心.mimi我就100%唔會放棄架啦,咁點算好呢?當時想起我以前有個學生細個身子好弱,佢媽媽送左佢去泳隊,之後越黎越壯,我亦聽好多人講過話游水對有哮喘嘅人好好,所以三年前就送左口水禧入泳隊,希望佢可以同氣喘講bye bye.
記得初入泳隊嘅時候係四月底,天氣都重係有啲凍凍地.游慣室內池嘅口水禧頭幾日一落水就喊,佢話室外池啲水好凍,唔想游.但為左要佢游多啲等身體好啲,泳隊一個星期練四日水,我都堅持帶佢去.喊都要落水,打冷震都要上水企喺度聽教練講野.其實我見住自己個仔濕晒身企喺池邊震到我眼都花咁濟,我何嘗唔心痛呢?但想起哮喘病發作時個人會喘到震嘅情景,我寧願睇住個仔游水震好過喘到震.其實室外池水溫有華氏80度,喺水裡面應該無問題嘅,係上水嗰下攞膽啲.當時禧婆婆都喺度,平時個孫熱到出汗佢都唔比佢除外套,當佢見到佢個寶貝孫企喺池邊凍到震,佢都曾經勸過話不如等夏天先比口水禧去游啦,不過最後佢都無堅持,因為當時口水禧都就黎五歲,離開七歲個限期唔係好遠,見過屋企人搣左好多年先搣得甩哮喘,呀婆都唔敢阻個孫游水.就係咁樣,口水禧就開始左佢加入泳隊嘅生涯啦.
唔經唔覺已經加入左泳隊三年,一年除左冬天四個月嘅「休游期」之外,每星期都要練三或四日水.攝氏幾度又好;四十度又好;落雨又好;行雷又好;打風又好,係除左閃電,地震或病之外,夠鐘就落水,練完先上水,無人有例外.有啲泳隊甚至連冬天都要游,有時重會去落雪嘅地方游室外,問你怕未!
而我地當初嘅目標只係想口水禧練壯啲個身體,游冬泳嘅事完全無諗過,直到而家佢都未試過去落雪嘅地方游室外,我覺得呢個就隨佢自己想啦,因為游左大半年嘅水,我就比佢自己揀冬天想玩嘅野,所以多數會上左雪山.(咪一樣係喺落雪嘅地方喺室外玩,睇黎係我慘咋喎!)
本來為左驚佢有哮喘而去游,後來發現佢除左身體無咁「鐵布衫入冬即變底衫之金玉其外,豆腐其中」之外,加入泳隊對佢嘅心智發展原來都有好大嘅幫助.無論你喺屋企有幾多個人服侍你,你係何其大爺都好,黎到泳隊,你都要服從教練所有嘅指示,叫你跳一百下你就算覺得戇居都要跳.比人丙或罰你游多幾次都要游,喺泳池,教練係大晒的,即使你呀媽都要企埋一邊唔准插手,睇住個仔比教練罰都唔出得聲,心裡暗鬧就適隨尊便啦.運動員服從教練係必須嘅,你叻到曉飛都要遵守.
運動員除左要服從教練之外,堅強嘅意志力係唔少得嘅.郁下就放棄,永遠都唔會成功.隊入面有四,五歲嘅小朋友,細細粒肥嘟嘟好得意!即使你再得意可愛,一樣要堅強.好多比賽入面,我見過唔少咁細年紀嘅小朋友邊游邊喊,有啲游極都撞到兩邊嘅繩,有啲點郁個身都唔見佢有前進嘅意途,有啲一跳落水會驚到游返轉頭添.但佢地係唔可以放棄,喺起點上返水嘅,一定點都要捱到終點先比上水.佢地會盡力游,望見佢地喊到面容扭曲,但佢地都會游到終點為止.上水後,教練會好勁讚佢地無放棄,堅持游完為止,無論佢地得獎與否.
有啲大型嘅比賽係唔比父母陪個小朋友排隊落水,啲細路要喺一個地方集合,然後就自己入去場地等比賽.父母最多可以喺池邊禁區外睇同等候個小朋友游完上水離開泳池時遞毛巾比佢.
禧婆婆以前每逢聽到教練話練水完畢後就好似貼身丫環咁揸住條毛巾棟喺池邊恭候佢個孫上水.我地試過為左呢件事意見分歧互頂幾句.佢覺得我唔應該坐喺池邊啲凳等口水禧上水後自己凍到震咁行埋黎,佢話咁樣會凍親佢個孫.我話教練唔鍾意啲家長咁樣,呀婆話其他呀媽都係咁行埋去池邊啦,點解我唔肯.但試諗下,喺啲大型比賽入面,我未必時時都可以等口水禧游完即飛撲埋去遞毛巾架喎,佢一樣要捱凍咁行出黎搵我先有毛巾,平時唔習慣下,到突然要咁樣做嘅時候,佢咪重辛苦,係咪先?其實佢而家習慣左之後,天冷時都無咁怕凍,有時坐佢隔離重會感覺到佢個身有啲暖氣滲出黎添.
比賽嘅時候,有時會甩泳鏡或者有啲突發狀況,通常教練平時都有教佢地無論發生咩事都好,聽到嘟一聲之後蛇咬都要跳落去游架啦,唔理係中途撞到野又好,甩左假眼睫毛又好,繼續游就係應對嘅唯一方法.咁樣訓練到佢地就算面對困難都處變不驚,臨危不亂,勇往直前,唔會因為少少野而阻礙自己前進.差唔多等如「唔理咁多,總之你自己死掂佢呀!」
最重要嘅係訓練小朋友嘅同理心.口水禧係獨生子,除左同父母之外,學校同泳隊就係佢學習同理心同社交嘅地方.但學校都未必成日有機會比佢學咩叫同理心,只有喺泳隊先有機會學.原因係每次比賽中,泳手之間雖然會存在兢爭嘅心態,但大家比賽之餘都會同其他人打氣.尤其係當泳池中有啲泳手游得比較慢少少,其他人都上晒水,但池中間重有人爭扎緊咁游,呢個時候,在場嘅人都會一齊幫嗰個游緊水嘅人打氣,不論游嗰個係自己隊定係人地嗰隊都好.當嗰個人到達終點時,大家都會為佢歡呼拍手,令到嗰個上水嘅人知道大家都為佢無放棄,堅持游完個比賽而高興.有啲選手會喺游完之後同隔離左右兩條線嘅選手握手或擁抱,一句” good job”互相鼓勵,我覺得呢個先係比賽真正嘅意義,小朋友唔好一尾淨係知道輸贏,體育精神遠比獎項重要.
重有一樣野我覺得都好重要嘅就係培養小朋友對自己泳隊或國家嘅忠誠.每一次比賽開始之前,各隊嘅教練都會集合所有隊員一齊嗌口號,之後全場就會肅靜企起身面向支美國旗唱國歌.唱完之後,比賽就正式開始.
曾經,口水禧因為自己泳隊唔夠其他泳隊砌而嫌棄自己嘅泳隊,重夠膽當眾話想加入人地泳隊添!但咁嘅年紀真係又唔知咩叫忠誠,見到邊到好玩就梗係一支箭飆去玩,邊度有好野食就飛撲去猛食,邊個多玩具就同佢做朋友架啦,細路仔就係因為無大人咁多顧慮,呢個又話要比面,嗰個又話唔得罪得人咁,細路係睬你都傻,自己鍾意嘅就去馬.結果有兩次因為佢咁「大逆不道」踩自己泳隊兼話要去人地嗰隊,我叫左佢離開個池,唔好再黎參加我地泳隊攪嘅比賽.如非必要或人地趕我走的話,我從來都係一個加入左一個團隊就諗住唔走嘅人(揸車換線嗰陣除外).我覺得忠於你自己嘅隊伍係必須嘅,無論佢係好係壞.所以我覺得係時候要教導口水禧咩野係忠誠,我知道呢樣野好抽象,小朋友好難明,唔通真係要喺佢背脊紋住「精忠報國」同喺腳板底紋低「反清復明」咩!(又唔知我講乜呀呢?哈哈!「反清復明」喺星爺做韋小寶嗰陣喺腳板底寫架嘛)但都要從細就開始教佢,因為忠誠係做好人其中一樣基本要素,大個唔會出賣自己人,知心嘅朋友先會多.
於是我地不停灌輸「教練咁比心機教你訓練你,你就要游好啲,砌低其他隊,幫自己隊攞多啲獎牌返黎.自己做好自己嗰份先,自己人游嗰陣幫佢地打氣,支持自己嘅隊友」.而家雖則佢重未知咩叫歸屬感,但至少聽到其他隊友話自己隊游得慢嗰陣,口水禧都會即刻叫佢啲隊友唔好咁講自己隊,我覺得叫做有進步架啦.
正如上面講過,每場比賽都只有一個冠軍,有人甚至一個獎都無添.但係,你好少見有運動員因為輸左一場比賽就走去自殺,因為佢地訓練有素,輸贏喺佢地做運動員嘅生涯入面幾時都要面對架啦,無人可以真係永遠都世界第一,宇宙最強.天外有天,一山還有一山高,呢場唔得最多咪下次比心機努力啲囉,就算到最後最後都無獎,人生就係咁架啦,自己技不如人,對手太強,人地天生異稟,呢啲係無得怨嘅,唯有接受同享受個過程架咋.將呢個態度用喺平時嘅生活,面對挫折嘅時候,你就唔會被打倒,睇得同失就唔會咁重囉,係咪?
講咁多無非都係覺得「窮養富養」呢種傳統諗法已經過時啦,無論係男仔又好,女仔又好,都應該一視同仁,因為到佢地長大之後都一樣要面對困難同挑戰,挫折呢家野係唔會專揀男人而避開女人嘅,煮到埋黎話之你係王子定公主,一樣要硬食,各人都有自己嘅煩惱架啦,啱唔啱先?
之前禧爸重喺香港嘅時候,口水禧每個禮拜都有兩場比賽.週日係黃昏,週末就晨早.老公唔喺度嘅時候,真係女人都要當男人咁用!比賽前兩粒鐘要先去霸好位開好帳蓬,重要幫另一個隊友霸埋佢成家個位,因為泳隊規定我要去做義工,我只可以求人幫我睇住口水禧,咁我霸開位唔通唔幫人霸咩?咁樣亦都方便人幫我睇仔啦.
帳蓬,兩張凳,幾條大毛巾,游水用品,佢一大袋玩具,「林林嬸嬸」,加加埋埋重到乜咁,搬落車搬上車真係攞命!朝早趕頭趕命,夜晚又趕頭趕命,唔好講笑,而家萬一要著草走佬,啲行裝一立就走得人,真係來無影去無蹤呀!我自覺可以同無牌小販有得鍊添!
中型比賽嘅呢啲場面,上千個家庭喺度,成個難民營咁款,啲無太陽曬嘅位都係要霸返黎嘅.你可以唔霸……如果頂得順喺攝氏40度嘅太陽底下坐幾粒鐘嘅話.我就算坐喺無陽光嘅地方對格肋底都未乾過,自問真係頂唔到烈日當空咁坐幾粒鐘.得我一個人湊住口水禧,我唔中得暑架大佬,我病左就無人理佢架啦.
呢,早前提過我一雙紋左人字拖嘅腳呀.經已特登縮細張相,費事大家見到唔開胃!
我通常都係比賽最後兩粒鐘先要去開工做義工,於是之前嗰幾粒鐘裡面,就會猛灌呢條友食野同去厠所,事關呢條友係唔會自動波嘅,特別係佢成堆friend黎同佢玩嘅時候就更加唔洗旨意佢會識得提早去定交水費.佢試過已經企喺跳台準備游接力,前面嗰棒已經游緊過黎,呢位人兄突然轉頭話要去交水費,咁嘅緊急關頭教練梗係蛇咬都唔會放你走啦大佬,結果有人咪夾住對腳,「太監游蛙式」咁囉,真係比佢激死!
由於有玩具嘅關係,我地個帳蓬長期都好似托兒所咁坐左幾個細路喺度.無論係家長或教練,搵親6至8歲嘅都會先黎我度搵.其實我應該收錢……
我最開心就係有人帶狗黎,咁我就有娛樂啦.
準備紋精忠報國
以前會自己整野食帶去,但而家覺得好麻煩,一來凍晒唔好食,二來無時間準備,喺現場買,熱辣辣重好.
香港返黎第二日就有比賽,禧爸比時差打倒,訓到隻野咁.有太陽訓到太陽落山.
教練比每個隊員嘅卡 ,算係咁啦係咪先!
三場個人加兩場接力,而家囂啦,要寫eat my bubble 叫人食佢啲泡喎.
除左姣屎凳篤,我再諗唔到其他形容詞啦.
夏季最後一場比賽終於收工
喺訓練佢嘅同時,其實我都被訓練緊.我要學「面對,接受,放下」.面對佢比賽落敗;接受佢能力有限;放下輸贏得失.池邊人生百態,父母打氣打到現青筋,上水鬧仔女點解唔游好啲,輸贏得失太誘惑.舊年,我曾經都會覺得口水禧無盡力游,人地比賽博老命,佢大哥當自己喺渡假酒店休哉游哉慢慢游,有時真係會好慶,雖則未破口大罵,但心裡面都不禁火起.細想之下,與其怪佢,倒不如諗下點樣幫佢,於是搵教練每個禮拜私人同佢上一兩堂,執好佢啲手勢,我同禧爸係負責在旁鼓勵嘅角色,游得好唔好,贏唔贏都只講鼓勵嘅說話,其他嘅廢話唔洗講.我覺得養細路就係咁樣,窮或富都唔重要,最緊要有愛.


text:
闊別勞改生涯有年幾嘅呀婆10月中又自動獻身黎進行地獄式嘅勞改生啦!(呀婆:邊個話我傻呀,我最傻!邊個話我笨呀,我最笨!)
洗衫,煮飯,買餸,掃樹葉淋花樣樣有,正所謂,用得唔好嘥!(呀婆:比雷劈呀你個衰女包!)講笑啫,我唔驚有報應,都驚出街踩屎啦!之但係,呀婆黎左之後,確係多個人幫手,家務都做得快啲啦.我去睇覆診又唔洗帶住口水禧,方便好多架!之前每年一次嘅婦科檢查,撞正暑假,要禧爸特登請假喺屋企睇住禧哥,我先有得去咋!你話幾煩呢!
由於呀婆喺香港屋企有人幫佢做家務,所以呢位呀姐係唔郁嘅,結果咪啲血糖指數周不時都唔理想囉.加藥都唔係解決問題嘅最好辦法,所以佢黎之前,我已經預告左比佢知,佢呢次黎美國會無啖好食,唔准食白飯,只可以食粗米加黑米;唔可以餐餐都食飯,有時食沙律或甘薯(sweet potato);無白麵包食,要食就食麥包;每朝一碗水煮麥皮,麵包同雞蛋加一杯咖啡;醃製品咩鹹酸菜呀,梅菜嗰啲,NO!無得傾!!!每日出去公園散步做運動;每日最遲六點半要食晚飯,口水禧唔練水嗰日要五點幾就食.夜晚十點半前去訓,朝早五點半同我一齊起身,最多口水禧去左返學後比佢訓一陣補一補先出去運動.經過兩個禮拜地獄式勞改嘅生活,我以勞改中心第一把膠椅嘅身份宣佈,勞改犯人#007禧婆婆嘅血糖指數幾次空腹篤手指驗血都保持喺四點幾嘅水平,比起香港嘅七點幾呀,八點幾呀,有時甚至係十或以上,減左差唔多一半呀!我自己?噓!咪講埋啲衰野啦!暑假過左都跑返步架啦,係唔小心加返少少磅啫!
咁我唔會一尾地獄式訓練呀婆嘅「巴di」嘅,週末咪比佢放肆少少囉.每逢星期六,日,我地都會出去搵地方行下散下步,比口水禧放下飛機玩下.朝早有時喺屋企食左個勁嘅早餐先出去或喺出面食.喺出面食就無得控制得咁嚴謹啦,所以咪靠平是閒日儲quota囉!
哇,呢啲咪叫苦盡甘來囉,食都食得滋味啲架!不過面頭嗰一大篤cream真係比佢嚇窒!影呢張相前經已撥走左九成,啱啱上檯嗰下篤野有成篤牛屎咁大篤!美國人食cream真係食得豪呀!相比起我地喺屋企食嗰篤cream真係豪食同窮食嘅好大差別!
得來不易,份外珍惜!幾乎鼻頭有一滴嘅話,佢都會lam埋佢唔好嘥!
今日係萬聖節,但其實好多人好早就佈置好晒.食肆同鋪頭梗係唔執輸都要攪下野攞啲綽頭啦.尋日#007出去散步返黎話見到我地有個鄰居擺左兩副棺才喺屋企門口,其中一副重打開門有條鹹魚作勢要爬出黎咁樣.#007左一句「啋!」右一句「撞鬼咯!」,我話分分鐘有人會喺入面爬出黎嚇人添呀!我諗佢都好期待今晚出去trick or treat時有乜野睇!
食完野就梗係要付出少少勞力啦.轉戰公園,不過呀婆嗰日行左唔算多路,帶左佢啲玩意去公園開工,佢話就咁坐喺度曬個背脊都好喎.唉,見佢平日都算好合作去散步運動,偷懶一日半日都唔緊要啦.
口水禧喪玩時,佢阿婆就喪織.我都巧忙架,除左影相之外,我都有野要做架,做咩?
實情係咁,口水禧上年幼稚園個老師周不時都會寄舊衫去烏克蘭比啲孤兒院或窮鄉僻壤嘅村莊嘅,我都捐左好多舊衫比佢寄去.聽佢講,o個度o的人窮到養唔起小朋友就會掉佢地出街或去孤兒院.佢見過有個細路幾年黎身上一件衫都無,只有一對絲襪褲著住咁大把.訓街o個o的會縮o係街邊o的坑渠窿入面過冬,日頭出黎乞食,夜晚縮返入個窿度.大把會凍死o係街度.所以我諗住有衫捐衫,無衫捐就自己去買o的平冷織頸巾捐去比o的細路,雖然一條爛鬼頸巾邊度夠暖,但好過得對絲襪丫,係咪先?呢樣我重負擔得起,當係做好事時又訓練下自己個腦,等佢唔好咁快退化囉.已經呈商呀婆出手幫拖架啦,佢織梗係快過我織啦,多個人幫手,咁就多個細路有頸巾過冬啦.
暫時用幾日織左一條,呀婆教我用粗冷織會快o的.平時等口水禧放學成粒鐘坐o係車或等佢練水就係我地開工之時,附近嘅人已經見怪不怪呢兩母女手不離針,好似想破世界紀錄咁款.
就快冬天啦,又係我頭痕時.你地都睇過呢個blog架啦,某人夏天就係鐵布衫,但一到冬天就變左件底衫架啦嘛,所以襯天氣重未凍到去唔到公園時要多o的帶佢跑跑跳跳,希望增強體能,唔好咁易比人惹病,請得多病假攪到我又接學校警告信.校長今年開學迎新日特別呈清話o的警告信唔關佢事架喎,叫大家唔好找佢晦氣,唔知係咪舊年比我寫封電郵插佢一穫,佢驚今年再比我恐嚇,所以急忙要呈清下呢?
玩玩下又會去左個滑梯上面架呢?好彩地下鋪晒軟膠,就算跌都唔會好甘.呢o的年紀整損少少都可以好誇張,刮甩左1/4個一毫子嘅皮,佢都要黐塊o卑牌咁大嘅膠布,所以我個袋入面消毒葯膏同膠布係唔少得嘅.呢條友周身郁無時停,賴野嘅機會實在多不勝數.
加條尾比佢,其實同馬騮無分別.
佢同呀婆講話佢係o係呢隻蛋度爆出黎架喎. 究竟佢係邊個星球黎架?
無論去到邊都可以隨時變身做織
婆女嘅佢,對手係唔可以閒放嘅.
往年呀婆總係萬聖節前就離開美國返去香港,今年終於可以見識下咩係Halloween啦.佢咁大個女都係第一次見到身後兩個有如梳化咁大嘅南瓜咋!佢開頭重以為係假野,我地話佢知年年呢度都有南瓜鬥大比賽架,啲南瓜係堅架!
某個週末帶呀婆去Sausalito 海邊行下,見到呢個叔叔o係度砌石頭.呀婆話佢用膠水黐,但好多人圍住睇架喎,如果真係用膠水黐嘅話,咁有乜好睇呢?
我地企左都有十分鐘,即場呀叔重叫左兩個細路試砌,其實佢話最緊要係揀啲石頭嗰度要小心,平面多而又夠大嘅就做個底,「岩岩饞饞」嘅就放上面用黎勾住其他石,咁就好容易砌得高架啦.
小朋友試砌,呀叔現場指導.我估因為係海邊,海水侵蝕加埋日曬雨淋又風蝕,啲石頭唔係勁硬,呀叔隨時可以揸住舊石係咁中個地下就改變到少少石頭嘅形狀,鑿到個形狀適合砌上堆石柱為止.所以無可能係用膠水啦,蝕都蝕死佢呀!
起初睇極呢張相都硬係覺得有啲怪怪地,經過細心研究,個怪處黎至我同呀婆各人頭上嘅帽!明顯我頭頂嗰隻係黎至比較有米嘅星球;呀婆嗰隻就……比較節儉囉……美德黎嘅美德黎嘅,不過唔係真係好遮到太陽之嘛!
睇下我頂帽,一秒變形,快過移形換影!(唔該自己起如來神掌音樂)天下武功無堅不摧,唯快不破! (收嗲啦,妖!)
我對眼霎時入左黑洞(立即變黑,快過X源髮彩!得左)……喂))))))))) 返來囉……呀婆繼續粉紅飛碟笠頭.
是日精選,無野好講啦,佢贏晒啦!
再去種mimi嘅地方,有人依然相信mimi係可以種嘅.為何此人嘅智商同佢身高成反比架呢?可能佢以為自己都係「被種」出黎嘅.
死心不息,再種mimi.
衰仔,你係都應該幫老豆呀媽種左銀紙先啦,養你真係未種到銀紙就已經燒晒啲銀紙先啦!
此女子今趟過黎合作非常,除左願意去練佢個「巴di」之外,又肯著波鞋啦,曬太陽啦.最重要係唔敢做太多「架兩」撐佢粒寶貝孫,除左係因為過黎之前比禧公公同肥玲洗腦式教育之外,黎咁多日都已經見識到為何我成日都要勞氣丙穫件麻煩友,呀婆由成日都話「細路仔係咁架啦!」變到而家都識講「我有你比媽媽鬧!」!大進步,very good!咁……
我其實應唔應該多謝口水禧呢?


text:
李建成
李建成(589年—626年7月2號),字毘沙門,中國唐朝高祖李淵大仔.隴西成紀(家陣甘肅秦安西北)人.原本係皇太子,後來二細佬李世民發動玄武門之變,李建成俾箭射死.之後李建成尐仔女全部俾李世民殺死嗮,冇咗後患,兩父子都踢出皇室.後來李世民做咗唐太宗,追封李建成做息隱王,當佢親王噉葬,後來又追封做隱太子.
玄武門之變改
害人改
秦王李世民功績卓越,太子李建成驚李世民會搶走皇位.為咗削弱嚟自李世民嘅威脅,李建成做咗種種應對,李建成同李元吉一齊,暗算李世民最重要嘅謀士房玄齡同杜如晦,將佢哋革扯,而後又派人殺死李世民嘅重要將領尉遲恭,失敗後又詆毀尉遲恭,尉遲恭經李世民求情先唔使死.為咗削弱李世民嘅力量,當突厥人喺公元626年頭入侵邊境嗰陣,李建成同李元吉去抵抗突厥人,想趁機攞走李世民幕府嘅勁揪將領同士兵,李建成同李元吉重金賄賂李世民手下嘅關鍵人物,希望佢哋倒戈相向.李世民反擊,收買玄武門嘅禁軍將領常何去做自己友.
兵變改
武德九年(626年)六月三日,李世民向老豆李淵篤李建成,李元吉同尹德妃,張婕妤背脊,話佢哋通姦偷情,淫亂後宮.李淵即刻對四人私通亂倫做個調查.第二日一早,張婕妤將李世民對佢哋嘅控告通知李建成同李元吉,佢哋決定唔去朝廷而擅自去見皇帝,講道理,之後騎馬去太極宮,想為自己辯護,結果喺玄武門遇到李世民嘅埋伏,李建成俾李世民射殺,李元吉亦都俾尉遲恭射死,史稱玄武門之變.
身後改
李世民之後攞住大權執政,李淵落柯打畀李世民管國事.李世民殺死嗮李建成同李元吉嘅仔,重喺宗籍度刪咗佢哋個名,趕盡殺絕.李世民做咗唐太宗之後,恢復李建成喺宗籍嘅名,追封佢做息王,謚號隱,後來恢復太子身份,嗌隱太子.
屋企人改
老婆改
仔改
女改
至少有五個女,其中三個未有喺歷史上記載.
參考改
- ↑ "《册府元龟 卷七百十五 宫臣部 忠于所事》". 原著喺2009年9月11號歸檔. 喺2014年10月12號搵到.


text:
2010年9月30日 星期四
金源小館
我個人覺得灣仔區既食肆俾人既感覺都係好高級,但係其實都好多平民化既食肆的,係灣仔大王東街就有一間極度平民化既小店,環境同出品都有著香港人坐大排檔既特色,而且價錢十分便宜.呢度有一道菜式,響譽三十年,就係山東燒雞.
呢到既山東燒雞非常入味,雞肉鮮嫩無比,塊雞皮實在非常吸引,正正因為好多人怕肥,唔敢食,只可以嘆他們走寶,加上那個蒜蓉豉汁,非常美味.另一個好好味既餸就係香醋骨,十足十以前屋企煮既味道,好有屋企feel,酸甜味道剛剛好.
一睇到呢碟叉燒炒蛋就知吸引啦,仲有好多蛋汁黏住,一食落口就知嫩滑,有d蔥花吊下味.椒鹽骨鑊氣夠,夠香脆,唔太咸,可以用黎送飯.個肉餅蒸得火喉剛剛好,有D馬蹄粒增加口感.
下圖既金沙蝦,表面好吸引,但係都係覺得金沙蝦都係細細隻好食,成大隻都係差少少,雖然蝦肉結實,但太大隻要剝殼,哂左D金沙汁.梅菜扣肉既梅菜好味,扣肉唔太肥,不過都好好,肥瘦相間,一舊好靚既五花腩,整得好,真係好鬆化.咸肉炒四季豆表面睇黎好似叉燒炒,不過慢慢食落係食得出係咸肉既.
黎到呢到食飯,除左食飯之外,一定唔可以錯過佢地自家製冒甜品,有好多既,最出名既係木槺布甸,不過我就至愛佢既係焦糖雞蛋布甸,味道好正宗,焦糖唔太甜,但係同個布甸好夾,除左呢兩樣外,佢既榴槤雪糕都好多人叫黎食架.
呢間食肆我會不斷黎食,因為平靚正,lunch黎食又平,又夠飽,晚飯都唔錯,只差在環境上,十分殘舊.
地址:灣仔大王東街3號地下
2010年9月29日 星期三
小酒窩餐廳
最近經朋友介紹,去到佐敦近尖沙咀警署一段既廟街,有一間外表平平無奇,但內有乾坤既小店,明明寫住係印度餐廳,點知食既野係Fusion,完全唔清楚佢究竟係一間咩餐廳,不過點都好,野食好味就是皇道.
2010年9月28日 星期二
阿一天下
茶餐廳賣鮑魚,只此一家,呢間就係阿一天下,整體黎講絕對係一間高級茶餐廳.鮑魚大王為左推廣鮑魚文化,與人合作將鮑魚平民化,等多D人可以享受呢種美味.
呢到有好多個餐,例如:阿一鮑魚餐,鮑魚三寶餐及人氣包翅花膠炒飯餐等等...今次食了幾種餐,價錢都係88-168左右,阿一鮑魚餐包括一煲翅,一個鮑魚花菇,一個茄汁洋蔥雞扒,一個杏汁官燕及一碗飯.煲黃燜大鮑翅,味道真係幾好,不過比較杰身,用黎撈飯都唔錯,鮑魚雖小且係鮮鮑,但味道鮮美,茄汁洋蔥雞扒就真係只係用黎間場,送飯食,最尾個個杏汁官燕,都幾足料,不過略淡,只有少許杏汁味.
另外叫了一個買一送一既人氣包翅花膠炒飯餐,即是148有兩份餐,包括餐前小食,砂煲紅燒包翅,豉油皇雞中翼,花膠水晶特式炒飯,時蔬及雜果珍珠撈.餐前小食係XO醬煮鮑魚肝,味道幾得意,有新鮮感,紅燒翅既味道比黃燜翅更加好味,加30蚊可以加大煲翅的,份量多好多架,翅既湯身比較稀,其餘既用了一個大碟裝起,炒飯,時蔬及雞翼擺得好企理,炒飯乾身,唔油,塊花膠都OK既,不過要彈既絕對係個杯雜果珍珠撈,我覺得一D都唔好食,好似罐頭果汁咁.
最後個個餐實實在在俾我最驚喜既心情,雖然只是一盅燉湯同一碟炒飯,但係最出色既竟然係個炒飯,燉湯係蟲草花人參燉竹絲雞,顏色清澈,味道鮮甜,一盅好好味既燉湯,那碟炒飯有一隻小小既鮑魚擺係飯面,呢碟炒飯表面睇落以為好細碟,但其實係好大碟,炒飯內既材料豐富,有鮑魚粒,咸肉等等,炒飯最緊要乾身唔油,食落又濕潤,呢到食完成碟炒飯之後,油都唔多一滴,一個好出色既炒飯.
我覺得呢一間餐廳,未食過,可以試下,食過都可以得閒再食,間唔中一次半次,應該有驚喜既.
地址:尖沙咀北京道71-77號誠信大廈2樓
2010年9月27日 星期一
海鮮島
呢個月,秋風起,應該係食蛇既,不過除左蛇,梗係食海鮮啦.而家d海鮮肥美鮮甜,今次同朋友一齊入到布袋澳,食左海鮮島.
入到去,佢地安排我地坐在係頭個邊,好在呢個時候,有d涼風,唔係真係熱死.我地都係點左一d好普通既海鮮黎食,不過都係好鮮甜肥美既.白灼跳螺,用水烚一烚,鮮甜無比.豉椒炒聖子王,大大隻既聖子配上濃味既豉汁黎炒,惹味得黎又不失聖子既爽脆.
食得海鮮又點可以少左椒鹽鮮魷,味濃得黎,又唔會話太咸,整體黎講岩岩好,外脆內軟.至愛既菜式黎啦,砵酒焗蠔,不過呢個比較失色,覺得唔夠乾身,如果可以乾身d,就可以脆口d,而且食唔出有酒味.
薑蔥炒蟹,本人因為太懶,唔太願意去食,因為食完要洗手,成日d汁因為有生粉既關係,黏住隻手,好討厭,不過食左個蟹蓋,爆膏,十分好食.豉椒炒蜆同聖子一樣,都係好惹味,食完唔口渴.
豉油王蝦碌,味鮮,都幾入味,但是有d好細隻,細過一隻尾指.芝士焗龍蝦,主角當然係個伊麵底啦,哈哈,食哂d麵,d龍蝦都未食完,龍蝦都幾厚肉
楊州炒飯料多乾身,都真係好好味,不過因為太大碟既關係,食到成枱都係,亦係每碟必叫既食物,炒菜賣相好,可是太油膩,油光泛泛咁,雖然夠翠綠,可是真係好油.呢餐海鮮餐,真係好美味,價錢又唔係想像咁貴,可能無叫魚啦,哈哈.
地址:西貢清水灣布袋澳7號B舖
2010年9月24日 星期五
堂記腸粉專門店
之前講完添記,咁就梗係講堂記啦,每次都會一次過食哂兩樣,先食堂記填下個肚,之後就去添記填飽佢,因為係堂記落單,一係就落多D,等佢慢慢整,一係就食完一轉,即走,因為一碟腸粉係要等好耐既.唔知真定假,每次有叫粥既人都會比無叫粥既人快D有腸粉.
點解明知食碟腸粉要等咁耐,都要咁哂時間去等,因為實在值得,每碟腸粉都滑不溜口,而且配搭新鮮.下圖個碟只係最普通既牛肉叉燒腸,呢碟真係普通左D,不過都係堅持個一句"滑不溜口".
2010年9月23日 星期四
添記法式三文治
添記法式三文治既舖頭位置絕對係一個叫偏僻既地方,如果你唔係揸車的話,真係唔係好想入黎,因為無論搭咩車都要行入黎,雖然唔係太遠,但係要轉黎轉去,好討厭,可是佢又值得我特登入黎喎,簡直矛盾.其實除左添記外,堂記亦係我既心水腸粉店,稍後會擺埋上黎.
佢既法包三文治真係做得好好,係出面食左咁多間,都係無呢間咁出色.一個Order完即刻再入焗爐焗脆既法包,夾著淋淋種種既肉類同醃好的蔬菜絲,真係一大美味.肉類大致上有扎肉,五香腩肉,咸豬手及法式嚼肉,咩叫嚼肉,就是豬肝加上豬肉攪碎之後製成一片一片既肉凍,口感勁似鵝肝,但又十分惹味,而蘿蔔及青瓜絲係酸酸甜甜的,配合上d肉類,十分夾,整個包外脆內軟,外熱內冷,十分得意.
2010年9月20日 星期一
味吉拉麵館
呢間拉麵館係一個連鎖集團既,應該就係UCC啦,不過無論由外面同裡面都睇唔出係出自UCC集團.今次去到既就係MEGA BOX那一間.MEGA BOX內裡表面好似好多野食選擇,但係其實都係無咩邊間好食,咁岩經過呢間,佢地又開左無耐,又未試過,所以就入去試啦.
太約六點四十五分左右,裡面已經坐得八八九九了,我地被安排到一個面對住停車等客區既位置,雖然地方唔迫,但係都唔係太舒服,因為坐位都排得幾密.
首先要講既係佢地既串燒,無論擺盤同味道都好好,外層燒得香口,內裡則肉汁豐富,而且有淡淡既一股鹽味滲出,因為我地叫了鹽燒,呢到係可以Order汁燒的.
2010年9月17日 星期五
鳳華路邊雞飯店
由於屋企無煲湯既關係,間唔中都要有D湯水落肚,所以有時我都會去D有燉湯既舖頭食飯.係九龍城就有幾間啦,當中路邊雞呢個名已經有好耐既歷史,但係你問我九龍城有兩間都係叫路邊雞,而邊間先係正宗既,我就唔清楚了.兩間無論係出品同環境都如出一轍,我向屋企人查問,佢地就話另一間應該係耐D既,不過我覺得最緊要都係食物好食就得了,所以我都無考究過邊間先係正宗.
呢到最出名既梗係雞同燉湯啦,三個人叫了兩個菜干豬肺湯,一個淮杞牛展湯,兩款燉湯都好足料,而且味道好鮮甜.其實呢到仲有好多款湯選擇,要試勻哂,都要黎好多次,而且價錢一D都唔貴,十分抵食.
今次叫了一個霸王雞,一碟雞什同一個菜,雞肉嫩滑,略嫌味道不足,相反雞什味道好鮮,而且又夠入味,可見準備工夫好充足,兼清洗得好乾淨,當中以沙薑汁入味,令到碟雞什更升了一個層次.最重要既係,呢到價錢一D都唔貴,仲有好多特價小菜,所以好多九龍城街坊都當係飯堂日日黎食.
地址:九龍城龍崗道20號地下
2010年9月16日 星期四
滿記甜品
一講起甜品,其實點可以唔講一講榴槤甜品既始祖呢,我想佢都係唯一一間有劃分開榴槤區既甜品舖,以前中學時,黎食o個一刻真係好開心,因為入西貢係一個好遙遠既路程.
黎得呢個又點可以唔食佢既榴槤甜品呢,今次就叫了榴槤糯米滋,表皮煙煙靱靱,裡面香濃無比.另一個係芒果糯米滋,同樣煙煙靱靱,而且芒果鮮甜.
其他既都係白雪系列,即係雲呢拿汁,其實呢個我覺得好普通,無咩特別,如果真係要講特別既係,佢唔同平時出面食既甜品咁,用果汁做底,呢到就唔會係咁樣,感覺會比出面既有新鮮感既.
雖然滿記周圍都有,但我只鍾情西貢呢一間,可能入到西貢會有一種悠閒既心情,好舒服,食個甜品都寧舍滋味.
地址:西貢普通道10號A,B,C地下
La Maison
來既Lunch時間,突然好想不斷去試食新野,所以就找到一間樓上舖既法國私房菜,雖然係lunch set,但係質素一d都唔會將貨就價.每個星期都會轉既餐牌,係一個包餐飽,餐湯,前盤,主菜同飲品既set,而且仲可以以優惠價錢$28去追加一個法式甜品,整set價錢由$58-98不等,男仔都絕對食得飽,因為整個餐都好豐富.
一坐低,waiter就會放低一樽水,並且好有禮貌地向我地介紹是日餐牌,今日就有5個set選擇,我地一行7人,大部份都對西冷牛扒情有獨鍾,所以叫了6個西冷set,一個雞扒set.而且今日既頭盤係薯仔沙律,味道幾好,而且仲好大份.
餐湯則有兩款,一個係南瓜蓉,另一個係蕃茄湯,但係好奇怪地,單睇表面,基本上分唔出邊一個係南瓜湯,邊一個係蕃茄湯,唔講唔知,上面既圖係蕃茄湯,下面則是南瓜湯,再配上一個熱辣辣既新鮮麵包,十分美味.
主菜到了,西冷七成熟配薯菜,原來呢到次次俾既薯菜都唔定的,今次唔係薯條,而係薯餅,十分有趣,另外,仲有一件焗釀茄子.那件西冷牛扒,絕對唔似普通既貨色,食落juicy得黎又有味道,絕對唔會係將貨就價.
另一個雞扒食落好正,好嫩滑,表皮微微焦香,加上白飯及焗釀茄子,配搭還可以.
呢到地方雖然細小,不過環境都唔錯,多人時係會比較嘈,但係俾人既感覺好舒服.係一天繁忙既工作中,呢到會俾到你一個喘息既機會,十分悠閒.最緊要係食得開心,又放心.
地址:灣仔汕頭街2號廣泰樓1樓
訂閱: 文章 (Atom)


text:
好似點上妝個樣都好暗啞
-
COUSEN last edited by
我成日都好羨慕啲韓國女明星皮膚咁白咁好, 好似識透光咁,
但係我就無論搽幾多美白霜, 敷幾多mask,
點唔曬太陽, 搽幾多防曬, 塊面睇落都係好暗,
已經試過用埋調色base先上妝, 但係好似點上妝都冇咩用,
有時出街出得耐照鏡都感覺塊面好灰灰沉沉, 冇咩氣色....
-
Ching last edited by
灰灰沉沉好大機會都係粉底問題,氧化左就係咁
-
tunnybaby last edited by
人地韓國好多女明星都打美白, 當然白啦, 黑底係好難變白咖, 唔好諗啦, 放棄啦
-
fance last edited by
其實可能係你長期化妝, 落妝又落得吾乾淨累積咋? 落乾淨啲, 定期去下角質試下先啦
-
Anonymous last edited by
tunnybaby said:
人地韓國好多女明星都打美白, 當然白啦, 黑底係好難變白咖, 唔好諗啦, 放棄啦
吓? 美白針? 唔洗咁誇張啊?
唔通真係要去轉韓國先搞得掂?
-
kake last edited by
Anonymous said:
tunnybaby said:
人地韓國好多女明星都打美白, 當然白啦, 黑底係好難變白咖, 唔好諗啦, 放棄啦
吓? 美白針? 唔洗咁誇張啊?
唔通真係要去轉韓國先搞得掂?
同意吖,吾好甘心急先,我自己以前都唔識點先叫落妝落得乾淨,係後來買左nu skin新出個部lumi spa洗面機先知我平時洗面落妝有幾吾乾淨,同埋佢有得去埋角質同彩妝,用左一排我feel到我皮膚無之前甘暗,有返光澤,樓主可以試下


text:
(網上圖片)
宜家,ABCDE,呢幾個英文字母嘅背後意義,已經主宰緊全世界未來社會發展嘅命脈,塑造緊一啲可能,一啲幻想:人工智能AI,區塊鏈blockchain,雲端cloud,大數據bigdata,電子支付e-payment,呢啲技術,就好似以前嘅internet同smartphone一樣,好可能成為劃時代改變世界,革新幾代人行為模式嘅產物.
人腦唔夠人工智能嚟,小至捉棋,recall記憶,寫文章,大至設計,運算,比反應,學習能力,全部都唔係佢果皮.當chatbot同機械人代替晒啲CS嘅工作,翻譯同寫文章都可以自動做自己寫埋,連copywriter同translator都唔駛請,司機變成監察自動化行車果陣時嘅technician操作員,人嘅工作,就只係需要確保能源可以源源不絕咁供應,軟硬件automation可以暢順運作,咁人嘅工作,就可以完成嘞.將來,交易暗做匿名做無需做帳,連交功課果陣都無得抄唔駛抄,連想check吓邊啲人質低個價拋貨都唔得.全部資料去紙化,書局,文具店可以全部收皮,到時,每區開多幾坐數據中心,研究中心就差唔多,起樓?你傻咩?啲大嘅廣告公司,market research公司全部收擋,出街唔駛帶錢,過數唔駛用卡,借錢唔駛去銀行,因為銀行分行都會無晒,全部虛擬銀行搞掂晒.只要有條link有個code,你畀錢我,我畀資料你,咩都搞掂晒,快到無輪.走佬走人走數走資,全部都易過借火.
宜家,究竟係咩世界?將思考外判比AI,溝通傳訊交易外判比blockchain,記憶外判比cloud,分析交托比bigdata,財務交易完全依賴e-payment,結果係,人人無咩好搞,除左搞機搞program搞code,好多人已經失去左佢原來上天所賦與畀佢嘅能力.宜家,已經無人會記住其他人嘅電話號碼,因為無人習慣聽/講電話.明明成個人企左係度,你都唔會當面問佢野,你只會之後text佢來回乒乓幾十次.有email唔用,連contract都只會係whatsapp度發.唔會再有人畀錢夾錢買蛋糕,個個都只會問你有無payme或者alipay/wechat pay?就算跌左900幾點都唔駛驚,電腦AI已經幫你做左野.嘩,點解呢個時間會有人入侵你屋企呀?個App同個電子鎖會響會alert你,望望吓,原來係呀女帶左個同學上嚟溫習生物科技課.
將來,係呢個社會生活嘅人類,唔知仲有無位置呢?


text:
從機場出發
於機場乘坐龍運巴士A47X號線至大埔墟站,再轉乘綠色專線小巴20C號線至大美督巴士總站.由車站經過大型公眾燒烤場並沿海濱(往南望海及船灣淡水湖主壩方向)靠右步行約10分鐘即到達旅舍.
龍運巴士A47X路線和收費請按此.
綠色專線小巴20C路線和收費請按此.
從港珠澳大橋出發
於大橋香港口岸乘坐任何機場巴士「A」線至青嶼幹線繳費廣場(青馬收費廣場),轉乘龍運機場巴士A47X號線至大埔墟站,再乘坐綠色專線小巴20C號線至大美督巴士總站.由車站經過大型公眾燒烤場並沿海濱(往南望海及船灣淡水湖主壩方向)靠右步行約10分鐘即到達旅舍.
龍運巴士A47X路線和收費請按此.
綠色專線小巴20C路線和收費請按此.
從羅湖/落馬州出發
於羅湖/落馬州乘坐港鐵至大埔墟站,再轉乘綠色專線小巴20C號線至大美督巴士總站.由車站經過大型公眾燒烤場並沿海濱(往南望海及船灣淡水湖主壩方向)靠右步行約10分鐘即到達旅舍.
綠色專線小巴20C路線和收費請按此.
從香港西九龍(高鐵站)出發
使用天橋∕行人隧道步行至港鐵柯士甸站乘坐鐵路至港鐵大埔墟站,再轉乘綠色專線小巴20C號線至大美督巴士總站.由車站經過大型公眾燒烤場並沿海濱(往南望海及船灣淡水湖主壩方向)靠右步行約10分鐘即到達旅舍.
綠色專線小巴20C路線和收費請按此.
從港澳碼頭出發
於港鐵上環站乘坐鐵路至港鐵大埔墟站,再轉乘綠色專線小巴20C號線至大美督巴士總站.由車站經過大型公眾燒烤場並沿海濱(往南望海及船灣淡水湖主壩方向)靠右步行約10分鐘即到達旅舍.
綠色專線小巴20C路線和收費請按此.
其他
的士:於大埔寶鄉橋乘新界的士(綠色的士)直達旅舍.每程收費約港幣$80.


text:
失眠嘅經歷真係好痛苦,遇過呢個問題嘅人相信都知道一啲都唔好受
明明好攰,但係瞓左係床上面又好耐都瞓唔著,精神疲勞好辛苦
失眠可以好多原因造成,都市人生活壓力大,有呢個問題都係好平常
有咩原因令到失眠?
以下嘅原因都有機會係失眠嘅原因
1. 半夜扎醒瞓唔返
2. 精神緊張瞓唔著
3. 過度用神,太集中精神
而我就係過度用神同集中精神,平時返工專注好過,而且長時間都要思考
所以一到夜晚明明好攰但係都瞓唔著,慢慢就開始失眠
失眠真係好困擾,因為會令到第二日精神唔夠,專注力都下降
個樣睇落仲會好唔精神.
失眠期間嘗試過咩方法?
為咗可以瞓覺真係試過好多方法,等我分享下我又試過咩方法呢!
一開始有試過飲熱牛奶,但係最後會扎醒訓唔返
睡眠時間維持都得唔長.
試過熱牛奶唔得,我又試下早啲上床到休息
諗住慢慢就會有睡意,但係最終都只會係喺床到眼光光
最後我真係捱唔住要去睇醫生,配安眠藥服用
當然食左之後係可以瞓到覺,但係始終係藥物,長期服用都唔好
而且失眠藥係會有副作用,所以最後我都擺脫左安眠藥,唔再食用
最後點樣擺脫安眠藥?
擺脫安眠藥當然要搵到樣新嘅方法先可以,由於我身邊嘅朋友都知道我有失眠問題
但一聽到要食失眠藥幫助入睡,就立刻叫停我
因為失眠藥有副作用之餘仲會產生依賴,長期食用對身體無益
最後朋友介紹左我食草姬嘅速睡丸,佢係純天然西草本成分而且無副作用
所以我都好安心試,點知一試就變左安眠藥嘅取代品
一般嚟講,食左30分鐘之後就可以自然入睡
通常我會係沖涼前食,整理好護膚完就啱啱好
我感覺食咗之後真係瞓得好舒服,因為佢統天然無副作用
都唔會產生依賴性,基本上第二日要早起我先會食
唔需要長期服用我都覺得可以瞓到覺
同我一樣有失眠問題嘅朋友,可以試下草姬-速睡丸
介紹返我喺以下網站購買㗎
https://bit.ly/3g8cbHq


text:
Read full review
2021-02-14 208 views
情人節又遇著年初三有假放,要諗埋午餐去同女朋友食咩.記得有同事介紹過呢間漢堡包店係香港數一數二好食,於是決定同女朋友嚟食返個情人節午餐.我地叫咗兩個餐,我就梗係叫個招牌菜signature double cheese burger;女朋友就要mushroom cheese burger,兩個包都份量十足.我嗰個包嘅配料洋蔥同番茄都新鮮多汁爽脆,而牛肉都好多肉汁,反而我自己覺得可以唔使好多芝士,但當然鍾意芝士嘅朋友們可以更加enjoy啦!個蘑菇包嘅蘑菇都好似個漢堡扒咁整成一個餅狀,但食落就完全唔膩.跟餐雖然有跟薯條同飲品,但既然情人節慶祝梗要side back多份兩份小食:蒜香雞翼同埋美式炸雞.雞翼嘅辣醬有啲甜甜地,應該係泰式辣醬,個皮都炸得幾香.個炸雞係有啲似嗰啲雞寶/雞粒,有車打芝士醬點,都幾惹味.講返佢跟餐嘅薯條,我地其中一份叫咗黑松露薯條,一份原味.黑松露嘅醬份量好夠,可以話係重口味嘅黑松露.食完飲煎炸嘢,飲返啖汽水真係好正架.但係齋飲汽水係唔能夠滿足貪婪嘅我.加返個雪糕做黑牛就差唔多.呢度嘅黑牛雖然唔係用我鍾意嘅朱古力雪糕而係用雲呢拿,但佢又係份量好多,而且佢係落咗雪糕先畀汽水
我地叫咗兩個餐,我就梗係叫個招牌菜signature double cheese burger;女朋友就要mushroom cheese burger,兩個包都份量十足.我嗰個包嘅配料洋蔥同番茄都新鮮多汁爽脆,而牛肉都好多肉汁,反而我自己覺得可以唔使好多芝士,但當然鍾意芝士嘅朋友們可以更加enjoy啦!個蘑菇包嘅蘑菇都好似個漢堡扒咁整成一個餅狀,但食落就完全唔膩.
跟餐雖然有跟薯條同飲品,但既然情人節慶祝梗要side back多份兩份小食:蒜香雞翼同埋美式炸雞.雞翼嘅辣醬有啲甜甜地,應該係泰式辣醬,個皮都炸得幾香.個炸雞係有啲似嗰啲雞寶/雞粒,有車打芝士醬點,都幾惹味.
講返佢跟餐嘅薯條,我地其中一份叫咗黑松露薯條,一份原味.黑松露嘅醬份量好夠,可以話係重口味嘅黑松露.食完飲煎炸嘢,飲返啖汽水真係好正架.
但係齋飲汽水係唔能夠滿足貪婪嘅我.加返個雪糕做黑牛就差唔多.呢度嘅黑牛雖然唔係用我鍾意嘅朱古力雪糕而係用雲呢拿,但佢又係份量好多,而且佢係落咗雪糕先畀汽水你加,變咗雪糕嘅奶香同雲呢那香都好佔好重味,即係變咗以前好興嘅雲呢那味可樂.我自己雖然偏愛可樂味重啲,但試下呢個都幾特別.
而女朋友嗰杯係曲奇奶昔(其實係oreo),都好香滑,愛甜一族可以試下.
Post


text:
廣東話保存站/澳門式粵語/生活雜談
又嚟一年一度嘅「新學習計劃」
早排一個fd問我:結他要自學難唔難?
我話:要睇佢嘅目標係咩喎
到咗2020(空白)嘅最後一日,估計又要被年度總結同新年新希望嘅Post包圍.講真,你睇下周圍嘅人,有幾多個成功減到肥?;) 不過一年又難得先果一次,倒不如好好享受下呢個「年度盛典」啦.
鑒於今年嘅我過嘅係一片空白,唯有著重講下年後先發生嘅「新年新計劃」.早年我都好似啲夢想家咁,列咗啲「100 things to do」喺我嘅年計劃入面,然而宜家睇翻,我真係希望我可以嘥少啲時間喺異想天開嘅幻想度.
目標要達成,原嚟都有理論
有睇過《3的法則》或聽過呢個理論嘅人大概知道目標唔可以太多,然後再分成各個步驟去完成果件事.雖然唔一定要「3」呢個數字,但要達成一件事,真係需要極度嘅專注.關於習慣養成,自我成長,學習,我推薦下面幾本暢銷書:
- 《刻意練習》
- 《原子習慣》
- 《專注力》
每本書都有一定厚度,然而歸納出嚟嘅要點基本就果幾項,如果無耐性睇完建議可以去YouTube睇說書人嘅介紹.嗯,係強烈建議,因為我都覺得睇曬成本好沉悶(笑).YouTuber方面我比較推艾爾文,啾啾鞋,囧星人.
(YouTuber要揀專業說書人而唔係網紅 ;))
因為呢幾本都係世界級暢銷書,我就唔多講佢啲內容嚟掗字數啦.其實呢幾本書(當然仲有其他好書)佢哋有啲概念係共通嘅,以下用一啲我生活上會遇到實例嚟解釋,首先係文章一開頭提到嘅:
結他自學難唔難?
鑒於好多人睇少結他呢樣樂器,針對呢個問題,首先要問翻佢嘅係:你想學到咩程度?或者話,你嘅目標係咩?
最近都遇到啲想學嚟求婚嘅,或者婚禮上彈唱嘅,咁我可以講:(你要達成呢個目標)結他唔難,自學都唔難.搵一首Chord好易彈嘅流行曲,或者改編到好易按嘅Chord,再用好BB班嘅掃法Run一次,唔洗一個月出得場.
(畢竟最重要嘅係心意 ;))
關於自學呢回事,以樂器嚟講,有一個好老師係事半功倍嘅.早幾個月第一次認真上1對1歌唱班,果幾個月嘅時間真係比喺YouTube自己學快好多倍.然後,老師最重要嘅功能之一係:回饋.關於呢點《刻意練習》都有提到,有回饋先知自己邊度需要改進,加強,而唔係一直練自己熟練嘅地方.雖然咁講,作為一個教師兼學習者,儘管有拜師,最重要嘅係課堂外嘅你有幾努力.
你一個星期花幾多時間喺呢件事上?
最近問過一個學外語嘅fd呢個問題,佢話得閒果陣會攊出嚟睇2,3次,OT果陣就好懶;都問過另一個學樂器嘅人,佢話一星期一次吧.
唔,首先我要講明嘅係,可能睇我上面書單就已經知,我呢篇指嘅係「認真」嘅學習,想「盡全力達成一個或數個目標」嘅學習.唔係新鮮感玩玩下,亦都唔係求完婚就呢世都唔再掂部結他.係刻意練習.
我都利申下先,雖然我彈咗好多年結他,但都並唔係一直都咁認真:中學一開始掂,因為都得閒,可以一日彈3個鐘;大學同工作後會分心,特別拍拖果陣完全無掂過咁濟;最近得閒翻同有目標,大概維持到一星期5日.5日多唔多?以學樂器嚟講真係唔多,但呢個係一個基本要維持嘅數,如果稱為認真.當然,仲要搭配埋《刻意練習》嘅其他要素,比如話精準嘅練習方向,呢度就唔著墨了.
「語言要出國學」嘅迷思
呢個議題分成兩個點:
- 出咗國果班人外語能力有好幾多?
- 呃,我真係無錢出國喎,係咪無解?
關於第一點,我諗大學果陣大家都有略有聽聞,有啲人去到英美澳加後係普通話變好咗 ;),抑或係日本住咗幾年連M記都唔識哎(真人真事).我唔係否定出國唔係一個學語言嘅好方法,而係,呢個真係唔係一個必然結果.我哋點樣學母語?就係細個果陣週邊嘅人成日咁同你講,你唔洗背生字,記文法就自然而然講到好流利.而由於好多學外語嘅人都一把年紀了(?),用同樣方法,掉你去外國就真係可以學好?我真係好懷疑.
會學好嘅人無論佢喺邊度都會學好
……呢句唔小心落咗小小心靈雞湯.順應去到第二點,其實出唔出國好,我哋可以「自製」一個外語環境.上面講過,有老師令你學習事半功倍,而最重要嘅係你花幾多時間喺件事上面.比如英文,假設你唔係翻外資,你一個星期有幾日會掂到英文?創造英文環境,我目前係咁做:
- 將所有網站同Apps嘅語言設定改成英文
- 改用英文睇平時會睇嘅嘢:YouTube, Google, Wikipedia, etc.
- 字典由英漢改用成英英
- 睇外國人教嘅全英教學或全英教材
其實我應該改由英文寫文……
之類.
其實我以前學日文都係用呢種模式,手機同各個網站一直係set咗日文,直接睇日網嚟留意音樂嘅最新資訊,果段時間嘅日文讀解能力真係直線上升.最重要最重要係,你要睇感興趣嘅嘢,因為咁,你先會堅持落去.
因為平時都有教開日文,以常規班嚟講教咗一年,《大家的日本語》先教到17,18課,究竟幾年先學識啊……而平時考高分嘅學生都唔一定係日文能力較高果群,課堂外花幾多時間接觸同鑽研,先係影響嘅因素.如果同學生講,叫佢哋一個星期要睇5次日文,唔知會唔會濕我呢(笑).
學習好緩慢,但又好似有進展咁
近排心血來潮開始認真咁執翻起英文,用翻一啲學習上嘅技巧,再不斷微調適合自己嘅模式;時而作為學生,時而作為老師,有時都會思考點樣可以將學習成果最大化.然後,我睇翻今年年頭寫過嘅果份英文CV,我可以感受到我呢個外語嘅進步了 :)
比起充滿幹勁嘅年度計劃,堅持並有計劃咁進行更為重要.人無辦法同時專注喺過多嘅事上(至少我係),希望下年嘅呢個時候,我最在意嘅果幾件事,可以睇出正穩步成長.


text:
PIZZA砌圖
今次介紹呢個DIY其實都幾難整,冇機器又未試過 “鬥” 木嘅話都應該整唔到.但係呢個Pizza Puzzle真喺做得好鬼靚,大小朋友都應該鍾意!下面圖片教唒你點做,冇機又冇地方嘅話可以諗下去宅木試試,...
聖誕DIY
聖誕節到,出去買裝飾佈置屋企,不如同屋企人齊 DIY,又環保又可以同屋企人享受下創意時間.以下幾個 DIY 簡單又易明,啱哂大人同細路! 1. 企鵝吊飾 &n...
旅行喺……
呢年嘅工作比較忙,但喺忙中都有放假嘅.澳門有好多朋友都會去下陽光沙灘聖地渡下假,有D會去歐洲童話小鎮,又或者去下繁華都市Shopping.每種旅行方式都好令人羨慕,每次旅行經歷都有...
DIY 草皮大整蛊
平時睇開個D DIY,都喺細細件比較容易整.嘩,但喺今次呢個唔單止大件,仲要等幾個星期先搞點,呢班人真喺犀利! 話說呢班同事趁其中一位放三個禮拜假,決定搞個草皮大整蛊 ─ 就...
主場住所
世界杯完咗都幾個月,唔知那12個足球場而家用黎做D咩呢? 法國兩位建築師 Axel de Stampa 同 Sylvain Macaux 就提出了一個解決方案,叫做 "Cas...
不要忘記
上年暑假去咗前南斯拉夫其中一些國家,想睇下長達十年嘅戰爭後人民嘅生活,城市嘅面貌,旅程給我很大的感觸.喺薩拉熱窩遇到一個同我同年嘅男人,佢同我講咗戰爭時嘅一些故事.當年佢只有十歲,...
眠宿廣告
大家有冇覺得廣告,商品,招牌呢D野周街都係?當佢地已經成為日常生活嘅一部份,但係又冇咩實質供獻,反而仲有D咗礙居民作息添,譬如話射燈太強造成光害.不過係斯洛伐克,廣告牌就有新嘅意義喇! &nbs...
S(H)AVE THE RAIN FOREST
篡改圖像似乎冇咩咁特別.不過愛爾蘭一間博彩公司 Paddy Power 之前發表關於巴西世界杯嘅圖片就令到好多人不滿. 就咁睇落去真係好似冇咗 D 樹咁,又好難怪 D 人咁嬲嘅....
綠屋頂
橫琴嘅新大學校園,我諗唔少人都有意見同不滿.雖然我本人未行過入去,淨喺遠觀,不過已經覺得...... 再加上以前 D 亞 Sir 講裡面嘅配套...... 其實同鄰近國家地...
綠色城市
前日地球日大家做咗D咩呢? 除咗響應環保,教小朋友保護環境之外,地球日其中一個好重要嘅目的就喺推廣綠色城市.咁咩野喺綠色城市呢? 要作為一個綠色城市,一定要具有最清...


text:
(80後咖啡師開店 首創人氣黑糖珍奶x咖啡)品茶弄啡
「黑糖」,「珍珠」,「鮮奶」近呢幾個月呢三個字不斷出現,開始聽厭未呢?過江龍講得多喇,今次等小編介紹吓本地薑啦,呢間新開嘅土炮茶飲品茶弄啡一啲都唔失禮㗎!三位老闆話開業前最困難嘅準備係去台灣茶園挑選茶葉,一日試成百種茶葉,試到嘴都「Wear」埋!最後揀咗一個台灣茶莊嘅茶,試勻咁多,有冇一套試茶準則?「冇㗎,都係靠自己嘅味覺,揀咗我哋認為最順口嗰幾種,咁結果好彩大家都好鍾意!」.三位拍檔每人有唔同角色,阿澤係咖啡師;Joe就負責構思飲品Menu,配方同店舖Design;而Raymond就主要負責對外宣傳. 阿澤本身係咖啡師,喺本地連鎖咖啡店打滾咗7,8年,對咖啡,飲品沖調非常有興趣,佢一直好想喺香港開一間Café,不過奈何資金有限,想喺寸金尺土嘅香港地,提供一個地方俾大家舒舒服服歎返杯咖啡並唔係咁容易.適逢呢一年台式飲品喺香港大行其道,所以阿澤決定同朋友合夥開舖,決定脫離連鎖店,自己闖世界. 雖然現實環境所限,並未令佢開到自己夢想中嘅Café,不過佢亦私心地喺舖頭留咗一個小小嘅Coffee Corner,俾鍾意飲咖啡嘅客人可以喺小角落慢慢歎一杯咖啡.除咗傳統嘅Latte,Mocha之外,佢哋嘅手沖咖啡(HKD65)同玫瑰鮮奶咖啡(HKD34)都相當受歡迎.大家亦開始理解到佢哋嘅舖頭除咗賣台式飲品之外仲有賣咖啡,喺香港算係比較少見. 小編飲過阿澤推介嘅手沖咖啡,精品咖啡豆係即磨,雖然冇加任何奶精或鮮奶,但完全冇飲茶餐廳齋啡嗰種令人皺眉嘅味道.淡淡嘅酸同埋咖啡嘅甘香混和,醒神得嚟又唔會飲到口寡寡! 雖然話就話開台式飲品店,但阿澤不忘自己嘅專業,招牌飲品之一就係黑糖珍珠鮮奶咖啡(HKD34)喇!將時下最受歡迎嘅黑糖珍奶Mix最拿手嘅咖啡,可以保留自己嘅興趣,又為客人帶嚟新鮮感,小編欣賞呢份勇敢同堅持呀! 黑糖全部都係每日新鮮手炒,因為小店空間唔多,唔可以一次過煮好多,每日要視乎銷量而煮幾多,所以大家食到,飲到嘅一定係新鮮製作嘅真.手炒黑糖! 除咗熱爆嘅黑糖珍奶,仲有新興嘅「願望茶」.願望茶其實係奶蓋茶,不過落單時大家可以諗定一個問題或者願望,然後交俾店員.「願望茶大神」就會俾一個答覆你,感覺都幾得意喎!小編即場試玩,問咗句相信好多單身女性都好關心嘅問題:「我將來嘅另一半靚唔靚仔?」答案出嚟係…… 小編覺得值得推介嘅除咗黑糖珍奶咖啡之外,呢杯台灣蜜芋頭鮮奶(HKD34/L)亦相當有水準,雖然小編覺得同台灣地道嘅芋頭鮮奶感覺唔一樣,除咗飲到低層攪到爛晒嘅芋頭蓉鮮奶之外,面層其實仲有一大堆超軟滑芋頭蓉粒粒.雖然飲落有啲飽肚,但小編唔經唔覺都飲晒成杯!芋頭控千祈咪錯過! 品茶弄啡 地址:尖沙咀漢口道19-21號漢宜大廈地下H號舖 電話:2338 0138 營業時間:08:30-23:00


text:
由於疫情關係,一年一度嘅書展需要延期,唔少「書蟲」都大失所望…書展可謂香港人嘅集體經歷,就算唔係睇開書嘅人,唔同年紀嘅香港人唔多唔少都可能行過書展幾次.有時,我哋唔覺意行過見到嘅一本書,打開一睇,可能就係一本對我地價值觀帶嚟重大影響嘅書…無咗書展,仲會唔會有機會體驗呢種感覺?除咗要留意我地港究專員精心挑選嘅訂書平台之外,正所謂「工欲善其事,必先利其器」.搵到本啱睇嘅書,都要有部好機先睇得舒舒服服.Ebook reader嘅存在就係為咗畀大家專心睇一本好書-唔少人可能覺得喺有smartphone嘅情況下Ebook reader用途不大.不過,有用Ebook reader 嘅港究專員就認為,先唔講長期睇smartphone screen比較傷眼,其實Ebook reader單純嘅閱讀功能可以令讀者更加集中喺書本嘅內容,從而對讀過嘅資訊更深刻更有體會.喺呢個疫情下,大家都需要作出好多新嘗試,既然係咁,不如都嘗試下用一個新嘅方法睇書?為咗令大家容易入手,港究專員為你帶嚟最受歡迎電子書閱讀器,以下即刻為大家介紹最新最抵用嘅Ebook reader!
即刻睇:
Kindle Paperwhite 4
講起Ebook reader相信唔少人都會即刻諗到Amazon Kindle.其實Kindle入面有幾款型號,而比較受歡迎嘅就係Kindle Paperwhite.Kindle Paperwhite依家已經出到第4代,設防水及藍芽功能.比起之前幾代嘅Kindle,Kindle Paperwhite 4以防眩光同全平面作機身設計,可以有效減少以往幾代嘅反光同螢幕積塵問題.即使喺陽光充足嘅情況下,都唔需要刻意避開強光照射;如果機身污糟咗,直接沖一沖水抹乾淨就可以.為咗方便讀者喺低光嘅情況下閱讀,Kindle Paperwhite 4 設有5粒閱讀燈,基本上喺黑夜睇書都唔係問題.而內置藍芽就係為咗方便讀者連接藍芽耳機聽有聲書 (audiobook),加上Amazon 強大嘅「書城」支援,Kindle Paperwhite 4 基本上係零死角嘅Ebook reader!Kindle Paperwhite 4設有8GB同32GB兩個容量,對只閱讀文字書嘅讀者黎講,8GB版本已經可以儲存數千本書;而會用Ebook reader睇漫畫嘅讀者,32GB就會係一個更好嘅選擇.鐘意睇書嘅你,可以即刻透過以下鏈結購買Kindle Paperwhite 4!
Kobo Clara HD
Clara HD係Rakuten Kobo旗下出產嘅ebook reader.雖然Clara HD知名度未必有Kindle咁高,但亦都有唔少捧場fans,尤其係中文讀眾.Clara HD受中文讀眾歡迎嘅原因主要有兩個:一係Kobo online書店嘅中文電子書比較齊全,好多新出嘅中文書或者外文翻譯作品都可以喺kobo搵到;二係唔少人都覺得Clara HD適合「長時間閱讀」- 並唔係話其他閱讀器就唔適合,只係Clara HD喺重量同閱讀燈方面都十分出色,166g嘅機身重量,加上內置嘅8粒led 燈同7粒柔光led 燈,即使係由朝睇到晚都無問題!Kobo同應用程式Pocket有合作關係,用家只要將想睇嘅網頁用Pocket save低,Pocket就會自動將內容send 去Clara HD,十分方便!
ONXY BOOX Poke 2
Poke 2係國內生產商ONYX BOOX文石研發嘅電子墨水板裝置.同上面兩款閱讀器唔同嘅係,Poke 2係運行Android系統嘅電子墨水板裝置,內置藍芽,麥克風同32GB儲存空間,用家可以自行安裝Android相關應用程式.即係話,只要喺Android app,無論係Amazon,Kobo定係其他圖書或者漫畫app,都可以一部機睇哂!Poke 2依家仲做緊書展優惠,只需HKD1,998 就可以一次過買到原價為HKD2,498 嘅Poke 2 + 原裝休眠套 (價值:HKD198) + 原裝防眩光保護貼 (價值:HKD128) + BOOX書城註冊 + VIP 30日 (價值:HKD150).想要多功能電子墨水板裝置嘅你,快d用下面嘅鏈結購買Poke 2啦!
功能規格比較
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.仲有唔好漏咗Follow Kong’s Cult嘅Facebook專頁同埋Instagram啊,你哋嘅支持同意見絕對係我哋港究專員繼續發掘著數嘅動力,下次見!


text:
黃金海岸泊車,附行青山公路三個要點
黃金海岸泊車,附行青山公路三個要點
好多時我哋怕搵食車嘅首位呢就紅van啦我哋成日覺得紅van係最危險呀落到嚟呢個位呢首要要注意嘅呢就一定唔係紅van呀紅van都係次要最危險嘅另一樣搵食車兩呢就係一定要注意嚟到呢個位歡迎收睇養車易頻道大家都見啦我而家喺青山公路其實我而家想入去呢就係黃金海岸今次介紹畀大家睇嘅呢就係黃金海岸嘅商場停車場咁同時呢我都會介紹返行青山公路要注意嘅三個地方當然啦大家可以一路行屯門公路過咗轉車站過咗沙倉先至轉返落嚟青山公路咁今日我揀咗青山公路下面行呢就一來因為車唔算多啦二來其實風景都幾靚㗎咁當遊車河望下環境都幾舒服㗎咁好多網上嘅試車片呢都好鍾意行呢段嘅青山公路㗎阿john呀top gear咁都經常喺度試啲勁車呀經典車架咁咁我幻想下自己都係勁嘢啦雖然唔係呀落到青山公路第一件事要注意嘅呢就係單車呀咁其實沿途都有啲路牌一路提醒駕駛人士㗎啦要注意單車㗎咁好似前面有個單車呢咁我哋就盡量忍讓啦有可能呢就CUT返去右手邊咁有時右邊線如果有車嘅話呢就唔好夾硬過呀有時真係阿兩部車一部單車就未必夠位㗎如果你行得太埋呢可能會嚇親個踩單車嘅人事啦咁佢跌車都影響到你㗎你好大可能會被charge不小心駕駛嘅咁實在青山公路真係好多單車喺度踩㗎熱門地方嚟㗎嘛第二件事行青山公路要注意嘅呢就係過咗沙倉過咗呢個轉車站位之後呢就算你行屯門公路你要去黃金海咁你其實過咗呢個位度轉返落嚟㗎喇落到嚟呢個位第二樣嘢要注意嘅呢就係搵食車呀搵食車呀好多時我哋怕搵食車首位呢就紅van啦我哋成日都覺得紅van係最危險落到嚟呢個位呢首要要注意嘅呢就一定唔係紅van紅van都係次要最危險嘅另一樣搵食車兩架就係紅的紅的一定要注意嚟到呢個位點解紅的要注意呢因為你過咗屯門公路呢個迴旋處上到嚟呢咁有好多唔同嘅屋苑呀咁有時啲乘客就喺市區呢截咗部紅的入嚟啦咁司機就當然開心啦執到支大期呀嘛咁其實司機本身呢都唔係好熟呢度啲屋苑呀喺邊個路口入個屋苑呀其實啲的士大佬呢唔係好知㗎但係咁大枝旗呀真係唔通唔食咩所以一定會入嚟㗎前面見到紅色的呢就好似唔係好有信心咁呀咳下望下又唔咳CUT呢咁你一定要留意呀九成九係出面嘅車入嚟呀咁有時佢真係過咗個路口個客同佢講餵呢度轉呀佢真係你個重BREAK左轉入㗎我見過唔止一次呀所以嚟到呢一排位呢即係掃管笏段你一定要注意紅的呀特別係夜晚期間呀你唔好踩咁盡BOOM BOOM聲過呀你見到紅的呢真係要小心咁其實黃金海岸都好易搵嘅啫如果你真係行屯門公路呢就喺前面沙倉迴旋處就轉返落嚟啦咁一路沿住青山公路直落就會見到㗎喇咁我都唔多介紹啦應該都可以搵得到嘅咁最緊要就留意返頭先介紹嗰兩個要點啦行青山公路期間沿途就有啲修路位嘅枕住長年呀前前後後都有啲修路位㗎咁大家就注意一下啦見到啦落到黃金啦呢度呢度就黃金二期啦黃金其實有好多個停車場好似呢個路口左轉呀就黃金二期住宅停車場咁係咪泊呢度呢咁就當然唔係啦我哋會揀番商場嘅停車場嘅咁呢啲住宅嘅停車場係幾時會泊呢咁其實每年有個車展嘅性盛事嚟㗎咁商場入面嘅停車場唔夠位呢就有職員見係去車展就會指你入去對應住宅嘅停車場泊車咁今日我哋當然會泊返正啦嗰個商場停車場入到嚟咁第一樣要注意嘅呢就係個p牌啦左邊大p牌指住嗰個唔係我哋跟返個細b買鞋大p牌指住遊艇會俱樂部停車親疏有別呀我哋呢啲普通市民星斗市民呀梗係泊返商場停車場喇唔係泊遊艇會咁黃金海岸呢就信和嘅咁就一如既往信和嘅優惠就比較岩巉啲嘅佢一至四嘅優惠呢就100蚊可以免費兩個鐘咁其實一至四入嚟呢都幾易免得到㗎禮拜五六日公眾假期呢就150蚊一個鐘300蚊免兩個鐘咁希望大家買到嘢免到個停車場喇咁我到嚟停車場咁落到停車場啦要留意停車場位呢就有兩款㗎地面會mark咗個停車位係商場嘅遊艇會嘅我哋就盡量唔好擺喺遊艇會嘅停車位啦咁當然如果個商場真係多客嘅話爆曬嚟咁佢有職員指示你同你講你泊入嚟就ok啦如果平時唔係FULL嘅呢就盡量泊返喺商場嘅停車位囉好泊好車出車時呢就介紹埋呢個停車場其他要點畀大家睇呀好大家好返嚟攞車有樣嘢再提下大家呢就係頭先落呢個停車場嗰陣時呢即係右手邊過嚟啦咁陣時畀停商場時租泊嘅停車位呢其實唔係好多㗎Total 其實得四行嘅啫咁你就唔好咁多選擇啦咁即係咁挑剔呀話要搵個比較闊落啲嘅位啦左右冇人嘅位先泊落到嚟見到有位呢就盡量泊入去呀嚟到呢邊呢其實全部啲位都reserve咗畀遊艇會㗎如果你真係咁多選擇又揀唔啱呢其實呢度就冇回頭路返嗰幾行時租位㗎咁我見到都唔熟路嘅人呢就就CLICK左喺度好尷尬啦呢度轉出去就出口嚟㗎係轉唔返頭先嗰排位㗎呢個大家嘅落到嚟有位嘅有位嘅就盡量泊返入去啦呢個其中一個TIPS呢個停車場有半個鐘㗎如果平日呢就十一蚊半個鐘咁禮拜五六日公眾假期呢就14蚊即係28蚊一個鐘咁收費都ok啦又有半個鐘畀我截鐘畀分數啦地點呢我比四分咁價錢呢合格啦三分易泊咁一定唔係啲好闊好deluxe嘅位嚟㗎喇三分服務我畀四分總共就十四分希望幫到大家啦你嘅支持我嘅動力請你撳讚或者訂閱我嘅頻道如果你有問題或者有意見嘅人喺下面留言畀我呀養車易會同你分享各種高cp值嘅養車心得絕對100%香港本地資訊等緊你嘅留言呀下條片再見拜拜
除了良好的居住環境以及可觀的性價比之外,香港君立酒店作為商旅在觀塘酒店月租的長期選擇在於地處優越,酒店本身毗鄰啟德郵輪碼頭,九龍灣國際展貿中心,億京中心,宏天廣場,高銀金融國際中心,企業廣場,金利豐國際中心,國際交易中心,古銅中心,鄰近還有Emax商場,MegaBox商場,更重要的是前往這些地點,均不超過10分鐘,實在是出差旅行的最佳之選.
到條金錬畀個靈體穿過半邊身
我相信很多人都沒有真正接觸 降頭 真正的 降頭 ?我們有時聽說過 用雞蛋會可以擦出來有一些用針的 不都是降頭嗎?是嗎?這些只是雕蟲小技? 或者是一種掩眼法是嗎?不是這樣嗎? 不是的降頭來說 其實每一個法門當中它都會有一個系統這個系統是不能亂...
西環$26兩餸飯! 罐裝可樂只係加$3!
所用的食材質量似乎是比坊間的那些高很多的因此以$26來說 這個兩餸飯絕對是非常高質之前也跟大家講過我其實是住在西環的自從開始拍這個窮食系列以來一直都有很多貧友仔問我為什麼不介紹一下西環的一些廉價美食呢不過不知道大家有沒有留意到我以往介紹過的...
旺角台式燒肉放題!牛大人姐妹店新開張
Hello大家好,我是Alfred我現在身處旺角一間新開的燒肉店我說的燒肉不是叉燒,油雞那類而是網燒那種今天不說別的,先說排隊今天是星期二我昨天也來過一次這間燒肉店的首輪入座時間是5點正而我之前也在網上得知新開張期間比較多人於是我就想打電話...


text:
拉撒路復活係《聖經》記載耶穌嘅神蹟之一,記載喺《約翰福音》11章1-44節.
聖經譯文[編輯]
耶穌同拉撒路一家有密切關係:拉撒路家姐馬利亞曾經用香膏抹耶穌,用頭髮擦耶穌嘅腳而得耶穌嘅稱讚;馬大亦經常款待耶穌.拉撒路病咗,佢哋打發人去通知耶穌,但係耶穌嘅反應卻係出人意料之外,佢冇立即趕去,反而話佢嘅病乃係為咗上帝嘅榮耀同叫上帝嘅仔因此得榮耀.耶穌仍然喺嗰度住咗兩日,然後同門徒起程再去猶太.又話日頭有十二個鐘,人應該喺日間行路,雖然明知猶太地有人要用石頭掟佢,佢都照去,去將瞓咗嘅拉撒路叫醒,門徒唔明白,其中多馬就話要同耶穌同去同佢(已死嘅拉撒路)同死.
耶穌重未進入伯大尼條村,馬大出嚟迎接佢,嗰陣時拉撒路喺墳墓裏面已經四日,佢哋嘅朋友嚟探望同安慰佢哋,馬利亞就喺屋企裏面接受安慰.馬大對耶穌有信心,係佢相信末日復活嘅時候,拉撒路亦必定會復活.
馬大同耶穌交談之後趕住返屋企話畀馬利亞知,馬利亞同安慰佢嘅人去到耶穌嗰度,馬利亞亦好似馬大噉埋怨耶穌唔早啲嚟,唔係嘅話拉撒路就唔會死.耶穌嘅情緒表露咗,佢曾經對報信嘅人話拉撒路未至於死,佢哋冇領會到耶穌對佢話:「你兄弟必然復活」係指死咗嘅拉撒路立即復活.耶穌對馬大話:「復活在我,生命亦在我.」馬大嘅信心固然唔夠,而喜愛聆聽同默想耶穌話語嘅馬利亞亦抱怨耶穌唔早啲嚟醫治拉撒路.其他猶太人亦喺度咸,表明佢哋唔相信耶穌能夠立即叫死人復活.耶穌憂愁眾人信心嘅軟弱,所以藉住叫死人復活嚟堅強眾人嘅信心.耶穌流眼淚,唔係因為拉撒路已經死咗(因為耶穌知道死亡唔能夠拘禁佢),佢喊係因為人嘅信心唔夠.
耶穌嚟到墳墓前,叫人將大石搬開,但係馬大仍然話拉撒路已經死咗四日,屍體開始發臭.耶穌喺行神蹟前再次用話語激勵佢話:「你(馬大)若信,就必睇見上帝嘅榮耀.」耶穌先作一個感恩禱告,係為咗幫助周圍嘅人明白佢係上帝所差嚟嘅嗰一位彌賽亞,並將榮耀歸畀上帝,然後大聲呼叫拉撒路出嚟.石頭好大,要幾個人先至搬得開.拉撒路果然復活咗;解裹屍布嘅人一邊解一邊心裏面可能好驚,呢個死咗四日嘅人會腐爛到點嘅樣!但係當佢哋睇清楚耶穌所做嘅事,就只有信佢係上帝所差嚟嘅.耶穌行呢個神蹟,唔單止令到拉撒路一家人喺喜樂中團聚,更係要佢哋學習睇見上帝嘅榮耀[1].


text:
10月主要出咗兩件事:はち正式離開アンジュ(係咪都離開咗ハロ?蝠唔係太睇得明佢嘅「由零開始努力希望將來可以再喺ハロ活動」嘅意味.I mean,佢係返翻北研定係完全離開有募集再考過?嗰個報告唔湯唔水咁(不過可能はち自己都唔係咁清楚自己想點).我睇到呢件事由頭發展到而家,我覺得係其實唔係真係咁大件事,事務所都未必真係對佢咁強硬,係はち自己面對唔到アンジュ嘅其他成員.我係咁覺得,事實係點就得はち自己知啦…
另一單,係つばき小片休業.又係好小事,做乜要休業?不過由於佢係つばき,我真係唔係好想理佢地啲嘢.不過佢係少數喺我排名上出現嘅つばき,照例抽起.但小片我覺得佢會返嚟(因為真係小事到好緊要… 雖然嗰日成員嘅blog有啲奇怪,講到佢唔返嚟咁),蝠個人嚟講唔會話等佢,佢返嚟會唔會上返排名我都講唔定,返嚟先算啦.
anyway, 去榜!
.
蝠都估唔到れらたん頂到咁耐,given佢身後嘅係めいちゃん.叻叻!不過れらたん最近真係好得,各式各樣嘅有趣之餘仲要啲圖好靚♡ 雖然都未至於令我好想睇アンジュ,但れらたん單品的話最近蝠真係好愛.
不過同時我都唔信めいちゃん會一直喺れらたん後面.蝠對めいちゃん依然係溺愛中,基本上而家買嘢都有佢份… 蝠間房已經四方八面都見到佢,所以絕對係時間問題.不過又話分兩頭… 咁強勢嘅潛力股居然stuck咗喺no.7唔上唔落>__<
之前俾りあいちゃん迷咗一輪,但最少而家我都係覺得たこちゃん整體比較得人鍾意,或者蝠就係預設咗唔太接受關西嘅節拍.たこちゃん仲有冇得升?上面係鋼琴席嘅ほのぴ係有啲難度,但都唔係冇機會㗎!
よこちゃん上次升完今次又升,最近嘅佢我好OK.主要真係佢個頭深色返好睇好多(個人喜好),個藍色我都好鍾意.問題係佢玩開色過一排應該又會亂嚟,而如果發生啲咁嘅事,我冇信心守住佢.不過咁,將來嘅嘢唔好理啦,而家OK就而家愛.by the way,佢唔出聲嘅時候我更愛佢XDD
今個月蝠見到個好恐怕嘅狀態喺21.我都唔想/唔敢想像… for sure嘅係佢入10台冇難度.至於會唔會再上啲,就要睇下我得唔得閒寫文(喂w)蝠發現ほまたん比めいちゃん嘅靈感度更高… 我寫得多應該會出事w 所以最好唔好啦…
然後都冇乜特別,つばき得返兩個,10台嘅樹々ちゃん落咗20台.唔係唔鍾意佢但真係唔鍾意つばき.所以うーたん其實隨時可以KO佢哋.
差啲唔記得.放咗北川上排名.err… 除咗係因為ほまめい令我見多咗佢之外,the ballad見到/聽到有少少心動.嗯嗯,15期全部都上榜啦.


text:
窮遊攻略-去旅行7個慳錢方法2021
去旅行想玩得盡興又慳錢?無難度!
1.下晝食大餐夜晚輕食 通常午市都平過晚餐50%或以上,但係食嘅野同份糧就差唔多.大家可以考慮下晝以平啲嘅價錢食飽啲,夜晚就食少啲平啲.
2.信用卡消費 喺外地以信用卡消費時,建議選用當地貨幣付款,避免被信用卡公司收取額外的手續費或費用.
3.機票,酒店一齊訂 預早book定機票同酒店會平啲就係人都知.除此之外其實有啲網站會推出機票,酒店套票優惠,一齊訂會平10%或以上.
4.預早訂購景點套票 除左可以以優惠嘅價錢訂購景點套票,仲可以確保自己唔會錯過景點,一舉兩得.
5.住Airbnb 通常Airbnb都平過酒店,一間屋幾間房,又有廚房.有個私人地方同三五知己夜晚傾計,又可以自己煮飯慳錢.
6.帶輕便行李 想平價去旅行當然唔少得搭廉價航空.通常廉航都唔包括托運行李的費用,只會附送一件有限重量嘅隨身行李.為免自己喺旅行途中買太多野,又要比巨額運行李費用,帶一件輕便行李就岩岩好喇.
7.多行路,善用交通工具 出外旅行人生路不熟,唔識當地語言,有時真係會想搭的士周圍去,不過價錢就唔係咁相宜.其實好多國家嘅交通工具都好方便,只要出發之前做多啲資料搜集,買一張任搭嘅車票就唔洗擔心唔識買飛啦.


text:
Emojis 呢啲咁得意嘅公仔,相信你係 WhatsApp,Facebook 經常都日用夜用.不過,你又知唔知道每個 emojis 嘅真正含意呢?你以為個 icon 代表「嬲嬲豬」,但其實原來係「得戚」樣,問你死未!英國《每日郵報》就列出咗 13 個大家經常用錯嘅 emojis icon,就等小記為大家列出嚟,睇下大家究竟用錯幾各個先!
一睇以下呢個噴晒氣嘅 emoji,仲唔係嬲到噴氣!但原來佢嘅實際意思係勝利,「得戚」到噴氣,單睇個 icon 又點估得到喎!
呢兩個女仔 icon,左邊最多人認為係撥緊髮尾,右邊則認為係摸下頭頂.不過,其實左邊女仔 icon 真正意思係代表 Information 服務台嘅手勢,表示請你隨便發問;而右邊貌似摸頭嘅 icon,真正意思係表示 OK.
呢個 icon 相信大家都經常性用,一般大眾會認為佢代表壓力,害怕.但它的真正意思係代表困惑 Confounded 咁解.
以下兩個 emoji icon 一般人都會相互使用,表示尷尬,緊張,畏縮或者係興奮嘅表情.不過,最估唔到嘅係左邊普通露齒笑 icon,真正意思係表情痛苦(Grimacing);而右邊嘅真正意思其實係笑嘻嘻咁解.
Source:ezone.hk


text:
「網店」
其實好多年前都寫過關於開網店,不過今時今日終於多咗人覺得網店嘅重要性.而且而家開網店真係十分之簡單,價錢亦都相對合理.點都好過投資一大筆金錢同浪費時間自己起個網站,除非你係大公司啦,如果唔係十居其九都應該係倒落鹹水海.以前就話要用外國嘅平台,但係其實香港亦都有兩間公司提供網店服務.當然各有千秋!
「掌舖」
近排多咗人問我開網店嘅嘢,或者真係而家嘅市場情況.如果大家真係想開網店嘅話,我都會建議大家去了解下「掌舖」.雖然我認識佢哋嘅創辦人,不過我唔係幫佢宣傳,亦都唔需要!你睇下佢有幾多客先啦!而最出名嘅都應該係「女鞋國」莫屬!當然到最後都係要記住一樣嘢,因為係好緊要!就係,你賣啲乜同香港最難搞嘅物流.不過「掌舖」都應該會幫到你!
「問題」
其實做網店都係分三部分,推廣吸引客源,提供有用嘅產品資訊,最後俾錢同物流.其實最麻煩嘅通常都係俾錢同物流,因為如果無支付平台,你想收錢都收唔到.如果有實體產品嘅話,物流就更加重要,因為要將貨物送運到客人手上.而好似「掌舖」咁,其實好多嘢都已經幫你準備好,一般都係申請帳號相關嘅嘢.相對要由零開始,其實已經幫你解決九成嘅問題!咁就可以專注係推廣同產品!搞到我都想搵啲嘢賣!


text:
冬天腳仔凍冰冰瞓唔到 著襪瞓生蘿蔔仔香港腳
Beauty & Health
2019-11-29
天氣終於轉涼,有番啲秋冬感覺.溫度下降,夜晚上床瞓覺匿喺暖暖被窩本來係一件好正嘅事,但好多女生因為對腳點搓都唔暖瞓唔著.為咗令對腳暖啲,有人著襪瞓覺,但阿媽會鬧,話會生「蘿蔔仔」!唔想成晚腳仔冰影響睡眠質素,可以點做呢?
著錯襪腳腫又癢
冬天著襪生「蘿蔔仔」,所講嘅「蘿蔔仔」,其實係將凍瘡形象化.因為患者腳指手指腫起,像迷你版蘿蔔,所以有咁嘅俗稱.凍瘡嘅成因,天氣凍係主因,加上身體血液循環唔好,血落唔到手腳,遇上周遭潮濕,於是出現發腫發癢嘅問題.本來冬天天氣凍,唔會有潮濕問題,但因為有人怕凍著襪,而且著咗太厚或質料唔透氣疏汗嘅襪,例如羊毛襪,再加上被窩暖和氣溫,人體自然排汗難蒸發,製造咗溫潮嘅環境因素.除咗生「蘿蔔仔」之外,冬天著襪瞓,如果對襪質地唔好,size過細太緊束住對腳令血行得唔順,而且對襪污糟唔常洗有菌,更有機會得俗稱「香港腳」嘅腳癬病.
浸腳暖足瞓得好
女生體虛手腳冰冷,瞓覺著襪其實無話唔得,古人都係咁做,但揀襪時要緊記宜寬不能緊,而且質料要透氣排汗.另外,瞓前浸腳,促進血液循環,令雙腳暖和起嚟,都係方法.用嚟浸腳嘅熱水,溫熱度令你有舒服感即可,勿用熱到辣腳溫度,一來有機會燙傷,二來水溫太熱破壞皮膚嘅自然保護屏障,變乾燥生痕癢.可在水中加3至4茶匙酒和小量薑片,加強促進血液循環功效.浸足約20分鐘便可以.浸腳好舒服,但唔係人人啱,如患有心血管疾病和糖尿病就唔多適合,最好問過醫生意見先浸.而有靜脈曲張嘅人浸腳都要小心,可能會令下肢充血,愈浸愈腫.
暖水袋包毛巾暖腳
如果嫌浸腳工序麻煩,簡單啲可以用熱水袋暖腳,不過記住要用毛巾將暖水袋包好,讓熱力慢慢均衡散出嚟,也可避免得暖水袋表面溫度過高,燙傷腳部較薄嘅皮膚.此外,瞓覺前做輕量拉筋運動,都有助氣血運行順暢啲,長遠嚟講,做運動可改善體質,有利而無害.
你或會有興趣的相關文章:
驅寒強身玩手指就得? 手指瑜伽郁郁手指行氣血
天氣轉手腳冰冷 食番薯暖包放穴位保暖
TEXT: MaryLin


text:
隨時要成家立室 馬浚偉談感情狀況:結婚唔會隱瞞!
馬浚偉 入行被噓足兩年
馬浚偉憶述入行第一間唱片公司係華納唱片,第一隻唱片係《幸運就是遇到你》:「當時Paco(黃柏高)簽我,喺華納三年,出咗三隻唱片.之後冇再做唱片,唔關當年唱片市道唔好事,係我自己第三隻碟唔賣得啫.我似唔似黎明?以前似㗎,特別係以前入行嗰時個髮型!」當年首張大碟唱片公司用「他不是學友,他不是克勤,他不是黎明」做宣傳口號,馬浚偉笑言:「有行內人直頭話:『乜你唱片公司度句咁嘅嘢?害死你!』我真係畀人噓足兩年,但唱片OK,第一,第二隻都賣得嘅,但真係每次出場,好多其他嘅fans都會噓,佢哋未必會明白,句嘢都唔係我度嘅,但唱片公司咁度有冇原因呢?有!因為嗰時我9月出碟,負責同事話:『年尾嘞,你一定要有啲嘩眾取寵少少嘅嘢去吸引人注意.』我覺得『吓?』但我唔會怪佢哋,因為喺市場策劃上唔係完全冇道理,但的確令我條路難行咗,如果新人係要由零分開始,我嗰時係由負十分開始,去到《妙手仁心》出街,我係完全feel到啲觀眾另一種態度,個個好友善:『嗰個醫生仔,好得意,好好!』嗰時開始演藝事業有幾大轉變.」
馬浚偉 感情唔排除任何可能
問馬浚偉依家感情狀況係點?佢笑言:「未結婚囉!哈哈哈哈哈!我唔排除任何嘅可能性,特別依家大個嘞,我仲有好多理想想做,好多目標要做,但會唔會太忙,冇時間拍拖,結婚,我諗唔會嘅,只要有啱嘅人,點都會有時間.遇到合適嘅人,我係隨時OK,無論我嘅成熟度,思想,心態或者經濟狀況,要成家立室,隨時都得.你放心,到嗰日我會打鑼打鼓㗎!真係有呢一日,我係真係會擺酒,我唔會䁥埋去到好遠.」
講到馬浚偉主演嘅徐志摩舞台劇又再度公演,佢糾正:「正確嚟講,我首度公演係16年11月,做咗六場,跟住舊年我喺內地做咗六場巡迴,前後已經做咗十二場.今次暫定會做十一場.」而提到楊受成先生嘅太太與徐志摩第二任太太同樣都叫陸小曼,馬浚偉指:「好多網民都問陸小曼唔係楊受成先生嘅太太咩?我心諗你哋讀吓書啦!楊生嘅太太陸小曼我都認識,楊生個女我亦都識,楊生仲係我Facebook Friend,我一定要邀請楊生嚟睇!」
似徐志摩 堅持自我
對於徐志摩一個咁傳奇嘅人物,馬浚偉自言:「徐志摩對於嗰種自我嘅堅持,我睇到自己嘅影子,佢對於爭取愛,自由,美,我對美冇佢要求咁高,但自由係我好嚮往嘅,我永遠都唔容許自己嘅自由被剝奪, 如果我連自由都冇,我寧願早啲返上天家.我覺得人,自由係好重要,包括思想嘅自由,生活上面嘅自由,選擇嘅自由,我認為係好重要,呢樣嘢我同佢係好接近,佢嗰種奮不顧身,寧願粉身碎骨都要追求對美,對愛,對自由嗰種堅持,我好佩服佢,依家有幾多人真係堅持追求一樣嘢而寧願命都唔要或者犧牲晒自己擁有嘅嘢,唔係個個做到,但徐志摩做到,呢樣嘢我佩服.」
而對於徐志摩喺愛情方面嘅錯綜複雜,馬浚偉解畫:「其實佢唔係錯綜複雜,我寫劇本用咗七個月,但我研究佢嘅資料起碼用咗年幾,兩年,其實徐志摩對愛情好專一,大家覺得佢風流花心,當然(徐首任妻子)張幼儀好慘,但佢同張幼儀段婚姻係父母之命,唔係徐志摩想要,嗰個年代個個都三妻四妾,結咗婚遇到最愛咪納做填房,徐志摩唔愛張幼儀,到遇到鍾意嘅林徽因,佢選擇離婚,佢覺得要離婚先對得住林徽因,佢爭取戀愛,婚姻嘅自由,係咪有錯呢?我舞台劇入面都有highlight呢樣嘢.」
馬浚偉又透露佢空閒時愛讀書:「我依家睇書分咗四類,第一,EMBA(工商管理碩士),另一個係咖啡,咖啡我讀緊個Diploma,兩樣都要上堂,有好多專業嘅嘢要讀,另外我讀緊哲學,不過係悠閒性,仲有太多未完成;再另外就係表演藝術嘅書,我好多時帶住書喺身,一有空閒就會睇.同埋忙公司嘅嘢,因為公司接觸嘅範疇愈嚟愈多.」
馬浚偉:要出去闖吓
問當日點解會離開又返番無綫?馬浚偉指:「我12年尾離開無綫,13年尾我已經以部頭約形式返去,拍咗《守業者》,去年再返去拍《宮心計2深宮計》,我諗喺唔喺無綫裡面唔係最重要,問題係個情感仲喺咪度.我自己第一集電台節目都請咗樂(易玲)小姐,當初我同佢的確喺工作上有啲理念唔係好一致,亦都有少少誤會,但我哋依家係好好嘅朋友,回想番,當初大家都有不足嘅地方,我哋私底下傾咗好多次偈.」馬浚偉續說:「我決定離開無綫,一嚟自己都到咗一個樽頸位,第二,做一個男藝人,應該要出去闖吓,要見吓出面嘅世界,同唔同嘅製作人合作,合作過先知道點樣再去提升自己.依家我同TVB都仲係部頭約嘅形式,啱嘅角色,劇本,我就會返去,如果唔係,我都會畀自己繼續喺出面自自由由,依家我身上冇任何一張合約,我只簽畀我自己公司.」
對收視冇壓力
而講到再返去拍《深宮計》嘅感受,馬浚偉表示:「《深宮計》真心講,係好值得睇嘅一套劇集,佢係騰訊投資,同無綫合作嘅合拍劇,第二係全單機拍攝,以往拍電視係三部機拍,今次全部係電影咁嘅形式,每一個鏡頭都要執一次燈,所以拍攝期好長,每日拍攝嘅時間好長,但出嚟嘅畫面,效果真係好靚.」問佢對收視有冇壓力同期望?馬浚偉笑言:「冇嘞,依家唔會再有呢啲壓力㗎嘞,因為依家嘅收視計法都唔同晒,以前冇咁多平台,以前大家要睇真係要喺電視睇,加上依家內地嘅平台可能快過香港,嗰度都搶咗啲收視,我全經理人合約拍無綫最後一部《當旺爸爸》,第一個禮拜收視都三十點,嗰時三十點係門檻嚟咋,依家收視點計我都唔知嘞,總之我嘅心態就係最緊要觀眾覺得好睇,收視對我嚟講,都唔介意,當然希望收視好啦!」「個故事講我飾演嘅唐玄宗李隆基,我同太平公主陳煒本來一齊對付我阿哥,後尾各自心懷不軌,佢想做女皇帝,我想做皇帝,就展開鬥爭.今次《深》唔淨止女人嘅鬥爭,鬥爭會更加複雜,人物會更加多.」
抗拒做正義L
提及網民指馬浚偉最適合演清裝,而且大部分都係演正面嘅角色,馬浚偉直言:「我承認我好適合演清裝,其實我自己都鍾意,我好鍾意剃光頭,因為我好怕打理頭髮,每次拍清裝啲人覺得我好大犧牲,其實我心裡面諗『正,呢半年又唔使整頭.』同埋我個頭形前面好圓,的確幾適合清裝頭,所以我自己係鍾意嘅.至於網民話我做親都係正面嘅角色,你咪講得好聽,通常呢啲叫正義L,我認,我自己都怕,所以由我離開無綫再返去,我已經講唔好再搵我做好人角色,我唔想做,(梅)小青姐兩年前搵我做《深》,我第一個條件就話純老正角色就唔好嘞,觀眾睇得辛苦,我自己都悶.所以個個都話徐志摩係渣男,我就係想做呢啲囉!」
延伸閱讀:
全家都鍾意游水|陳浩民 月租10萬天池屋


text:
更多
2020-10-04 892 瀏覽
中秋節同屋企人做節揀左呢間裝修東瀛feel嘅小店,呢度只有唔夠10個人嘅座位,職員非常好客,服務亦好好, 佢哋會逐一介紹每碟菜式,亦會同客人傾下計搞下氣氛,令到現場氣氛好熱鬧好開心.佢地介紹咗兩款sake 俾我哋,紅桔梗有好香嘅果味甜甜地好易入口,另外一隻花邑飲落口帶花香味都幾特別,比起我之前飲過嗰啲有強烈酒精味嘅真係差好遠.佢地用嘅食材都幾特別,出面比較少見,例如白子,即魚類睪丸,佢哋用嘅係鱈魚,食落去口感滑潺潺,入口即溶,又有啲似蟹膏,原來佢好補身兼養顏㗎⋯⋯呢度仲有雞pat pat食,細細件燒到皮脆入面有d脂肪好香口,佢仲有證書,令客人可安心食用啦!另一個我鍾意食嘅菜式就係炸白蝦,佢嘅蝦味好濃同埋炸粉好薄,完全冇油膩嘅感覺,再配埋沙律菜平衡返真係超級正!總括而言,菜式嘅烹調,配搭,用料都相當唔錯,睇得出好有誠意同用心製作,我地過左一個好開心嘅晚上好滿足呀!
佢地介紹咗兩款sake 俾我哋,紅桔梗有好香嘅果味甜甜地好易入口,另外一隻花邑飲落口帶花香味都幾特別,比起我之前飲過嗰啲有強烈酒精味嘅真係差好遠.
佢地用嘅食材都幾特別,出面比較少見,例如白子,即魚類睪丸,佢哋用嘅係鱈魚,食落去口感滑潺潺,入口即溶,又有啲似蟹膏,原來佢好補身兼養顏㗎⋯⋯
呢度仲有雞pat pat食,細細件燒到皮脆入面有d脂肪好香口,佢仲有證書,令客人可安心食用啦!
另一個我鍾意食嘅菜式就係炸白蝦,佢嘅蝦味好濃同埋炸粉好薄,完全冇油膩嘅感覺,再配埋沙律菜平衡返真係超級正!
總括而言,菜式嘅烹調,配搭,用料都相當唔錯,睇得出好有誠意同用心製作,我地過左一個好開心嘅晚上好滿足呀!
張貼


text:
理大校草 – 吳啟洋
喺PolyU讀緊土木工程系Year2嘅吳啟洋(Phoebus),可以話係名正言順嘅大專男神,因為佢唔止一身「泡菜味」,成個韓仔相,仲係校花校草選舉嘅冠軍人馬,之前喺「學界男女神」亮過相嘅恒管吳尊-Leo Wong,就喺比賽當中,以一個馬鼻之差,輸咗畀佢喇!
Phoebus話,選校花校草唔係純粹「鬥靚」,仲要「鬥才藝」,所以最後贏咗,佢最開心嘅係大家見到佢嘅投入,同認同佢下嘅苦功.
靚唔靚仔, Phoebus認為係見仁見智,不過參加呢個比賽其中一個最大嘅得著,就係人唔可以單靠外表,才華同內才美都好重要.所以而家Phoebus都有繼續學跳舞同音樂,希望自己嘅才藝會更加全面.
除咗跳舞之外,Phoebus都有玩運動架! 佢打咗手球7年,打過港隊,都代表過香港出賽,佢都係因為透過「精英運動員計劃」,先可以入到而家呢個學系架!
因為贏咗校花校草比賽,Phoebus多咗好多演出機會,除咗影硬照之外,仲有做吓網上節目主持,佢仲話希望第時可以向主持呢方面發展tim!
而Phoebus最欣賞嘅主持,就係台灣嘅綜藝大哥吳宗憲,佢話憲哥啲gag,個個都有神級水準喎! 不過睇Phoebus咁斯文,又唔似係走搞笑路線喎! 唔信?睇埋片啦!
嚟到2015年,「學界男女神」都要增值吓,唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋! 由今期開始,成功自薦或推薦嘅話,仲有嘢送!
參加方法好簡單,只要將想推薦嘅同學,或者自薦勇士嘅facebook ,tag喺下面 “Comment”嘅位置;再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺Sunday Kiss facebook專頁 inbox或電郵到[email protected]俾我哋;如果成功通過編輯部審核,成為「學界男女神」,自薦或推薦者就可以得到由遵理學校送出嘅「$300課程現金券」.
「學界男女神」,等緊你嚟挑戰!
撰文: Joanne
攝影: 溫俊鏘
拍攝:Anthony Leong
剪接: Candy
Hair+Makeup: EM Makeup
提供場地: Anke Island Studio(3568 9173)
鳴謝:
贊助獎品